text:
大家成日話為人父母甚艱難,其實我覺得為人子女先係最慘果個.家長都仲可以話由錯誤中學習吖,但細路就係被用嚟做白老鼠果個,只要父母唔識教,個細嘅自然好大機會連基本生活都唔識自理.你話佢蠢咩?咁冇人教又唔需要做同未見過嘅事唔識又真係好正常.正如我記得有個小朋友未見過雞蛋殻,因為屋企食到果隻蛋全部由工人或者啊媽剝好哂比佢,所以佢認知嘅雞蛋就係白色,得蛋白同蛋黃.咁佢連殻都未見過,認知有缺憾其實又唔怪得個細路嘅,根本就係佢啊媽自以為咁樣就係錫個仔嘅問題.
記得早前睇到向西講出飛機上遇到細路大喊嘅文章,第二日就比一班家長圍插佢唔睇諒小氣冇同情心之類(唔好問我邊篇,我冇幾耐先SHARE完).向西講過嘅我唔再多講,但真係好多家長以為用細路仔咩都唔識做籍口就大哂,人地就唔可以怪佢.其實我想講班家長口中嘅同情心唔應該淨係得「人地」先可以有,帶住細路嘅自己其實先係最應該設身處地咁諗下自己件化骨龍有幾咁影響人.試諗下你見到一對情侶當街親熱,你會唔會聽到佢講要你體諒佢地而家慾火焚身,話你阻住佢地會比人燒春袋?其實對比起啲小朋友又喊又跑又大叫,街上面有活春宮睇我諗有更多人受落.但點解情侶都知咁樣係理虧會面紅急急腳走,但班父母仲可以處之泰然,對班小朋友嘅破壞行為視若無睹?
有家長會話自己阻止過,但細路唔聽.係嘅,當兩個啊媽坐低講八掛野,兩三件化骨龍周圍大叫亂跑,個啊媽通常會喺個小朋友跑入自己半徑15CM果陣用把好溫柔嘅聲音叫佢地唔好跑.先唔講把聲好輕易比班細路尖叫嘅聲掩過,佢地未必聽到,我再用情侶做例子,當你女朋友同你喺床上纏綿,臨門一腳果陣你聽到佢用一把含春咁嘅聲講左句「唔好吖」,你會唔會即時縮沙?會果個都痴線啦!班細路玩到鬼咁開心,你想佢地講一句就聽,當佢地狗啊?就算狗都要有嘢食做獎做前提啦下話?如果你咁樣做人父母都帶個細嘅出街到處破壞,我地的確唔應該怪個細路,但絕對可以怪個永遠都唔會真正去阻止細路影響人嘅家長.「養不教,父之過」,但其實做人啊媽一樣有同等責任.
生得小朋友就有責任教好佢.少不更事唔係理由,只係無能父母唔識教仔然後搵比自己嘅籍口.點解人地個細路可以咁乖咁得人歡心,但自己果個就次次都比人黑面?個個小朋友都係一張白紙,到底有冇禮貌,識唔識尊重人就睇家長有冇好好咁教.每個小朋友出到街都係代表住父母嘅教養如何,當然有人會做得好好,但可惜喺香港仍然係黑人憎嘅佔大多數.
圖片來源:毛言地專頁


c: text/html

text:
4 Jul 2003
美國獨立日.
唔關我事架其實, 講講架咋.
其實今日係高考放榜的大日子, 所以對我的意義亦甚大.一年前, 我就係呢日收到我的成績單, 知道左我終於都....考得到了.雖然有比想像中的好, 也有比想像中的唔好, 但係, 我都好滿意個成績.至少, 當我知道我要入中大的話, 呢個成績應該唔係問題的時候, 我就好開心喇.但係其實個一下我真係開心唔黎, 因為好多人的成績比想像中考得差, 考得非常差的都有, 完全想像唔到佢會考得出一個咁的成績.個一刻呢, 其實我見到我好多好朋友都考出一個「驚為天人」的成績.我最記得, 個一刻其實我最擔心係阿朱.我估唔到佢放左咁多心力落力去讀書的時候, 竟然出左一個咁樣的成績.佢就睇落無乜野呀, 你知佢架喇, 喜怒哀樂都不形於色, 到底佢心裡面諗緊乜野, 都無人知.佢個一刻到底係非常唔開心, 定係少少唔開心, 我都唔知.唯有 keep 住用我個d 一d 都無用的安慰去安慰住佢先.個一刻我記得我已經唔使理自己成績係點, 淨係諗下點樣可以幫阿朱呀, 阿 Anna 呀, 阿 Jess 呀咁樣.但係我...都係窮著急, 乜都做唔到.
今年我識的人唔多, 多數識落的都係因為 Red House 工作的時候識的.但係好多已經都無再聯絡下去.好多人都已經連名係乜野我都唔記得.慘不忍睹.所以我今次番去的 main point 都只係為左睇下Simon 係點.其實我仲應該睇番今年的 7B 係點樣, 但係因為我唔夠時間的關係, 基本上我番到去張記的時候已經係太遲喇, 基本上如果我唔係叫住佢同 Emily 係度等我的話佢地都可能已經走埋.
點解會咁遲呢? 因為我朝早要去睇牙.今次就堅喇, 佢又幫我洗牙, 洗走剩下來的牙膠, 咁我d 牙先至會比較白架嘛.之後又要幫我棚牙做模 as a record.之後就大獲喇, 佢話我聽, 我隻無智慧的智慧齒因為打橫咁生左出黎, 頂住左前面的大牙(臼齒).咁個一位就好容易地 sip 左野食入去, 但又唔係容易挑走.咁長此下去的話, 打橫生的智慧齒的面, 就會開始蛀, 前面的大牙, 亦會因此受波及.....到最後, the worst scenario 就係兩隻一齊拔.咁所以, 預防勝於治療, 衣家先拔左隻智慧, 遲d 就唔會有呢個problem. 但係咁喎, 要拔個隻, 係要做個小手術喎, 去東區醫院做一個要局部麻醉的手術......我聽完之後就成個人呆住係張牙醫椅上面.
唔係嘛.我唔想呀.
講番放榜.佢的成績其實比我想像中的...差.我以為佢會考得好好, 仲好過我個種.但係, 可能佢份卷真係好難, 所以...唉.我見到的其他人都考得唔好.唉
總之我成日除左打機之後, 就係擔心緊佢點轉 JUPAS choices 好.
唉
唉

robotstxt: allowed

filter: keep


text:
(地道式劇透)《人中之龍6 生命詩篇.》第十章-血之戒律
續上回,終於搵返玩失蹤既廣瀨老爹,而麻煩友舛添都出現左係神社到,同老爹一齊將自己知道既野講比大家知,特別係遙人既真正生父呢個答案.
老爹首先話自己一直瞞住大家,其實遙離開呢到直到係神室町出事之前都係由自己照顧住佢,至於遙人既親生老豆係邊個,同埋點解引發咁大件事終於認真要去講.
如果由遙果邊推算返,佢親生老豆只不過神宮景平呢條垃圾政府人員,而由美都無咩特別,所以搞到咁大件事就係因為取決遙人既生父係邊個,達川之前都講左,一黎大眾臉,二黎只係一個「黑孩子」,所以真正要講出生父到底係邊個,同埋點解個身份會令遙人咁具價值.
原來遙人既生父一直遠在天邊,近在眼前,完整無缺既宇佐美勇太,不過老爹都未解釋點解呢個普通人既血緣關係會令遙人價值大升之前,南雲大哥就好驚訝,當然仲想教訓呢個小弟,而松永大猩猩就講笑問佢仲咩唔戴套,桐生都好冷靜叫南雲唔好咁衝動,始終目前唔係教訓人既時候.
而時間又突然飛到兩年前,係講勇太教訓緊一個偷拍遙既記者,因為遙當時仲係清美間小酒屋都幫緊手,而勇太都只係話唔再出現係小酒屋到廢事尷尬,但由此可見,勇太都唔係霸王硬上弓既,然後時間又去返依家,勇太其實真係咩都唔知.
於是冷靜既桐生又即刻問點解連勇太本人都唔知自己係遙人既親生老豆,反而老爹就知道得咁清楚,其實因為勇太並唔係普通古惑仔咁簡單……而先前亞細亞街舛添放低槍都係因為望左勇太一眼.
勇太其實係郎老大既次子,大仔吉米‧郎比人殺左,所以「後備」繼承人自然就要出場,因為作為「後備」,為左唔出現內鬥所以佢先至以孤兒既身份跟住廣瀨老爹咁長大,而「黑孩子」出身既達川都係受命令而同佢做朋友以及教佢講普通話,至於舛添呢個內鬼同樣都係如假包換既中國人.
達川最初話要落左個小朋友,主要係因為「血之戒律」既關係,既然祭汪會唔想有爭繼承人既情況出現,所以繼承人一定要係親屬,但勇太因為同遙有個日本血統既小朋友,係重視血緣既祭汪會係唔容許,所以想要偷偷解決佢,好讓勇太可以做到繼承人.
(其實我寫做勇太都係因為佢真正姓氏係郎,所以直接寫名好過)
不過正當大家聽得好緊張既時候,一大班黑衣人黎左,原來係真拳派既人,於是桐生一個打十個咁盡量解圍,而其他人都將遙人當波咁拋黎拋去,好彩只係遊戲姐……我都有少少替佢擔心,點都好,韓俊基最後出左黎,又要單挑.
單挑過後,發現大家拋B既努力真係白費,因為遙人都係比真拳派搶走左,但唔理佢係受人指使定自發性做,點都要救返遙人先得.
於是大家係廣瀨一家討論下一步點救遙人,但勇太就猶疑不決咁,一知道遙人係自己個仔,同埋自己身份之後就好混亂,於是南雲想打佢一身,但唔洗問,真正最憤怒既一定係桐生,於是一拳就將佢打出街,門都爛埋,話最抵打既原因係因為對遙人既態度變左,唔似以前咁一聽到佢出事就諗都諗去救佢.
南雲又執雞話桐生講左佢想講既野……之後就去碼頭搵飯野準備出發,當然,做戲咁做,桐生講左句等一等,勇太真係趕到黎,希望一齊去救遙人.
坐船期間,話收到風真拳派係廢料堆附近方便隱藏自己,而期間就講緊來栖猛其實同政治家大道寺稔有密切來往,所以可以話係黑白兩道通食,勁到隻手遮天既地步.
去到真拳派收埋遙人既地方,呢到注意小心趺落水,包括過場果陣都要小心黎跳,而桐生都可以利用黎一點將多血既敵人直接拋落水到秒殺,唔洗話出動到極,而障礙物今次可以赤手空拳咁打爆.
打到咁上下收到韓俊基既電話,話要勇太一個人去以兒子身份暗殺郎老大,否則唔放遙人,仲要限三日時間,之後桐生要求單獨傾,於是班小弟無再跟黎,之後既殘黨都係桐生自己解決埋佢.
最後到左盡頭,人都得返韓俊基一個,佢都好老實咁話一早識達川,仲知道成個意外既經過,主要係遙因為最後一刻唔信佢而唔上車,搞到達川直接衝出黎,但唔小心撞到佢,不過就講到明好多事既背後都係由巖見恒雄指使.
講完野終於同韓俊基黎最後一場戰鬥,都無咩好講,同樣小心佢個連環快拳就得,不過就唔洗驚附近會趺落海,因為你都拋唔到佢落海,可以放心搵野執黎打佢.
打完之後,韓俊基就講遺言,話來栖猛收收埋埋好多野,特別係「尾道的秘密」,不過當佢講完之後就比人用槍爆頭,死相堪慘,桐生都立馬抱走遙人,好彩槍聲無再繼續.
最後平安返到去之後,老爹又繼續講陽銘聯合會同祭汪會相比,來栖猛希望繼承陽銘聯合會既人唔係佢既仔,而係光頭佬小清水,不過巖見恒雄一副酷似鄭子誠既樣,證明都係有野心既奸角黎.
但老爹就唔知咩野係「尾道的秘密」,睇黎知道完遙人真正生父身份之後,另一個大家追尋既謎團就係「尾道的秘密」……
(待續)


text:
(遊猿搜查線)街機救世主?實地考察《Disney Tsum Tsum》街機版風潮!
《Disney Tsum Tsum》街機版都幾黎左香港幾日,不過明顯地真係好多人玩,可以話係多左一班平時無入去機舖既人黎玩,例如今日既放工時間都係見唔到有空檔出現,今日我地就去實地考察下,睇睇《Disney Tsum Tsum》街機版既熱潮對機舖文化影響會有幾大,睇下呢個狂熱會唔會增加返多少生氣,始終依家香港啲機舖真係執得一間就少一間咁制.
先睇價格-旺角新之城最貴
時間關係,一共有6間機舖都有《Disney Tsum Tsum》街機版,不過我地就只係去左3間,因為聽朋友口中得知旺角新之城果到單局唔要公仔非常食水深,結果一去實地考察就發現其他人只係所謂既公價7蚊局,而佢就要10蚊一局,當然特別版既e-pass都同要埋公仔就都係公價50蚊同35蚊,不過每局多3蚊積少成多真係差好遠,某程度上真係逼人食左隻公仔咁.
而街機版同手機版既《Disney Tsum Tsum》玩法等等係完全無分別,唯一特別既係你可以抽到一個實體公仔用於遊戲之中,不過遊戲之中都只係《Disney Tsum Tsum》街機版,你玩開手機版既都係要努力
課金過後先可以抽到係心儀既角色.其實為左實體公仔既,不妨行多幾步去商場慢慢揀,又大隻啲,又可以揀自己鍾意既迪士尼人物,相信熱潮一過,大家都係會拎返起手機繼續玩就算,講真要用成35蚊黎玩一局真係可以話係全場最貴……當然香港人心態,玩一局拎公仔打個卡跟上潮流都係人之常情既事.
再睇格局-土地問題,機鋪逼爆
(荃灣金禾)
格局就真係要每個慢慢講少少,首先講下點解連格局都要講埋,因為呢個《Disney Tsum Tsum》街機版狂熱引左一班人入機舖,或多或少對一班平日入開黎玩既人點都有少少空間上既影響.先講荃灣金禾,左邊係16格(Jubeat),右邊係影貼紙相,對面就係太鼓之達人,但16格同太鼓之達人都幾有人氣,相信岩岩到步既第一日佢地真係面臨「土地問題」,辛苦晒.
(油麻地金星)
到油麻地金星就慘少少,右邊係已經比人遺左既《PAD》街機
(仲要無開到機),左邊就係洗衣機(Maimai),洗衣機人氣一向都高,係正隔離其實都幾影響,不過好彩目前就咁睇黎玩既人都唔算多,所以我諗忍一排應該都無乜大影響,預佢一開始個狂熱過左就無事架啦.
(旺角新之城)
最後就係旺角新之城,佢有兩大部,不過有部就面向門口,其實都有少少影響到出入,附近就有高達街機,而佢呢個位都叫幾闊,多人起上黎都叫排到隊,但如果人再多就真係逼爆架啦,整體黎講都幾影響其他落開機舖玩既人,因此我身邊向來落開機舖既朋友都表示頂唔順,呢排都唔會落去玩住,希望真係呢個熱潮過左無咁多人先再落,就算真係作死試下都等遲啲先,因為廢事咁激氣,主要因為跟住再講既文化問題.
最後講文化-唔該想玩下鋪請再排隊
(荃灣金禾)
呢個真係要慢慢講下先得,始終都講過話《Disney Tsum Tsum》街機版黎左香港令好多平時唔係入開機舖既人都入黎「潮聖」(即係跟住個潮流入黎呢個聖地踩下場),但其實機舖都有所謂一套約定俗成既文化,例如大家成日聽到既「放底一蚊跟機」,但當然有啲人係唔識規矩,係個銀包拎錢出黎連Coin繼續玩既,當然有人都可能利用「舖銀」表明自己會連玩幾多局咁,但為左決定人流熱潮問題,所以荃灣金禾好醒目咁貼告示話每次最多只可連玩3局,咁就無得嘈.
而最後《Disney Tsum Tsum》街機版雖然令班唔識規矩既人跟風咁去玩,但無可否認叫令機舖增加返啲生氣,雖然《Disney Tsum Tsum》街機版又係一款手遊移植到街機既作品,所以都係算同《PAD》同《怪物彈珠》咁,唔夠原本隻手遊咁抵玩同埋都預左唔會有咁多人係長玩落去,不過或者有堆人係會因為接觸到其他街機而有興趣咁去長玩,始終有時遊戲既野,你唔玩過你係唔知佢會有幾咁好玩!衰啲講,間接令機舖唔會執得咁快,始終某啲街機玩既人真係唔多,例如飛鏢機咁,相信大多數鍾意玩既人都去左酒吧到玩,有時換換血都係好事,所以各位出入開機舖既朋友真係暫時忍讓下啦,可能不久既將來會多左囡囡R搵你打Maimai都未定?


text:
我屬於早期80後,我地呢一輩,入讀社會大學都有14,15年了,已經開始進入「老屎忽」階段,同年青人需要時間磨合,係因為我地呢班受過殖民地教育嘅洗禮,某程度上我地比新生青年更有資格講龍獅旗,絕對唔係因為舞枝龍獅旗就夠靚夠威,而係呢枝旗背後有令人感動嘅歷史.80後雖然唔夠上一輩刻苦耐勞,但就一定比90後捱得.前輩的說話與經驗我地會先接受,就算反對都唔會當面駁斥,會用喺大學學過嘅知識嚟分析,啱就改,錯就算,總要留一個下台階俾前輩,馬榮成本「天下」都講過「凡事太盡,緣份勢必早盡」啦.唔係凡事都要據理力爭,識做人,往往比識做野好好多.
而家到我成為半個前輩,但係而家年輕大部份都自以為是,「老屎忽」講乜嘢都唔啱聽,成日話我以前既事,過晒時,係嚿屎.唔好成日懷緬過去常陶醉.我唔夠膽話我食鹽多過佢地食米(可能佢地煲豉油碟多過我),我工作時拆解nut cases嘅經驗應該多過佢地掛.就算我係公司唔做野,坐到坐得多撚過你.你拜神佢都係坐係度咩都冇做過,你一樣日日供奉佢,尊敬佢.
老屎忽佢地可能係坐係度鳩流流,吹水吹得起成隻諾亞方舟,貌似咩都冇做過,但係間公司日日都供奉佢,上埋神台,事出必有因.你睇我而家都可能喺公司鳩流流好得閒,指個助理寫下code俾我debug,做operator,但係前幾年我都係喺個mon前面做到隻蟹咁噴白泡,到我賺咗一定經驗先可以清閒D,做個小小前線管理層.我嘅要求唔係好高,Appropriate attitude,learn smart同 perform smart就夠,但係新入職嘅90後往往令人失望.
就好似有一日,公司廁所冇水,90後竟然變哂"柯P",疴完就算,唔沖廁之餘仲有D,唔沖廁之餘仲有D滴汁,滴埋落地面,呢D係做人基本公德心都冇,唔講學歷,唔講經驗,你連做人嘅資格都冇.冇廁所水,入面有個水桶俾你裝水沖囉.就算你唔知唔熟架步,你可以問我,我唔會好似你屌老屎忽咁屌你掛,你唔問又唔做,鬼鬼鼠鼠以為疴完J完冇人知,我一定會屌鳩你,因為個90後嘅心態仲衰過仆街.我真係真心希望佢醒少少,唔好柒下柒下咁番工.個90後竟然話,我地讀嘅大學D廁所係自動沖廁同埋有外判清潔,因為真係唔好期望佢會次次都記得沖廁,同埋用廁紙執自己手尾呢D咁低級嘅動作.屌你,呢D係叫公德心,90後真係唔多覺有,佢日日屌陳漏波,但係佢漏波就大條道理,點都係我錯,佢仲話廁所冇沖廁水同廁紙就"李暉"添,因為佢係見習程式編寫員,合約冇話包清理廁所,「又話我地讀既大學唔教我地沖廁,因為真係唔期望我地出來日日係到做沖廁既工作.」
第二樣,身為一身肌肉嘅勇武男子,公司水機冇水,而當佢有發達嘅二,三頭肌,係咪要幫下女士或者彎唔到腰嘅老鬼換下水呢?個個竟然見水機冇水就掉頭走,扮冇事發生,呢個時候你嚟講平權,作為男人,個90後不配.唔好同我講「我讀嘅大學冇教我地換水」,算鳩數啦你,我當你都係讀國力算數.
連做人嘅基本公德心都要人教,難怪年青人咁鐘意參加求生訓練,歷奇訓練,冇人教,班fresh grad真係生存唔到.唔好話成日叫你貼信封,我真係驚佢貼漏郵票搞到公司個client俾人追收郵費,好在香港郵政寧願俾審計署鬧都要將欠資信件都會送俾個客,連客人請食飯,table manner都要人教,佢小事都做唔到又做唔好,我點敢top-up佢俾大事你做,更加唔好講一年加幾次人工添啦.
我私底下問過公司裡面幾個老屎忽,佢地異口同聲話個rookie做嘢幾快手,甩漏少D更好,但係呢D應該係性格同經驗問題,可以慢慢教,唯一問題係fresh grad 好多時都唔知進退時又冇禮貌.唔撚識又亂鳩做,自把自為都算,佢肯虛心問,成個office嘅老屎忽都一定會教,當你BB又點話,因為連rookie都識做,做得好,佢地又會多個藉口懶蛇.如果個rookie乜柒都唔識,仲覺得自己係學院派,I born to change the world,佢地係唔會理佢,等佢踩屎,老屎忽們就做花生友拍爛手掌.
人工唔夠就hea做,絕對冇問題,當年政府有個廣告口號俾人改做「我的薪金如何,我的工作態度也必如何啦」,唔稀罕萬零蚊嘅話,倒不如唔好做,啃老,食拖鞋飯,何苦要為萬零蚊出賣自己,賤賣自己,做一個冇尊嚴既打工仔?工字不出頭啵,「你有得揀你都係老闆啦.」工作態度係對自己嘅交代,咁撚樣做野,就唔好再講乜撚野夢想,因為你冇資格接受更高嘅offer,更嚴厲嘅挑戰.人工唔夠就hea做,咁冇錢你一定唔撚做,咁幾多先叫夠人工?有幾多夢想一開始係有錢賺?90後,諗同講就無敵既,真係做到既年青人,一成都冇.其餘九成都係吹神.
我係受人錢財,替人消災,尊重自己嘅職業同職位,唔係冇尊嚴嘅生活,我都會覺得我係underpaid,你想證明你唔只呢個價就係搵過份高人工嘅工,或者自己做老闆.溫室長大嘅年青人當然唔明,一畢業就要買樓買車結婚生仔,又要唔影響自己現有嘅物質生活,呢D想法唔知幾時開始,我真係唔認同一個自己都養唔撚掂既細路仔,仲要學人養車養樓養老婆,我真係好驚終有一日會聽到D餓死老婆瘟臭屋嘅新聞.香港歌嘅歌詞係好,最怕解錯詞,「原諒我這一生不羈放縱愛自由」,唔慌唔係「今天我」囉.
修身治國平天下,你地連自己都未能照顧,講咩政治呢.年青人真係醒少少啦,唔做野都唔好阻住個地球轉,我知你好撚勁,但係呢個世界唔係要一班「好撚勁」,係要一班能夠合作既同事.你好撚勁都唔使話俾人知,我地睇得出架,但係你無料扮四條,我地一樣睇得出.成熟啲,唔係凡事強出頭.英雄主義,係一定會累死年青人.英雄得一個,下面踩住無數個英雄先上到位.醒少少啦.


text:
《東京喰種》真人電影:蒼井優 大泉洋參戰
《東京喰種》真人電影:蒼井優 大泉洋參戰
之前同大家講過《東京喰種》將會翻拍真人版電影仲公開咗男女主角名單,今次官方解禁埋第二輪演員情報啦!將會參與電影拍攝嘅有永遠童顏蒼井優,實力派男演員大泉洋同嚟自劇團EXILE嘅鈴木伸之!
《東京喰種》嘅男女主角就已經公佈咗會係窪田正孝同清水富美加分別飾演.而今次官方就揭露本作重要人物之一,病嬌殘酷女喰種神代利世將會由蒼井優飾演.另外,奮戰喰種們嘅搜查組織CCG入面嘅重要角色亞門鋼太朗同拍檔嘅真戶吳緒,就係分別由鈴木伸之同大泉洋飾演喇!
▲蒼井優就話好耐已經被朋友強烈推薦睇呢套作品,今次都覺得要還原漫畫係一個挑戰,但係佢就好期待完成嘅作品.佢話拍攝現場嘅所有人都係一條心,令佢覺得好安心同埋會好好加油呢!
▲曾為宮崎駿及細田守等大師級動畫作品配音嘅實力派演員大泉洋就話今次對佢嚟講係個極大嘅挑戰,但就非常值得去參與拍攝.
▲曾拍過日劇《GTO》同電影《狼少女與黑王子》嘅鈴木伸之本身都係呢套作品嘅粉絲,佢非常高興可以飾演亞門呢個咁有魅力嘅角色,希望大家可以多多指教呢!
電影2017年就會係日本全國上映,即管睇吓到時拍成點啦!


text:
(B)有棋運就贏晒!《寵物小精靈合作大師》短評!
話說早排同大家提過以寵物小精靈做題材既人工智能戰棋新作《寵物小精靈合作大師》(ポケモンコマスター),係今日終於正式推出左Android版,異次猿作為寵物小精靈迷,緊係即刻為大家試下啦,其實成個遊戲都幾易上手,不過真係要鍾意捉棋既朋友欣賞到當中既樂趣.
玩法易上手,介面易明
先由佢玩法同個介面講起,然而佢玩法就好似傳統鬥獸棋咁,你入到人地「獸穴」就贏,人地入左你就輸,不過佢就無咩分大小既,所以你都可以選擇放隻寵物小精靈係果到頂住,而每個寵物小精靈都有佢既行動力同自己既技能,行到人地隔離可以同人地開戰,或者被動等人打你,而你回合可以用右下角既卡片作戰鬥支援,個介面係做得幾分明,因為最好係你諗唔明可以用AI代步.
棋局屬長久戰,容易沉悶
上面同大家簡單講左玩法之後,依家就講下我唔太鍾意既佢地方,就係佢玩一場可能要好耐,因為你同人開戰果陣係轉輪盤,一轉到點數唔夠人地大既或者紅色果格你就比人打殘去待機區,但鬥獸棋起碼就係死左就真係死左,而呢隻GAME死左去左待機位既寵物小精靈只要有第3隻陣亡左佢就會退返1隻出黎比你再推出去,即係話你運氣好就可以快快手手打殘人地果隻衝入「獸穴」贏,運氣差就真係大戰300回合都黎緊,對唔太鍾意捉棋既朋友黎講會好易悶.
(特別你同人對戰果陣人地係站長果陣可能會拖埋時間添)
抽唔到心水棋都可以慢慢換
佢最講消費既地方主要就係要你抽隻好棋,應該話勁既寵物小精靈先岩,你抽野可以揀50鑽石或者100鑽石,50鑽石就會比50碎片同1隻棋,而用100鑽石就會送多張卡比你,而呢隻遊戲就無講屬性相剋,真係純睇你每一步既戰術同即時性既運氣,就咁觀察黎講佢唔算食水深果種遊戲.但雖然咁講,但勁棋因為有高攻擊力技能,真係接近玩晒,只係佢行動力會低啲黎平衡返,因此唔排除有土豪玩家拎成隊大棋黎夾硬車死新手們既細棋組合.
總括而言,用寵物小精靈做題材既棋類新玩法係唔錯,不過食運氣程度都幾大下,同埋玩一局時間既其實都幾耐,到後期好容易悶.


text:
綠色有好多唔同嘅漸變色,喺色相,濃度同光度有唔同嘅顏色變化.
喺自然界嘅綠色[編輯]
綠色喺自然界入面,尤其响植物入面係經常見到嘅.由於好多嘅植物入面本身有葉綠素嘅光合作用關係,所以咪就係綠色囉[1].而好多嘅綠色漸變都係同樖植物名或差唔多嘅名嚟改個顏色名嘅.由於每樖植物嘅葉綠素都有唔同,所以喺植物王國入面,咪整咗一挓唔同光度同色相嘅綠色漸變出嚟.而每樖植物嘅葉綠色都係唔同嘅,所以每個綠色之間嘅顏色都分開咗邊啲品種嘅綠色.喺一部分乾咗或烤過嘅部分植物品種,根據佢嘅葉綠素嘅分子冇咗鎂離子嘅含量,所以咪就有唔同嘅綠色顏色類出嚟囉.
北韓薊綠[編輯]
北韓薊綠係一種未加工過嘅北韓薊植物嘅顏色.
蘆薈綠[編輯]
蘆薈綠係一種由蘆薈呢樖植物搞出嚟嘅顏色.
暗黃綠[編輯]
暗黃綠,又可以嗌牛油果色, 佢係由牛油果呢樖嘢搞出嚟嘅顏色.
深綠係一種深嘅綠色.
蕨綠係一種由蕨類植物搞出嚟嘅顏色.
草綠係用咗喺森林度,樹或其他植物入面同綠色差唔多嘅顏色[2].
漁船綠[編輯]
漁船綠係一種攞深綠色同洋靛,藤黃呢三隻色溝埋一齊嘅顏色.
波場綠[編輯]
波場綠係一種喺奧利安嘅波場張相入面攞出嚟嘅顏色.
春天綠[編輯]
春天綠係喺1990嗰陣,由基奧拿查過佢嘅色調特殊性先至改出嚟嘅名.
月桂綠[編輯]
月桂綠係一種中等嘅灰綠色色調嘅顏色.雖然話佢同蘆薈綠嘅顏色差唔多,但呢隻色比蘆薈綠重光啲嘅.
淺綠係一種淺嘅綠色.
蚱蜢綠[編輯]
蚱蜢綠係一種由蚱蜢搞出嚟嘅顏色.
沼澤綠[編輯]
沼澤綠係一種由沼澤搞出嚟嘅顏色.
暗沼澤綠[編輯]
桃金綠[編輯]
桃金綠係一種由桃金娘科植物搞出嚟嘅顏色.
松樹綠[編輯]
松樹綠係一種由松樹呢樖常青植物入面搞出嚟嘅顏色.
祖母綠(呂宋綠)[編輯]
祖母綠,又叫呂宋綠,係一種識得發光,好似翡翠嗰種光澤噉嘅綠色石頭.個名出喺祖母綠.
伊朗綠(酢漿草綠)[編輯]
伊朗綠,重可以嗌酢漿草綠,佢係一種由酢漿草呢樖嘢搞出嚟嘅顏色.
鴨綠係一種由暗嘅青色再溝埋啲綠翼鴨頸嘅顏色搞出嚟嘅色.
橄欖綠[編輯]
橄欖綠係一種喺橄欖樹度搵到嘅暗黃綠色版本嘅顏色.
蘋果綠[編輯]
蘋果綠係一種啱出果無耐嘅蘋果啲色.
鈷綠係一種喺金屬鈷被氧化之後出現嘅色.
孔雀綠[編輯]
孔雀綠係一種喺孔雀石綠嚟嘅色.
葉綠係一種喺樹葉嚟嘅色,大多數嘅樹葉都係呢種色.
薄荷綠[編輯]
薄荷綠係一種喺薄荷葉出嘅綠色品種,1950年代最㷫嘅一種綠色.
銅綠係一種生咗鏽嘅銅出嘅綠色品種,主要成份出自Cu2(OH)2CO3.
網頁嘅綠色[編輯]
紅綠藍三色光源,呢個係顯示器入面最基礎嘅三色光源.
純綠係RGB顏色入面最基礎嘅綠色.
墨綠係HTML顏色入面嘅其中一個標準嘅綠色,有好多支持RGB嘅8位顏色顯卡入面,都支持呢種顏色嘅.
暗綠係HTML顏色入面,另一隻標準嘅綠色.
第啲綠色嘅定義[編輯]
綠色(顏料)[編輯]
顏料入面用到嘅綠色係成日用喺油畫度嘅.
綠色(精神基礎)[編輯]
精神基礎入面嘅綠色係sRGB顏色嘅範圍入面,最接近基礎嘅顏色.
綠色(文些路)[編輯]
文些路版嘅綠色係屬於文些路顏色系統入面嘅其中一隻色.
綠色(彩通)[編輯]
彩通版嘅綠色係一種由美國嘅彩通公司搞出嚟嘅綠色顏色.
綠色(千色樂)[編輯]
千色樂版嘅綠色係一種由美國嘅千色樂嘅油畫公司搞出嚟嘅綠色顏色.
其它比較明顯嘅綠色[編輯]
熒光綠[編輯]
熒光綠係一種由千色樂公司喺1949年諗出嘅一隻色.
孟加拉綠[編輯]
孟加拉綠係一種同松樹綠差唔多,但色彩好暗嘅色.
西班牙綠[編輯]
西班牙綠係一種由環·卡路士·山斯(Juan Carlos Sanz)同羅莎·加莉高(Rosa Gallego)一齊自創嘅色,喺2005年發佈嘅西班牙文辭典入面出現.
海綠係一種好似海洋表面啲水嘅綠色.
沙俄綠[編輯]
沙俄綠係一種喺1830年代嘅沙俄政府搞嘅一種色[3].
巴黎綠[編輯]
巴黎綠係一種喺無機化合物——巴黎綠出嘅一種色.
氖綠係一種好光嘅綠色,大多數喺時尚或幻覺藝術用.
光綠係一種好光嘅綠色,大多數喺濃綠色嘅設計染料[4]或光綠色環保設計嗰邊用.


text:
城邦
呢篇文章講嘅係有關城邦嘅政治概念.想搵古希臘城邦(Polis),睇下(希臘城邦).
城邦(英文:City-state)通常指一個獨自擁有主權或者實行緊自治嘅城市.歷史上嘅城邦通常係一個大文化圈嘅一部份,好似古希臘城邦嘅雅典,斯巴達,迦南嘅腓尼基城邦,中部美洲嘅瑪雅城邦,絲綢之路上嘅小國同意大利城邦,包括佛羅倫斯,威尼斯之類.中國周朝實行嘅封建制度,分封畀一啲諸侯國嘅土地,有時都叫做城邦.
歐洲史上有兩個重要嘅城邦時期—古希臘嘅城邦同文藝復興時期嘅意大利城邦,係而家歐洲嘅文明嘅發源地.不過,呢啲文明嘅城邦通常只係存在咗好短嘅時間,因為佢哋嘅土地同實力都唔夠抵抗周圍嘅敵人.所以,呢啲小區域組織喺鬆散嘅地理同文化個體入面共存,成為大國建立穩固勢力嘅障礙.所以,佢哋最終都融入咗更大嘅社會體系,以至於民族國家[1].
目前世界上只有新加坡,摩納哥同梵蒂岡符合城邦嘅傳統定義.一啲國亦有對實行高度自治嘅城邦行使主權,比如話中華人民共和國嘅香港同澳門,英國嘅百慕達,直布羅陀,同埋美國嘅華盛頓特區.
參考[編輯]
- ↑ Sri Aurobindo, Ideal of Human Unity, Social and Political Thought, 1970


text:
原子核融合
原子核融合,簡稱核融合,又叫做核聚變,係指由質量細(低過鐵)嘅原子核,主要係指氘核或者氚核,喺一定條件下(好似超高溫同埋高壓)黐埋,總質量減少啲,並釋放巨大能量嘅核反應.當原子喺勁高溫同極高壓情況下,最外層電子會被強制脫離形成半電漿態,而係呢一個時候,有啲原子會融合成更高質量嘅原子,不過過程中會流失一部分中子,形成同位素更高既元素.
原子核嘅質量蘊藏巨大能量,原子核嘅變化(由一種原子核變化為另外一種原子核)往往轉成巨大能量釋放出.如果係由重嘅原子核變化為輕嘅原子核,叫核裂變,好似原子彈爆炸;如果係由輕嘅原子核變化為重嘅原子核,叫核聚變,好似太陽發光發熱嘅能量來源.
相比核裂變,核聚變發電幾乎唔會帶來放射性污染等環境問題,因為原子唔似得核裂變咁,喺發出能量嘅同時發放迦瑪射線令自己達至平衡,而且原料可以直接取自海水中嘅氘,來源幾乎取之不盡,係理想嘅能源方式.
目前人類已經可以實現不受控制嘅核聚變,例如氫彈嘅爆炸.但係如果想令能量可以畀人類有效利用,就必須能夠合理控制核聚變嘅速度同埋規模,實現持續,平穩嘅能量輸出.科學家正努力研究點樣控制核聚變,但而家睇嚟重有好長嘅路要行.
喺2005年,部份科學家相信已經成功做出小型嘅核聚變[1],並且得到初步驗證[2].首個實驗核聚變發電站將選址法國[3].
可控核聚變[編輯]
目前主要嘅幾種可控核聚變方式:
- 超聲波核聚變
- 雷射約束(慣性約束)核聚變
- 磁約束核聚變(托卡馬克)


text:
家居裝修係個無底深淵,幾多錢都塞得入,現時搵食艱難,當然係慳得就慳.
但喺慳嘅基礎上面,都要保證裝修質量,以免慳得一時而因小失大,影響日後正常使用就唔好啦.
所以,為咗保證優質生活質量,有啲裝修預算係無得慳.以下裝修佬分享俾大家知邊8樣裝修浴室無得慳!
水電改造
水路同電路都收埋係見唔到嘅地方(例如入牆),難裝難拆.有啲二手樓嘅材料一般都會達到驗收標準,所以唔一定要電線,水喉全拆.但為了水龍頭出水量夠大,可以考慮將主水喉加粗.
防水
廁所防水材料無得慳,沐浴牆防水高至少要做到6尺高.油防水油漆之前要把牆面同地面處理好,凹凸地方鋪平.廁所整體牆面做防水嘅底線係地面三層,牆面油兩層,即每次薄薄油一層,乾透再油下一層,一層都不能少.過門石,地漏,水喉,樓板空隙,馬桶喉周邊要刷多幾次防水油漆,呢啲地方最容易漏水.
牆面
牆面同地面係成個屋企最容易成日見到嘅部分,如果牆面同地面唔鋪平整,再好嘅瓷磚,牆紙,油漆遲早都會裂開,所以一定鋪平牆面同地面.牆紙鋪係牆上效果確實比油漆好,但無論係買邊種牆紙,牆紙膠一定要買優質嘅,絕對唔可以買劣質牆紙膠,劣質牆紙膠甲醛多.
常用物件
地漏,頂燈係廁所中常用但唔引人注意嘅物件.佢地質量好壞直接影響到大家日後正常生活.地漏揀得唔好容易引發去水唔順暢或去水返味,普通燈受潮後就唔著,所以燈一定要做防潮處理.
五金配件
五金配件雖然唔起眼,但卻係傢俱嘅重要角色,每件傢俱嘅使用壽命長久與否都係睇五金配件嘅好壞程度,所以喺購買傢俱時要留意五金配件質量.
優質潔具
潔具使用頻率高,安裝後亦好少換,所以購買潔具時質量一定要好.否則出現問題,唔單止修理麻煩,仲容易發生漏水,難清理,唔可以正常使用等情況.其中水龍頭及軟喉選擇格外重要,揀得不好就要經常更換.
鋼化玻璃
淋浴房,玻璃台盆等自爆傷人事件時有發生,主要關乎所用玻璃質量有很大關係.好嘅鋼化玻璃一般難以破碎,如果萬一破碎亦唔會傷人.所以為咗安全使用,千祈唔好貪價格實惠,儘量選擇優質產品.
地面防滑
廁所長期處於潮濕狀態,鋪普通瓷磚會容易跌親,特別係長者,小朋友嘅家庭更要留意呢個問題.廁所地面材料一定要注意防滑性,雖然價錢會貴少少,但換返來嘅係屋企人使用時嘅安全同健康.


text:
不論本來方案定係學者方案都好,全民退保都係一種資源重新分配式(redistributive)嘅退休保障.不過個post講小麗嘅,我就集中講佢個學者方案.嗱,唔洗屌我法西斯住,睇埋落去先.對有需要嘅基層長者伸出援手,實屬合情合理,但絕非透過「全民」呢個方式.政治講緊嘅,就係資源分配.而小麗提出嘅全民退保,無資產審查,不論貧富都劃一派錢,就明顯係一個「資源錯配」嘅行為.你無論有咩理由,都無可能作一個必然地資源錯配嘅決定.何況你同我講你嘅目的係扶貧?錯配嘅資源本身可以落返基層身上架喎!小麗唔止一次喺公開場合提過:「一個免審查嘅全民退保,先可以令老人家有尊嚴咁拎錢」(意思係咁上下啦).問題就嚟啦,你話老人家唔想拎綜援,覺得自己係負累都尚算講得過去.但係一個講明係「退休金」嘅款項,又何來標籤呢?你有付出,老咗保你安享晚年,平常不過.所謂「尊嚴問題」通常都係源於「好食懶非」嘅印象,而「無審查」派發退保,正正會給予更多「好食懶非」嘅人利益,真正造成「尊嚴問題」.換句話講,同劉小麗所講嘅情況係完全相反.資產審查,從來都唔係歧視,而係令真正需要資源嘅人得到幫助.你劉小麗係咁想扶貧,就更唔應該免入息審查.就算好似你講稍微有錢嘅老人都要幫助,你咪將個標準set高少少囉,做咩要免審查,做一個必然資源錯配嘅決定?
其次,就係好多人提到單程證審批權嘅問題.每日150個單程證呢D我相信大家都知,新移民拎綜援揸靚車,打扮光鮮嘅新聞相信大家都睇唔少,咁冇工作過嘅人拎呢筆退保實在又於理不合.又或者一個工作左30年嘅人同一個工作左2年嘅人拎到嘅錢係一樣,咁對於前者又實在唔公平.若然好似英國嘅退保咁樣:以35年為期,供完先可以拎到全數保障;供唔夠35年,就會按比例減少.咁樣就符合多勞多得嘅公義好多.新移民,雙非問題亦同時令學者方案計咁多數都係一張廢紙,因為佢地根本無法計算得到未來人口會因此而增加幾多非勞動人口,對於供款者同受益者數量根本就冇一個準確嘅計算.香港一直以來咁吸引新移民就係在於佢嘅福利,若然你再加多筆全民退保,你估對佢地黎講吸唔吸引?
而成個學者方案入面,最令人無法接受嘅就係爆煲問題.世上任何福利開支,一開就只能增不能減,爆煲只係時間問題.
(話時話,唔好講咩「唔係福利係權利」,權利係唔應該建立喺剝削任何其他人的權利之上,呢個係普世人權嘅基本,請唔好人講你又講,學埋左膠D衰野.)
隨住人口老化問題愈發嚴重,老人選民愈來愈多,民粹壓力只會持續加碼,最終導致加稅,甚至慣性財赤.佢份學者方案話續行到2063都冇問題,咁之後呢?爆煲只係時間問題,為左當代人享福,摧毀下一代嘅未來,你唔係咁缺德呀嘛?更抵死係,嗰份「全民養老金」學者方案入面,提到「若政府能夠實行積極的人口政策如鼓勵生育,改善托兒服務等,香港的勞動人口將會上升,而有關基金的結餘將會大幅增加,所以基金不會出現所謂『爆煲』的情況」.喂大佬呀,你唔好咁痴線啦!根本現時經濟狀況,加諸樓價物價高企,先係多數人不願生育嘅主因.亦係構成人口老化的一大原因.呢句說話嘅意思就係:「我地針對個問題有個對策,個對策雖然大家都話會出事,但只要冇左個問題呢,個對策就唔會出事嘅」— 即係你地自己都認定會爆煲啦.你估你鼓勵完生育就唔使用錢養細路咩?生個細路嚟交重稅,一齊捱世界呀?有乜理由做個咁大嘅假設,要全香港同你一齊跳落火坑呀!加埋上文提及難以估計非勞動人口嘅增加,真係只有更差,沒有最差.
就算你學者方案由一般「隨收隨付」(Pay as you go) 轉變為「部份預籌款項」(Partially Pre-funded) ,都只係由直接變為間接慷子孫之慨.你舊錢用完嗰日,咪又係轉返「隨收隨付」.稅項留俾其他人,自己穩穩陣陣收錢.制度成形後子孫已無權反對,硬啃苦果.
最後,想同各位講,香港嘅議會制度係唔正常架,你選佢入去,佢都唔可以提出方案.議員提出修正案亦因為功能組別及分組點票機制而無法通過.依家個議會,需要嘅係一個入去衝擊議會嘅人,唔係行溫和路線,「斯文」嘅劉小麗.
**小麗於六四七一合共籌咗28萬,點解郵遞要籌30萬?點解要Del人cm?點解佢提供嘅數據計出黎個開資係23萬7千?點解咁都仲支持佢?
相關


text:
伴你成長!那些年我們一起玩過的超任!
想當年放學好開心,做下功課,睇下卡通片,之後最大嘅娛樂就係同阿哥打機 (或者睇佢打機)唔似得而家d小朋友,放學淨係可以補習,做功課,溫書,上興趣班之後就訓覺再等返學
當你死機或者開唔到機嘅時侯,拎起盒帶吹下或者拍下佢!(相信大家一定做過)今日就同大家懷緬同分享下我好鍾意玩嘅遊戲!唔知係咪你嘅心水,但一定有共鳴
1.Super Mario/Mario Kart/Doctor Mario
呢隻咁經典嘅遊戲應該都唔駛點介紹.除左經典玩法,仲有賽車,消方塊!
最痛苦嘅事莫過於你賽車排緊第一,之後跌左落街,被人釣番上黎patpat都未坐暖又俾人撞返落去…完
2.魂斗羅
超經典射擊遊戲!扮特種部隊,由真人打到外星人,爭野食轉槍,迷失地圖係咁搵阿哥,最尾變種大佬好似俄羅斯輪盤咁,緊張過買六合彩.好懷念呀
3.新熱血硬派
動作RPG遊戲!扮演熱血高校嘅不良學生,有4位角色自由更換!除左有日本黑道之外,遊戲入面仲有好多抵死嘅情節,例如打打下可以去坐過山車
4.奇奇怪界
呢隻畫風超可愛嘅遊戲係講一個巫女打妖魔鬼怪勇救七福神嘅故事!(日本都有何仙姑 ?)飛符打怪就唔少得!仲可以召喚唔同嘅小幫手,真係巧打耳呀!!!氹女朋友打機必備
5.恐龍戰隊 (Power Rangers)
想當年呢套《恐龍戰隊》都幾hit,個個都爭住要做5色戰士!我就梗係做粉紅戰士啦
6.娛樂金魚眼
呢隻由多個MINI GAME組成嘅合家歡遊戲為我帶嚟好多歡樂,亦都令到我認識到人性嘅黑暗面…特別係沙灘個part…梗係丟暈人同沖人落海好玩過執貝殼啦 如果一個唔小心抽中問答小遊戲就可以即刻GG,符碌王必勝!(個陣鬼識日文咩)
7.龍珠/街霸
格鬥類遊戲不嬲係我弱項,金魚腦,記住左d招出幾下就唔記得晒!嚟嚟去去個幾招,勁快俾人捉到路,KO
8.賓尼兔運動會
Chok爆手制系列!舉重跳傘跳高跳遠無難度!不過跑出界就……飛哥跌落坑渠…?
9.救火英雄 (The Firemen)
呢隻遊戲未必好熱門,但係題材就相當特別,烈火雄心mode全開!點樣做一個盡責嘅消防員去救火救人,你做得到
10.炸彈人/泡泡龍
百玩不厭,簡單易玩但係緊張刺激!特別當你手持好多炸彈以為可以炸瓜人嘅時侯,往往就會手痕放多左粒,之後自爆 (我最鍾意追住我阿哥嚟炸!哈哈哈!)
其實好玩嘅遊戲又點只咁少…變相怪傑,幽遊白書,Gundam等等等等…太多太多不能盡錄…不如你地又分享下最鍾意玩咩呀


text:
扫码下载
扫码下载
Jul 13, 2009
今天起一連幾天推出 ‘郵來郵去’系列 節錄了一些我寫給朋友/blog友的郵件 內容大部份是討論一些個人的觀點
唔得閒出post 睇住呢D頂當啦! 嘻嘻!
Quote 1
嗱 之所以叫你 ‘妹’呢 同你嘅年齡或智商係無關嘅 而係因為呢 在下是極.度.MAN.的 即是呢 鐵達尼號沉沒時 我會係企响船頭大叫 : Children n women board the life boat first!!! 嗰隻囉 講到保護婦孺意識 大把男人唔及我呀! 嘿! 真係好MAN架我!
Quote 2
我份人雖然外向 但其實好驚响HK出街 真係出到街會同朋友失散 因為我唔鐘意同人迫 同埋我係行得好慢嘅 有金執就話執輸行頭慘過敗家啫 你咁趕咯 我咪讓你行先囉讓讓吓就同朋友失散咯 响HK返咗一年工 最痛苦嘅唔係辦公室政治 而係早晚两次繁忙時間同人迫車 簡直將我嘅鬥志磨滅殆盡
Quote 3
我本身冇近/遠視 (Yeah!!!! 嗱 你又索又有男友 俾我贏次都得卦???!!!) 有的話都唔知有冇你嘅勇氣做laser 我最勁嗰次都只係剝牙打麻醉針 (好大架支針!)落牙肉 我好鬼驚 為咗定驚 一路 ‘mak’大口打針一路唱歌 咁牙醫助手响一旁幫你吸口水家嘛 咪唱到歌囉
個牙医問我: 你係咪short咗?
Quote 4
電子磅必備啦 連我响剛果都有 可以測埋脂肪含量
如果而家有人追我的話 我肯定佢係欣賞我嘅內在美 因我而家真係肥囉 (我哋兩個响度鬥認肥仔) 你個friend個減肥餐單work 唔 work呀? 等緊你救命啊 人肥志短 我就嚟冇得救啦……
Quote 5
二人相處 乜有人話過係容易既咩? 是的 難度不下於興建萬里長城
也許我們都無能為力 也許我們注定失敗 但我們還是傻傻的 一磚一瓦地開始砌起長城來 能砌多高 便砌多高
因為愛 本來就是明知不可為而為之的一件事
网易公司版权所有 ©1997-2017


text:
正常定荒謬? 香港蚊型單位現象網民激辯
Sun Dec 25 2016 19:30:00 GMT+0800 (中國標準時間)
撰文︰Take it e時
近年發展商不斷推出住宅細單位,而且仲有愈嚟愈細嘅趨勢,早前嘅128呎單位將來話唔定已經唔算係咩特別事.而近日香港電台《鏗鏘集》探討細單位現象,並搵嚟唔同住戶,賣家接受訪問,節目出街後好快就喺網上引起咗唔同嘅討論.
有人話單位大細唔緊要,最緊要住得舒服;亦有人認為細單位出現係正常現象,而且未來有升值潛力;不過都有人接受唔到細單位,覺得咁樣係荒謬兼扭曲.「蚊型單位」愈起愈多,咁多樣迷你設計,你又最接受唔到邊一樣?
迷你床位
瞓喺張床上面,望向四面都係牆,感覺同瞓太空艙或者棺材房可能冇咩分別.
迷你廚房
連轉身位置都欠奉,企喺度煮飯都覺得逼,更加唔使諗會有坐位.
迷你廁所
啱啱放得落一個馬桶嘅廁所,俾你嘅話你要唔要?如果廁所太細,可能小個便都小得唔開心喎~
▲依家啲廁所愈起愈細,遲下話唔定會有埋「開放式」廁所?
迷你客廳
放個梳化同電視之後就冇咩位剩,依家嘅細單位好多時都會盡力縮減客廳位置.一眼睇晒,好壓逼喎!
▲屋企單位細,會唔會係好多人寧願留喺公司OT嘅理由?
▲近年賣家不停推出同宣傳住宅細單位,你覺得呢個現象係正常定係荒謬?


text:
5 Nov 2003
本來諗住早d 起身趁太陽好洗洗衫, 點知都係遲起身, 仲要係突然間話俾我聽 Sandy 的 Briefing 會係一點鐘.唯有拿拿聲飛身番 dept.
上世紀工程, 一樣係世紀眼訓.之後本來諗住食野, 點知阿媽突然打個電話黎話佢黎左中大.呆在當場.咁難得, 梗係去同佢食野啦.於是同阿基食左少少野, 上左本部交一交錢, 番同火車站佢就話佢岩岩得閒.於是就同佢上恆生....銀行, 攪些少錢銀瓜葛.然後同佢去 Snack Bar 食檸檬批.依然係好好食.之後就送佢落火車站 lu.雖然行程短短, 但係對佢黎講, 已經係好辛苦, 因為中大對佢黎講實在太大, 而且佢對腳又有毛病行唔得多.
之後同阿瑪講左一陣野之後, 就要上夏頂雞.同佢地一齊 Land Training 之後再好多人咁一齊係 Snack Bar食飯真係好開心(雖然又~~係 Snack Bar) 好難得咁多人一齊笑一齊食飯.我覺得好 warm, 老實講, 有時真係 even 組聚都俾唔到呢種咁特別的 feeling 我.當然, 亦有組聚可以令我有咁樣的感覺.
之後同泠漳, 阿 Ann, 阿 T, Gela 五個人一齊係 UC 傾偈...當然又係講人是非.不過都幾得意, 收到好多料.
番到房, 發現 E-man 真係有新 notes, 於是試下用自己部 printer print 出黎....又得喎~
然後, 狂搽 Deep Heat, 搽到成間房都係白花油味.因為雙腿實在係痛到癲......
好酸, 好痛耶~
努力


text:
當大家都話住新界西屯門元朗好慘,其實東涌人都有段悲歌.細個為咗父母返工,由大埔搬咗嚟東涌,但係仲喺大埔讀小學中學.
每朝6點,住大埔的同學仲熟睡中嘅時候,住東涌的我就已經要起身;
到7點,住得近學校的同學仍然瞓緊覺,住喺大埔但返學校要坐車的同學啱啱起身,住東涌的我就已經上咗往大埔的巴士;
到7點半,住得近學校的同學啱啱起身,住喺大埔但返學校要坐車的同學準備出門搭車,住東涌的我仲喺巴士;
到8點15分,住得近學校的同學及住喺大埔但返學校要坐車的同學已經入到班房,住東涌的我因為巴士遇到塞車,一落車就要跑,喺打鐘前一刻先啱啱好踏入校門,仲喘緊氣.
到大個喺中環返工,份人工畀晒交通費咁濟,搭地鐵由東涌站去中環站,車程雖然只係半個鐘左右,但一日來回就要$44.8,一個月搭車最少千幾蚊.
如果渣車仲大穫,由東涌去港島一定要經西區海底隧道,單程隧道費要$65,來回隧道費就用咗$130,真係TT呀.
同朋友聚會,為咗方便大家,好多時會揀旺角,不過Sorry,住東涌去邊都要一個幾鐘車程.夜晚10點散場,住九龍的朋友用15分鐘返到屋企,住新界東及港島的朋友用30至45分鐘返到屋企,住東涌的我就最少要坐一個鐘車,成11點幾先返到.東涌人的一日係比其他人早開始同遲完結.
現在仲要愈來愈多人嚟行山,週末要出街,等車時間就愈來愈長.
最近內地霧霾殺到香港,住其他地區的香港人最多呢幾日少啲戶外活動,過幾日空氣污染情況就會好啲.咁東涌呢?由健康空氣行動公布的數據,東涌連續3年錄得最多污染日數,比屯門,元朗仲要多呀,點避呀?
冬天個陣仲要低市區幾度,日日著好多衫,返到公司又畀人笑「有無咁凍呀?」有,真係有!
仲有個東涌街市搞咩老香港風貌,我寧願要番富東逸東個啲宵夜車仔檔.


text:
好多年前嘅亞視的確有唔少好節目出過,例如今日睇真D,從香港出發,歷史也瘋狂等等.不過依啲節目後來都俾CCTVB抄咗,改成城市追擊,向世界出發,而最誇張係歷史也瘋狂依條橋係19幾年後俾無線抄咗去做瘋狂歷史補習社,依啲節目係CCTVB播就叫好叫坐,係亞視播就只係得少數人知,原因就係好多香港人都有個習慣叫慣性收視,仲要話:“亞視啲野我一定唔睇架“,結果佢地直情唔知以前亞視有過從香港出發,歷史也瘋狂等節目.
一直以嚟我對以前亞視嘅遭遇都覺得好唔底,明明有咁多有創意又有質素嘅節目係佢做先,不過 CCTVB 一個唔該都無聲就攞條橋去用,最慘係有好多香港人都係慣性收視完全唔睇亞視,到無線做果陣就會覺得個 idea 好正好 creative,以為條橋係 CCTVB 諗嘅,不過其實分分鐘個 idea 係20年前人地已經做咗出嚟,之不過係好多香港人都樂意做一隻井底蛙,嚴重選擇性吸取資訊,自願資訊封閉.
點解我會提返起依件事呢?係因為見到最近又有類似事件發生,而今次主角係社運界焦點黃之鋒先生.係政改之後黃之鋒提出:“在後政改年代,市民與泛民應爭取修改《基本法》的機會,爭取公投修憲.“
更提出 「學界修憲集思會」:
件事有咩地方相似呢?其實有好多香港人係社運上嘅態度都好似慣性收視咁,阿邊個邊個啲野一定唔睇,老老實實,真係有唔少人係覺得本土派嘅野就一定唔睇,如果黃之鋒唔提下大家全民修憲係本土派人士先提出,相信有唔少香港人聽到依個 idea 又係覺得個 idea 好 creative 好正,以為依樣野係黃之鋒發明,情況就好似以前 cctvb 抄橋不過就連一句 “inspired by 亞視“都無.
而今次更離譜嘅係依個 idea 係 3個月前先俾黃之鋒鬧過不設實際
黃之鋒表示,社民連在佔領運動中,不論在行動及想法上都與學聯及學民思潮一致.相反,熱血公民雖然在言語上非常激進,例如表示要「全民制憲」重寫《基本法》,但黃之鋒認為,這些建議都是不切實際的.
不過相信好多善忘嘅香港人都唔會記得3個月前嘅事,所以 credit 都係照俾咗黃之鋒.
成件事俾人感覺就係有人話:“你條橋邊得呀“,不過轉身就偷咗條橋嚟用,被你咁攪法嘅人唔嬲嘅就真係超級大方,其實黃之鋒先生係咪應該有個合理解釋甚至可能要對之前嘅反對全民制憲言論道歉呢?
我一向都認為參考唔同意見,兼收並蓄,絕對係一件好事,不過依家好多人一見到唔同意見就會指摘或者割蓆,而諷刺嘅係好多人鬧完人之後會走去做返同一件事(不論左右翼都係),咁樣只會令人覺得雙重標準,到時點解釋都只會描愈黑,所以鬧人之前真係唔該諗清楚先.


text:
審死官 (1992年電影)
- 其他嘅審死官嘅文.
《審死官》(Justice, My Foot!)係套1992年嘅港產片.
電影資料[編輯]
制作[編輯]
電影小介紹[編輯]
呢套戲其實係將舊有黑白港產粵語片嘅《審死官》舊戲新拍,除咗戲名一樣之外,故事橋段基本上亦都大致相同,甚至劇中嘅配角人物名同埋某啲對白都一模一樣,當然新版裏面亦都有啲新加同埋改篇咗嘅橋段穿插住,可以切合返現今戲劇嘅主流元素.
以前嘅主角宋世傑係由粵劇大佬倌馬師曾所飾演,喺而家呢套周星馳做嘅新版本裏頭都可以見到佢嘅肖像;可以留意吓呢套新嘅《審死官》,宋世傑屋企祖先靈位上面擺放咗兩幅祖先大相(畫),其實相中人(兩幅係同一人嚟,不過整到一男一女)就係嗰位粵劇大佬倌馬師曾,咁樣嘅安排,算係制作人員對前輩嘅一點致敬.
至於呢套戲嘅原本劇目,係嚟自京劇劇目:《四進士》.
劇情大綱[編輯]
故事係以中國嘅清朝做背景,嗰時嘅官場貪污成風,只要有錢,做咗壞事都可以甩身,而且好多時因為利益而官官相衛;呢套戲就係要諷刺呢種禍國害民嘅風氣.
宋世傑係一個秀才,同時亦係專門替人打官司嘅狀師,因為佢嘅口材了得,所以俾人稱為可以死都拗返生,鬈都拗返直嘅「省城第一狀師」;佢出馬嘅官司逢打必贏,但係為咗錢佢可以揜住良心,於是喺有錢就惡晒嘅時代之下,佢亦願意做幫兇替嗰啲明明犯咗罪嘅人脫身,所以一直以來好多達官貴人做咗壞事想脫罪都會搵佢出馬,佢亦因為咁而賺錢賺到盤滿砵滿.
不過宋世傑每次幫啲大壞蛋打贏一次官司,佢出世冇耐嘅仔就會因為天遣而夭折,或者因意外而死,前前後後都有十幾個仔女因為咁而死咗;但係打官司係佢嘅專長,而錢亦都冇人會嫌腥,所以就算係咁佢都繼續幫壞人脫罪;直到有一次,佢幫一個殺咗人嘅有錢仔打贏咗件官司之後,返到屋企得知佢未滿一歲嘅仔因意外死咗;天遣再次發生,又再有喜嘅宋夫人於是迫宋世傑封筆唔再幫人打官司,轉而開咗間客棧(即係酒樓旅館).
開客棧嘅同時,宋夫人亦都有幫手上山擺茶亭,為路過出入省城嘅人贈上茶水解渴;有一次,大咗肚嘅宋夫人喺茶亭聽到一對兄妹對話,原來嗰個同樣大住個肚嘅妹妹楊秀珍嘅老公喺家鄉被人毒死咗,因為懷疑係佢老公個阿哥做嘅,一時唔知點算,於是同二哥楊勉走佬出咗嚟;兩兄妹加埋宋夫人幾個傾傾吓,咁啱遇到佢二哥嘅同姓兄弟楊青路過,楊二哥即刻上前拉開楊青傾密計,原來二哥走去呃呢個喪妻冇耐嘅楊青,話阿珍係佢唔同姓嘅姨甥女,可以賣畀楊青做繼室,諗住甩低個妹自己走佬,楊青諗住有人照顧吓兩個仔都好,於是就應承咗,而楊二哥收咗錢就拿拿林雞咁腳走咗去;後來楊青搞清楚發生咩事之後就即刻去追楊勉,追到山崖嗰陣,楊勉失足就跌死咗,而成個過程就俾微服出巡嘅巡案大人目睹,為咗証明楊勉嘅死係唔關楊青事,於是巡案大人就畀咗把私人紙扇楊青做信物,話如果有人怪罪就拎出嚟做証;楊秀珍見二哥咁耐唔返,無奈咁就跟咗宋夫人返咗宋府暫住.
回府冇耐,得知楊二哥跌死咗,楊秀珍傷心到暈低,跟住轉個頭個仔重出埋世,喺覺得自己無親無故又孤兒寡婦嘅困境之下,諗住吊頸死咗去算,點知俾宋夫人救返落嚟;宋夫人因為覺得楊秀珍好可憐,決定要佢老公宋世傑出山,為阿珍個老公雪冤,但係宋世傑就點都唔肯,因為佢喺封筆嗰日曾經發過毒誓,如果再拎起支筆寫字就生仔冇啫啫;於是宋夫人就自己寫狀詞去告官,點知唔識字嘅宋夫人寫埋晒啲圓圈交叉,俾個新上任嘅知縣兼放屁王何汝大玩返轉頭,為咗要同其他俾宋世傑玩過嘅官員出氣,於是反而判咗宋夫人施以掌咀之刑;宋世傑眼見自己老婆俾人咁玩法,於是決定重出江湖為楊秀珍申冤.
當時因為宋世傑將支搵食筆封咗喺風水牌樓嘅牌匾上面,啲鄉親父老因為怕攞返支筆落嚟之後會影響風水,於是大力禁止,不過都難唔到武功高強嘅宋夫人,終於幫宋世傑攞返支筆落嚟,重畀咗一車黃金嚟到封住班鄉紳嘅口.
攞返支筆嘅宋世傑即刻搵新任知縣何汝大復仇,以口材令到何大人受理呢單案件.當身在山西嘅姚田氏夫婦(楊秀珍老公嘅阿哥同阿嫂)得知楊秀珍喺廣州告官,於是即刻搵田氏做山西布政嘅阿哥出馬,重搵人落廣州四出疏通希望可以贏得官司而脫罪;到升堂嘅時候,知縣何汝大因為俾宋世傑玩到暈,於是就搵咗身為大學士嘅其中一位鄉紳將宋世傑嘅功名革除,收返佢秀才嘅身份;宋世傑冇咗秀才嘅身份,即係同一般平民冇分別,於是何汝大就搵藉口嚟盡情咁折磨宋世傑,判佢打一百大板,重要押枷鎖遊街同埋收監.當一大班官兵押住宋世傑遊緊街嘅時候,姚田氏夫婦派嚟嘅殺手突然殺出要追殺宋世傑,宋夫人為救夫君,使出生平絕學峨眉劍法嚟抵抗,點知突然作動頂唔住,好彩呢個時候楊青趕到,打走晒班殺手救返宋世傑.
後來楊青去監牢探宋世傑,宋世傑得知楊青身上有把巡案紙扇,於是血書喺紙扇上面,托楊去搵清如水明如鏡嘅八府巡案嚟主持哩呢單案;冇幾耐宋世傑喺監牢入面再俾姚田氏夫婦派嚟嘅人暗算,搞到精神失常做出反常嘅行為,知縣何汝大見佢搞成咁,於是下令放走宋世傑,查封佢全家,要佢哋即日離開省城.
經過一輪嘅波折同爭鬥,楊秀珍嘅冤案最後得以申雪,而宋世傑亦因為做返好事,從此生啲仔女都可以健康成長.
主要出場人物及演出者[編輯]
- 宋世傑:周星馳
- 宋夫人(李氏):梅艷芳
- 楊秀珍:吳家麗
- 楊青:高雄
- 奶媽:朱咪咪
- 家丁阿福:黃一飛
- 前任廣州知縣胡大人:鄭君綿
- 後任廣州知縣何汝大:吳孟達
- 何夫人:胡美儀
- 楊秀珍嘅大伯娘姚田氏:苑瓊丹
- 八府巡案:秦沛
- 山西布政司田大人:梁家仁
- 田氏及山西布政嘅娘親:秦煌
- 鄉紳兼大學士(老師):曾近榮
- 鞋舖老闆:王天林


text:
仲記得尋晚食完團年飯已經知道旺角食環黑警聯手阻街,唔比市民每年一次盡情掃街.當時有人同食環理論(或者爆粗),而警察就照樣一句奉命行事.我有講過民以食為天,我有話過你唔比人食野會比人爆春袋,但我點都估唔到依件事唔係發展到燒春袋,而係燒垃圾,垃圾桶,甚至的士.我打一晚通宵麻雀,同FACEBOOK斷連六個鐘,完場落街搭車一望,旺角就因為一粒魚蛋而再次變成戰場.香港容不下一粒隨街可見嘅咖哩魚蛋,反而將黑警開槍合理化,視為理所當然.一個咁樣嘅地方真喺仲算得上和平,仲可以講理性?
夜市一直都係香港農曆新年其中一個最吸引嘅地方.喺條街搵下有咩好嘢食,炸大腸臭豆腐串燒魚蛋任君選擇,檔檔都大排長龍.上年我都喺在場嘅一份子,只係估唔到一年光境,同樣地方,同樣文化居然有一個咁唔同嘅結果.其實香港人一直好忍得,香港人唔會因為少少事就衝出黎嘈,就算嘈上黎都好克制.我相信如果香港人不滿嘅只有「冇夜市行」的話佢地最多嘈食環兩句,唔會有進一步行動.但點解今次一粒魚蛋可以引起咁大反應?好大原因係因為政府依兩三年做嘅事一直都迫緊香港人向後退,而家仲要退到連食一粒魚蛋嘅自由都冇埋.今次魚蛋革命只係一條導火線,一個令香港民眾忍唔住要發火嘅引爆點,香港人反抗嘅原因唔係冇魚蛋食,而係而家香港人已經連想食魚蛋嘅機會都比政府奪去,當中嘅怒火係前所未有.點解我咁講?你睇下雨傘果陣極限都係瞓馬路,有冇人燒野做障礙物?有冇人起磚反擊黑警?
政府一方面壓榨香港人所餘無幾嘅自由,一方面繼續比黑警依個淪為政府工具嘅垃圾團體權力無限放大.咩警例唔到危險時候唔比開槍,咩向天開槍示警係唔容許,咩以最低武力解決事件,自稱精英嘅黑警冇一樣做到.市民未扔野出警棍扑到人一地血,市民企埋一齊就胡椒噴霧,扔垃圾扔磚就用槍指住市民同開槍,我睇唔出咁樣點為之最低武力.警例更加一早淪為廢物,開左槍之後加返句警員果陣感覺到生命威脅就搞掂,比我寫返工遲到嘅原因更兒戲.向天開槍之後跌返落黎嘅子彈一樣有殺傷力,可以搞出人命其實外國一早有先例,但好明顯香港政府同黑警從來唔當香港市民嘅人命係一回事.面對住咁嘅政府同渣滓,其實大家一早應該要知道最有效嘅溝通方法就係用行動.單單今次燒垃圾燒車已經見到上次雨傘遇人殺人嘅速龍隊唔敢再聲大夾惡,更有落單嘅速龍落入群眾比人拳打腳踢,老實講見到都幾心涼.黑警一向欺善怕惡,若果市民唔再一味任佢地打,會反抗甚至打返佢地轉頭,又或者識用汽油彈依類簡單又有效嘅武器,我絕對相信到時要驚嘅喺警察.
當市民比人識到連魚蛋都容不下嘅時候,奮力抗爭去搶番我地應有嘅野其實係應份.若果黑警可以任意用子彈同武力,咁點解市民永遠只可以企喺被打果一邊?當香港已經變成容得下子彈但容不下魚蛋,我地就應該用子彈去承擔番我地失去左嘅魚蛋,話比香港政府知道,喺香港真正話事嘅唔係政府,唔係中共,唔係黑警,而係我地——香港人.


text:
15 Jan 2005
老實講我有少少怕走左今日個 FYP Thesis Workshop
不過由於我真係一億個眼訓的關係所以我真係起唔到身上堂
而且據我記得上一次我上堂的時候我真係唔記得佢講過乜野
我都唔記得佢講過乜野重要的野同埋有乜野 key points
到頭來我都係要係份 notes 度睇先知道點樣寫一份 Research Proposal / Literature Review 先係岩的
所以到頭來我都係覺得我自己一個人睇番佢的 notes 似乎仲實際
所以...我一來上唔到二來起唔到身三來真係唔想上
我寧願份 thesis 差少少
不過當我醒晒的時候我又係度諗
會唔會因為咁樣所以我老世俾低左一個 grade 我呢?
會唔會我本來係一個好好的 grade 但係因為咁樣無上一堂所以降左我一個 grade 呢?
如果係咁樣的話咁就真係大檸樂囉!!!
千祈千祈要希望老世做事唔好咁衝動呀.
講番今晚, 今晚係一片混亂之下, 我無機會去到第二場.要推遲好多先得.
我地一班飯團人就去左 Fat Angelo's.....隔離個間百里鮮食任食火鍋.老實講, 野食都算ok 的, 不過唔知點解我總係覺得第一火鍋好似好少少, 可能因為佢的飲品好飲好多同埋佢的豉油有炸蒜片食
不過都係廢 points, not the main points.
夜了, 眼訓, 聽日仲要補我唯一的習.再見.


text:
關西最大複合商場-Expocity!集購物,玩樂,飲食於一身
今次要介紹呢個關西最新最大複合商場-Expocity!上年12月先開幕,準備去大阪嘅一定唔可以錯過~ Expocity集合咗超過300間店鋪,由藥妝,時裝,零食到精品都一應俱全,除咗買野仲有其他娛樂設施,小朋友樂園,大人就可以去行街買野,細路就可以去玩.留喺呢度成日都絕對唔過份~
地址:大阪府吹田市千里万博公園2-1
Expocity 位於大阪萬博紀念公園隔離,喺萬博紀念公園站落車,行五分鐘就到~
今次我喺梅田站出發,首先搭到去千里中央站
再轉單軌去到萬博紀念公園站就可以喇,全程都喺 45分鐘左右
萬博紀念公園出口已經可以見到 Expocity
Expocity入口,見到遠啲有個摩天輪,不過就仲未整好,遲啲先會開
一入到去就見到個小朋友樂園,有幾款機動設施比小朋友玩
中間就有個大草地,小朋友可以自由奔跑
再行入啲就見到兩隻巨型高達~
原來因為呢度有間高達 cafe/商店,高達迷就可以入去睇吓喇
直接入到商場 Lalaport,今日咁啱有組合嚟表演,已經睇到個商場好大
睇返個 floor plan 先,總共有三層,應該由邊度開始呢?
望唔到盡頭嘅走廊
第一層主要喺零食,精品,藥妝等等
第二,三層就喺高級時裝,潮流服飾,家電,玩具等等等等
行到攰梗係要搵餐廳,除咗商場內有 food court 之外,戶外仲有好多間食店
環境超級舒服
呢度仲有全日本唯一一間 kfc放題,一場嚟到我就決定試吓佢,詳情可以睇我呢篇VLOG
至於好冇食喇喎...自己睇啦~
除咗啱啱講嘅小朋友樂園,呢度仲有個 Pokemon gym,水族館,英語學習中心,大人有排行之餘,小朋友都有排玩~
去大阪搵一日嚟呢度血拼啦!一次過買晒,其他日子就去景點玩~係咪好完美呢?
Pokemon gym我遲啲都會有 blog 介紹嫁~


text:
揀邊隻黎上手至好?《Overwatch》新手上路英雄推薦!
《Overwatch》琴日終於正式有得玩啦,唔知各位既愛英又係咩呢?雖然話團隊小提示果到你唔一定要跟佢,同埋你鍾意既話全隊都係半藏係到狂叫「龍が我が敵を喰らう!」都無問題,但總會有啲朋友第一次接觸呢類遊戲,萬一揀錯英黎開始真係好容易比人鬧你雷……(雖然現今都好似無乜人特登走去鬧人咁無品既)所以今次就為大家推薦五名英雄,等各位可以玩熟再轉慢慢轉其他英黎融入遊戲當中,畢竟就算係地圖都好,你都要玩一次先熟地形啦~
攻擊型:士兵76
相信大家對士兵76既操作都唔陌生,畢竟新手教學就係搵佢黎做例子,一位好似令你玩緊《Call of Duty》既士兵76可以自己禁住Shift黎加速,都可以用E開生化力場黎幫自己同周圍隊友補補血,必殺技仲可以會幫你自己鎖定埋目標,對岩岩新玩既朋友黎講相信係一位可以慢慢比你熟習下遊戲既英雄黎.雖然佢同其他英雄相比真係好似無技能咁,但揀個難控黎玩倒不如揀個容易慢慢玩熟左再轉啦,順帶一提,試其他英雄不妨搵中級電腦黎開刀,因為輸既機會真係極少……
防禦型:堡壘機兵
又係一位可以進行自救既英雄,係搵到隱密既位置切換模式就可以輕鬆收頭,而武器變左做格林機槍,相信亂射之下命中率都會高過你就咁機動模式既,但最岩新手既都係佢既必殺技坦克模式,又行得又有高火力輸出,真係岩晒新手,同埋其實你搵緊位去切換做哨衛模式既同時都會了解埋大概有咩位係死角,如果隊入面有托比昂可以話一流,因為亂起上黎真係分唔到邊個炮台打邊個炮台……
Pages: 1 2


text:
有人話年紀愈大愈少知心朋友.
當你離開學校喺社會開始為兩餐奔走果陣,你就愈黎愈少時間去認真咁識一個新朋友.特別係啱啱開始累積經驗每間公司最多留兩三年,同事間極其量係返工果陣會傾下計,有人生日一齊食個飯,走果陣好好歡送佢咁.但有幾多同事會放工,甚至轉工之後有聯絡,有出嚟食飯,同你傾心事?可能有,但真係一個起兩個止.
當你打開電話,你發現會KEEP CONTACT嘅朋友由以往一班變一堆再變成幾個.好多時想約朋友都總會有一兩個話唔得閒,久而久之就開始冇人搞活動,大家都冇再點聚.就算難得約到一兩個朋友出嚟,大家講嘅嘢唔似之前咁嘻嘻哈哈,大多數都係呻公司上司點衰,同事幾無賴,啲客幾麻煩.除咗講嘅話題唔同,大家都唔可以好似之前咁郁啲玩通宵然後講句「最多咪聽日走堂」,食唔夠一個鐘就開始有人話聽朝有會開,然後埋單急急腳走人.以前你唔明點解睇電視咁多人放工自己飲悶酒,而家你就正正同當中個角色相差無幾.
平時同同事食LUNCH雖然有講有笑,但你知道有好多嘢都唔可以講.你知道啊A份人有幾縮骨,啊B有幾是非精,但係為咗唔得失任何人你選擇做一個乜都唔知嘅人,同大家喺餐枱上演一套虛假嘅「和平辦公室」.望住啊B對住佢平時數臭嘅C搭哂膊頭,夾埋自己件燒賣比佢,以前你會黑住面咁同隔嚟個FD講佢有幾假,但而家你只係附和啊B嘅一份子.
好多人會同你講拎個心對自己同事係死蠢,自殺,大家都會話一定要自保,唔好比自己底牌人睇.生存喺一個咁嘅地方,人只會變到城府愈嚟愈深,莫講話交心,連提起人工幾多都好似女人比人問幾歲咁.再過一排,你識人已經唔係睇佢份人點,而係睇佢咩職位,一身打扮如何,對你前途有冇幫助,朋友依個詞唔再解作老死,而係工具.曾幾何時你最討厭就係依種人,但如今依種人正正就係自己.
如果依種就係成熟嘅表現,我真係好希望我永遠幼稚.一個唔再同人交心嘅成年人生活,到底仲有啲乜嘢真正嘅快樂?我望唔透.


text:
翡翠台
翡翠台(Jade),係無綫電視嘅旗艦頻道,喺1967年11月19號正式啟播,大部分時間都係用廣東話播放,部分嘅節目就會利用麗音技術(模擬版本)或者係多重AC-3位流(數碼版本)同時以普通話或者英語等語言播放.翡翠台多元化嘅節目包括新聞,電視劇,綜藝,動畫同埋訪談節目等.主要嘅競爭對手係亞洲電視嘅本港台.
目錄
收視[編輯]
通常翡翠台最高收視嘅時段係星期一至五晚21:35-22:35,平均收視去到32點,佔全港電視觀眾80%以上,而喺其他時段翡翠台都有比較高嘅收視.主要原因係大部份香港觀眾都認同翡翠台嘅節目製作質素總括嚟講都比同樣係免費電視嘅中文頻道本港台好.另一方面,有啲觀眾認為,翡翠台嘅畫面質素好過本港台,對於呢啲見解,曾經有觀眾喺2007年6月30號晚進行比較;嗰晚翡翠台同本港台都係同時播放同一個節目--慶祝香港回歸祖國十週年文藝晚會,觀眾喺睇翡翠台嘅畫面一陣之後,再將畫面轉到本港台,有啲觀眾認為,本港台轉播嘅畫面差過翡翠台.
從90年代到而家,香港成立咗唔少新嘅收費電視台,例如衛星電視,有線電視,寬頻電視等等,但係整體觀眾人數同影響力仍然遠遠唔及無綫,箇中嘅原因,係翡翠台所製作嘅免費節目嘅質素已經可以滿足到大部份香港觀眾,而唔駛再花費收睇收費電視(無線電視本身亦都有開辦收費電視,叫做無綫收費電視,但係開台到而家都係蝕).因為咁樣,造成無綫有唔少高忠誠度嘅觀眾,形成慣性收視;呢種情況喺世界上實屬罕見,喺其他國家同地區,電視行業競爭激烈,幾乎所有電視台都“勢均力敵”,並冇出現好似香港咁樣由一間電視台(就香港嚟講,就係指無綫)「一台獨大」嘅情況.
無綫擁有慣性收視嘅最佳例證,係喺90年代,無綫電視曾經因為發射站故障而令到所有觀眾都睇唔到呢個台嘅節目三十分鐘,畫面剩係見到雪花(無訊號畫面),仍然成功取得五成幾收視.
慣性收視帶嚟嘅結果,係無綫嘅製作同藝員團隊因為咁樣而日益龐大,並且擁有先進嘅電腦設備同擁有兩個金曲頒奬典禮,香港小姐,歌唱賽事,台慶同埋其他大型節目等.
翡翠台全港模擬電視訊號發射頻道同埋頻率[編輯]
數碼同步廣播[編輯]
翡翠台喺2007年12月31號正式開始以地面數碼訊號同步廣播,並用81為台號.數碼廣播嘅翡翠台內容同模擬廣播嘅一樣,但係會以16:9輸出,字幕亦都可以閂咗佢.
中國廣東省收睇翡翠台[編輯]
翡翠台覆蓋範圍覆蓋成個廣東省同埋廣西省梧州市農村(廣西成個省嘅電視信號係由省台嘅數碼電視壟斷,用嚟轉播中央電視台同各地中共所辦嘅電視台頻道,目前剩係得梧州市農村地方可以睇到香港嘅電視台).
廣州[編輯]
廣州而家有兩間有綫電視台,一間係「廣州市有綫電視」(即係「市綫」),由「廣州電視台」負責接收衛星信號播出,另一間係「廣東有綫廣播電視網絡股份有限公司」(以前叫做「廣東省有綫電視台」即係「省綫」)係由「南方電視台」負責接收衛星信號播出.監管廣州市有綫電視嘅政府機構係「廣州市新聞出版和廣播電視局」,監管廣東有綫電視嘅政府機構係「廣東廣播影視局」,呢兩間政府機構都有網上投訴項目,如果觀眾發現翡翠台或者明珠台等等境外電視台被插播圖標廣告,有綫電視就係犯咗法,觀眾可以立即舉報投訴.喺廣州,「省綫」插播嘅本地廣告比較少,所以不時都可以睇到香港翡翠台嘅原裝廣告,而「市綫」就將翡翠台當做自己嘅電視台一樣,喺黃金時段猛播本地廣告,而且就算本地廣告播完,亦都仍然唔退出嚟,而係繼續播宣傳自己廣州電視台節目嘅宣傳片.
廣東其餘地區[編輯]
廣東省入面其他城市收睇到嘅翡翠台節目都係嚟自廣州「省綫」,呢個信號就係喺廣州市播放嘅信號,當呢個信號傳送到下面縣市嘅時候,就會再畀當地市級電視台,縣級電視台,同埋鎮級電視台層層插播,結果往往會導致插播廣告超時,而且由於插播廣告嘅質素參差不齊,通常最底下嘅電視台插嘅廣告最為「嘔心」.
收視服務及費用[編輯]
而家廣東省嘅觀眾如果想睇翡翠台,一定要同所在城市嘅有綫電視台申請報裝有綫電視服務,並以有線電視型式接收電視訊號,每個月畀大概20蚊人民幣嘅收視費(廣州地區¥26.5).不過,地方有線電視台仍然會插播本地廣告以增加收入.
播放內容[編輯]
節目播放方面,中國大陸收睇翡翠台嘅節目同香港收睇嘅一樣(但係因為地方電視台將嚟自廣州嘅有線電視插播廣告遮蓋,所以節目嘅開頭同結尾小部分時段會被剪咗),但喺廣告時段同埋播放中國大陸敏感嘅政治消息時,地方電視台會插播廣告或者預先錄好嘅香港政府宣傳片(1998年之前係測色版畫面).中國大陸民眾會將呢類插播叫做「Cut 咗」(源自英文cut).
海外版本[編輯]
喺洛杉磯有線電視同三藩市有線電視播放,以粵語轉播,著重提供南加州嘅訊息.除咗全日轉播香港,美國同國際新聞之外,另外有當地新聞同社區消息.資訊性節目包括財經報導同時事談討節目.另外有連續劇,娛樂新聞,兒童節目,音樂節目,生活資訊,旅遊節目等等.重有翡翠美東台同翡翠美西台,都以粵語轉播為主.翡翠美東台畀觀眾收睇TVB劇集,馬拉松式不停播放,畀班觀眾一次過睇幾集.TVB劇集分時裝同古裝兩大類.時裝劇包括動作,喜劇,合家歡,浪漫愛情,科幻等等.而古裝劇集就包括參考自中國文化歷史同文學巨著嘅功夫武俠片同歷史巨獻,翡翠美西台提供多元化節目,多數係TVB製作.除咗轉播香港,美國,同國際新聞外,更加有全新嘅TVB劇集,娛樂綜藝,社會民生,兒童節目,卡通片同埋資訊旅遊節目.娛樂節目更加包括音樂節目以及娛樂新聞.
- 內文: 翡翠台 (澳洲)
澳洲嘅翡翠台係透過翡翠互動電視同埋TVB Anywhere平台播出,以粵語播放.
網上直播[編輯]
電視廣播有限公司網站裏面嘅MyTV有直播翡翠台各節新聞嘅功能,同埋24小時直播互動新聞台嘅節目.
參閱[編輯]
節目內容投訴[編輯]
- 香港:香港廣播事務管理局 [1]
- 大陸廣東:
- 廣東省廣播電影電視局[2](負責廣州市同埋成個省嘅有綫電視違例插播廣告嘅投訴處理)
- 廣州市新聞出版和廣播電視局[3](剩係負責對廣州市有綫電視違例插播廣告嘅投訴處理)
資料來源[編輯]
- 香港電視廣播服務頻率表 [4]


text:
「中國夢,問你死未?」
見到一位友人 Wing Wing Mak quote人話而家大時代全民皆股會唔會一下爆bubble無晒啲錢正式進入Great Depression,經過呢幾年嘅見聞我又有唔同嘅諗法.
傳統嘅睇法就係,個市不斷被托高但係無本錢,就會被推爆.呢個定律係喺九七年亞洲金融風暴一嘢chok低四小龍引證到.當年救市嘅係由當時係財政司嘅曾蔭權牽頭,金管局入市,最後先叫化到個即時危機.至於手尾,我就覺得無執過.
而家十幾年過去,中後段零八年加多個海嘯,但係六年後嘅今日又多一個大時代出現,而且零八年中國舉辦奧運,正式成為強鄰(當住先啦),就係「政策市」呢個現象抬頭嘅時候.「政策市」有個特點,就係同蝗蟲一樣,「神又係佢鬼又係佢」.中國數據向好固然係好消息,正所謂大國崛起;但係數據表現唔得咩?sorry都係好消息,因為「阿爺會放水救市」.
呢個都係我當時決定唔做炒股神童(其實本來都唔係)嘅原因.頂你老味咩Q都可以chok做好消息,即係都可以咩Q都chok做壞消息啦.
衰啲講句,丁蟹效應都話可以買本tvb周刊睇下節目表睇準佢一話播即刻出晒貨佢避一避吖!
我平生最唔擅長嘅就係估人諗乜,尤其係老海鮮個腦點運作,我真係識條鐵咩.當時又咁啱就嚟公開考試,大條道理cap埋最後嘅水之後拍拍屁股拉隊走人.
自從零八年開始,我同班炒股同學都知道基本嘅理論唔再可能足夠我哋係股市生存.本來要執嘅公司可以因為「佢唔執得」就要用公帑保住,即使佢根本無心執靚盤數.當時嘅我哋諗,連美國都要咁樣做,真係滲出蛋蛋的共產味,仲唔係「共產黨最高興」?
天涯隨處皆阿爺,度度都要玩估領袖,不如縮返個頭入去讀多幾年書,順便慳返啖氣暖肚啦.
就係咁幾年又過.一二年開始讀書以外嘅文章,開始知道讀歷史嘅重要,就知道有好多嘅定嘅嘢,其實唔係事實.起碼知道經過WWII之後,零八年之所以托市其中一個重要嘅原因係要推遲WWIII 出現.
日本迷失再加地震,但係呢幾年開始有人發現日本只係無以前咁風光.要維持一個國家嘅運作,其實未必需要做咩一方霸權,只要經濟sustain到啲人生活就可以(當然日本係咪真係做到我有懷疑,況且我覺得即使之前唔係迷失,而家都開始迷失,唔係因為韓國扒頭,係因為本土產業維持唔到之前嘅水準)
反之,中國嘅崛起又係咪真嘅呢?有人話係,有人話唔係.
中國係一個喺經濟上係半封閉嘅國家.人民幣到而家仍然唔可以自由兌換(如果唔係點會有一個二個「離岸中心」吖),但係一樣可以搞亞投行,可以經幾個離岸中心影響環球市場.雖然係柒係賤係土豪,但係基於要避免戰爭嘅大前提,無一個國家/國際聯盟會再因為中國嘅人權狀況或者其他失德而輕言開戰.而對中國而言,一日唔開戰就無人知佢真正嘅軍事實力.同樣道理,世界大戰係由蕭條引起.如果無一個國際級經濟蕭條,都唔會挑戰到中國經濟嘅抗逆能力.一日無呢兩樣嘢出現,半封閉嘅中國就可以隨心所欲去表現自己想表現出嚟嘅「大國形象」.所有房地產,基建,金融,只要一日仲有資金流,中國就可以充落去.而呢個亦都符合其他政府想做嘅:做一舊大嘅熱錢,就可以喺個balance度繼續借返呢舊錢返嚟然後轉返錢出去,政府(同其他融資企業)就可以繼續有錢用,就可以做一個經濟差唔多復甦嘅樣,從而換取更多時間去令個經濟真正復甦/轉型成功.
(我感覺到我呢段應該喺金融concept度錯撚晒sosad)
講到呢度,等我copy吓自己先:
「要維持一個國家嘅運作,其實未必需要做咩一方霸權,只要經濟sustain到啲人生活就可以」
如果係套落中國,就變咗:
「要維持一個國家嘅運作同維持自己就嚟係真.霸權嘅形象,其實只要門面經濟sustain到,啲人仲生存到,仲有人發到做有錢人嘅夢(嗯,馬雲馬化騰仲有小米)就可以」
吹一個汽球點樣永遠吹唔爆?就係吹吓停吓,然後一直扮吹緊.
老海鮮點樣push啲細?「你知道我下個就升你.」
好一個中國夢.


text:
97
30
8
Telephone
2715 1639
Opening Hours
星期一至日: 07:00-23:30
Payment Method
Recommended Dishes
hotlemonteahk Rising Gourmet 2016-12-08
993 views
同朋友去咗哥登堡餐廳食舊式西餐,呢度嘅裝修都真係幾懷舊.我哋叫咗兩份晚餐,都係包餐湯,飲品同甜品.呢份係自選晚餐,我揀咗黑椒汁豬扒牛扒配薯菜,兩份扒嘅肉質都算鬆化唔韌,不過就似係預先整好,拎到嚟時只係暖暖哋,唔係好夠熱.自選晚餐係包埋法式田螺嘅,呢個就好熱辣辣,不過又唔會焗到好乾身,田螺下面仲有薯蓉晌度,感覺上呢個比份扒仲出色.另一份就係鐵板餐,揀咗黑椒汁雜扒配薯菜,有牛扒,豬扒,雞翼,腸仔同煙肉,食鐵板餐最開心係倒啲汁落去嗰下,同埋食到最尾都keep到仲係熱嘅.呢度嘅食物唔算好特別,勝在價錢唔貴,想食下鐵板餐嘅話都唔錯嘅. continue reading
係土瓜灣覓食...茶記...粉檔...Umm 望出去大街見到哥登堡餐廳平時搭車經過得多, 今晚就揀你兩個人企係門口等左一陣 原來都幾多人食先黎兩個餐包 配 羅宋湯羅宋湯帶少少辣 好多菜 好飲另外跟餐有沙嗲串燒, 不過唔夠熱又比較濕之後到我件西冷扒上枱熱辣辣又多汁 重點係超級厚啊!!!雖然味道黎講都係比黑椒味蓋過晒, 但肉質好淋揀左跟扒配意粉, 基本上食晒個扒會好full但個意粉居然係茄汁底, 好開胃, 好快食晒Last...跟餐有得飲紅豆冰, 椰汁代花奶 送埋甜品 OMG....飽到即刻瞓得著集團連鎖式快餐据個牛扒 (薄切)加幾蚊轉特飲, 平極都收你五十幾蚊, 食陣風落肚呢度雖然質素平平, 但勝在有心份量足又唔貴 continue reading
舊式冰室嘅感覺 真係帶黎好多回億每一次黎我都要食佢個肉眼扒肉質軟滑 雖然有少量鬆肉粒味但味道還算不錯 而且生熟度非常好牛肉筋唔算多 唔會太煙韌而且黑椒汁味道濃縮 加埋薯條 正配餐甜品配有啫喱 非常懷舊 continue reading
thanksgodgiving Veteran Gourmet 2016-10-18
818 views
在網上看到有好多食評,就係放假就黎試下,因為食飯時間,門口都有幾檯在等,等咗十幾分鐘可以入去,叫咗個牛排餐,有湯有包,牛排就預咗普通過普通,仲有野飲同甜品,如果就價錢來看算扺,如果質素就麻麻. continue reading
你問我哥登堡餐廳好唔好食? 老實講lunch味道真係麻麻,紅豆冰啲紅豆一啲都唔甜,完全唔係用奶沖,溝左大部份水.忌廉粟米湯都好啲有番正常咸味,而且隨餐附送牛油多士一塊.總結呢度只可以用抵食夾大件形容,如果著重味道就真係唔好黎試,如果著重份量同價錢則可以選擇黎食,而我係前者👽焗鮮茄豬扒意粉啲豬扒有搽左浸蛋漿煎,所以豬扒煎完後散發淡淡蛋香,口感滑.可惜啲意粉煮得太腍,加上擺得耐,所以食落真係麻麻,我都冇食哂.肉醬意粉同一個問題,都係意粉煮得過腍,好難令人想全部食哂. continue reading
You may be interested in


text:
近期星戰回歸,o係香港相當之hit!
TopFun收到風,有個玩點(玩樂好去處)最近引入左樣好似星戰咁令人緊張刺激o既玩意,運送過程中仲出動埋吊臂起重車咁,勁誇張!
搵野玩,黎TopFun!就等我地帶你睇下有咩新奇玩意~!
情報指星戰發生o係一幢荔枝角工廈, 暗號係417.哦~原來,係荔枝角o既BALL ROOM.
BALL ROOM係2015年先開o既新玩點, 一個以美式工業為主題o既活動場所,亦係香港首間引入PoolSoccer桌上足球o既地方.創辦人話佢地o既宗旨就係致力帶d新野俾大家玩.開業未夠一年, 已經有觀塘同荔枝角2間店喇!
今日我地TopFun黎到荔枝角分店, 就即管睇下有咩新野玩!
首先試玩o既係主打──PoolSoccer桌上足球. 桌上足球源自法國,英文名原本叫Snookball. 黎到香港,BALL ROOM親自重新設計訂造波枱同波,經過多番嘗試同改良先成功架!唔係一般淘寶貨色.木波枱大概3米乘6米,鋪上厚氈;波就同平時足球差唔多大,不過感覺上重過足球少少.荔枝角分店o既波枱入波果陣仲有燈效同聲效!
開始之前負責人會講解下點玩,基本上係跟桌球玩法,不過以腳代cue,再融入埋足球o既界外球,傳波,傾戰略等等.初初仲以為桌上足球好似桌球咁主要得2個人有得玩,大家輪住咁玩.原來玩家主要分成2隊比賽,大家互相合作,諗下點樣set波,踢邊個波入邊個洞,點樣傳波.2個玩又得,十幾人一齊玩都得!
唔識打桌球又唔識踢波?創辦人之一Kase話,識玩,其實係玩個氣氛.就好似你睇獎門人咁,有時一大班人一齊玩,大把得意蝦碌野,贏輸唔緊要,最緊要係笑得開心!
一般黎講每局大概會玩15-30分鐘,視乎大家技術而定啦,哈哈~
玩PoolSoccer記得要着襪.不過如果冇o既話,BALL ROOM都會有襪賣o既.
跟住見到有個美國隊長咁樣樣o既野…… 咦!睇奧運好似見過類似o既野噃~
原來係桌上沙壺!
桌上沙壺據說係源自15世紀o既英國宮廷玩意.黎到香港,改良版本,沙壺枱都係訂造o既!香港暫時似乎冇乜地方有得玩.
玩法好簡單,每次2個人玩,每個人有4個鐵餅,大家輪流將鐵餅推到去美國隊長盾牌圈圈果個位.最後停o係圈裏面最近紅心o既鐵餅就贏喇~!
不過…… 太細力又去唔到圈圈; 太大力又跌落坑…… 都有d難度架.仲可以撞對手鐵餅落坑添.
呢個比較快就玩完,一局只係幾分鐘左右.
最後試玩4Way Air Hockey!!!遠道由美國買番黎,4個人對戰o既氣墊球!
小編其中一樣o係冒險樂園最鐘意玩o既野就係氣墊球喇!
普通2人對戰氣墊球機相信大家都玩過~
4個人玩4塊氣墊球o既4Way Air Hockey你又玩過未?!
一般氣墊球機玩法係鬥高分,呢部4Way Air Hockey則係淘汰際o既.
每次每個玩家要入一個金幣,每人有5條命,一局限時3分鐘,每俾人入一球就扣一條命.扣哂果個玩家就輸架喇,閘亦都會閂埋.最後留番o係度o既一個玩家,就係勝利者喇!哈哈哈哈!
點解話似星戰呢?除左因為玩起上黎好似星球大戰咁混亂之後,仲因為d氣墊球就好似星球咁飛黎飛去,撞黎撞去,大家o係攻擊敵方星球同時,又要守護自己星球.
4人對戰比起2人對戰更加緊張刺激,同埋更令人手忙腳亂.又會出現圍攻,或者以一敵三等等情況.雖然只係短短幾分鐘一局,但大家玩得夠癲的話都幾chur架,玩完都真係有d攰.
除左3樣主打之外, 場內仲有Boardgame, PS同飛鏢機.玩到攰,又可以坐下抖下.
更多BALL ROOM相片同價目表等相關資料, 可以睇番:BALL ROOM荔枝角分店


text:
日本AV女優好多都青春嫩口,基於多水多汁嘅狀態之下,加上男優上乘指技刺激,故此要令佢哋爆發潮吹絕對唔難.不過,年屆40嘅熟女亦可以噴出大量泉水,點解咁神奇?到底事前有冇做手腳呢?我哋睇吓專家點講啦!
近年大部分日本AV作品都會出現潮吹場面,女優唔理老定嫩,巨乳定係貧乳都一樣可以噴出水柱,搞到成地濕晒.點解班AV女優會有咁多水出?又點解咁多女優都曉潮吹絕技呢?
日本婦科專家成城松村診所女院長松村圭子表示,日本AV嘅潮吹場面愈來愈普遍,令好多男士都希望能夠令女伴潮吹,同時女士們亦覺得自己喺交歡過程中冇出現潮吹,就會令男方感到失望,並謂近年收到好多女士向她作有關諮詢.
松村院長話有關潮吹嘅醫學研究,到現時為止都未夠全面同深入,所以好難完全明確咁指出潮吹嘅原因,以及潮吹爆發嘅時候點解有咁多水噴出嚟.不過,她就以專業知識解釋,潮吹一般都係因為女性高潮而引起,而最有效引發高潮嘅就係刺激陰道內約2至5厘米嘅G點.由於G點位於膀胱之下,當受到刺激就會令膀胱收縮,引致內裏積存嘅尿液因擠壓而排出,變成潮吹現象.
院長補充話一個人嘅膀胱大約可以存有300cc至500cc尿液,好似AV女優咁樣源源不絕大量噴水,似乎唔多可能,佢仲話有可能係女優有鍛煉過陰部肌肉,事前亦可能將清水注入陰部,因此才會噴出大量泉水,最後佢更話AV都係拍戲,大家千祈咪當真.


text:
呢个版本有啲迟咗我哋嘅日程安排. 但佢已经打烂咗我哋嘅单日下载纪录通过交叉 500 马克.
呢个释放虽然细嘅性质,有一啲好好补充.
弗斯特, 喺大预设语言而家重写一个设置喺wp_lang常数, 呢俾个WordPress MU安装喺每个网站都可以喺后台管理唔同嘅语言. 我好钟意一个功能,等我个仔有佢自己嘅个人部落格,佢可以打理.
我地已经添加咗个TP嘅短码,令输出电流大嘅语言, 虽然佢可能听落唔太多, 呢个细嘅补充,可以显示唔同嘅影像,唔同嘅语言, 你可以读到佢 喺呢度.
喺我哋啲文法分析器代码中添加啲常数, 而家允许编码器 (冇用户) 要改变我哋嘅文法分析器嘅行为,以更大蚊嚟破解短语, 睇到我地嘅parser.php档案顶端.
多啲嘅变化同错误崩溃包:
- 同时,收录内页将尝试包适当嘅语言
- 入墙错误与使用嘅唯=”Y” 令源语言唔正确嘅检测进一步分析TP短码参数
- 加由珍妮beelens由德文翻译 professionaltranslation.com
享受呢个版本, 话畀你听嘅朋友, 唔好话你个敌人咩, 如果你真系想同你律师咨询,唔好唔记得你屋企嘅重要性.
PS: 我哋知订嘅谷歌翻译API贬低同插件仍然会做嘢., 细节将喺未来嘅版本中畀发现.


text:
10招教你享受做媽媽的樂趣
第1次做媽媽一定會面臨好多心理戰,有過崩潰,脆弱同想放棄嘅時候,但係只要學識點樣去享受,其實做媽咪都可以好Enjoy嫁!《我愛Mama》亦都係喺呢個信念下誕生,同大家一齊Enjoy being a mum!
1. 加入媽媽會
最好就搵班仔女年齡相近嘅媽媽Group~大家都係媽媽自然會有人明白你嘅心情同辛酸,亦都可以交流下育兒心得同生活智慧!例如邊到有開倉,減價,好用嘅野都可以分享~
2. 擁有一個Sweet Box
將小朋友畫比你嘅卡,寫比你嘅字,開心嘅合照放係一個盒到,偶爾拎出黎回味,回憶返開心嘅點滴~
3. 假期一家大細出遊
出遊唔係一定要出國!去下Camping,或者親親大自然,都可以令到媽媽享受到一家人嘅時光~同仔仔女女影下相已經好開心!
4. 擁有自己的私人時間
過左頭幾個月,媽咪最好每星期至少有一次自己嘅私人時間,吊頸都要抖下氣喇~同老公或者家人商量下,就下邊個時間佢地可以幫忙.出去同姊妹聚下會傾下計減下壓,返到屋企心情一定更好!
5. 接受自己的不完美
嘗試唔好訂立太多標準比小朋友同自己,唔好將小朋友嘅成就變成自己嘅價值,其實人人都係唔完美,媽媽都要好似小朋友咁去學習做得更好!只要媽媽接納不完美,小朋友嘅壓力都唔會咁大~
6. 抽時間同小朋友玩
湊小朋友唔係一味係付出,其實同小朋友玩都可以令媽媽放鬆,學習降低自己嘅身分同小朋友玩,感情一定會更好~
7. Keep Young!
樣貌變,體力變係無法避免嘅事,但做媽媽一定保持心境年輕,樂意接受新野,咁樣先可以同小朋友打成一片,而唔會成為小朋友眼中高高在上嘅大人!
8. 站在小朋友的立場
特別係當小朋友發脾氣扭計個陣,媽媽要企係小朋友角度去諗下原因,大人都會有心情唔好嘅時候,小朋友一樣有嫁!唔好一味責備小朋友,媽媽體諒多d,自己心情都好d!
9. 重拾自己
到小朋友開始大,其實媽媽都唔再冇晒自己時間,與其成日怨自己不復當年美,不如努力去令自己做一個靚媽!又或者去做自己鐘意做嘅野,咁樣媽咪自己心情一定會好好多~
10. 同小朋友一齊DIY
整蛋糕,整玩具,整月餅,同小朋友一齊DIY唔單止令小朋友開心,媽媽都會好有滿足感!


text:
海豹
海豹係對鰭足亞目種海豹科動物嘅統稱,係一類身體成紡錘體型,四肢特化成鰭狀嘅動物,海豹個頭圓頸短,又無外耳廓,因為佢哋嘅臉部生得好似貓從而得名海豹,以區別鰭足亞目其他兩個科(海獅科,海象科)嘅動物.佢哋高度適應海洋裏面嘅生活,多數時間喺海洋裏面活動,遍佈整個海域,以南極沿岸數量最多.
常見嘅海豹有:斑海豹,豎琴海豹,冠海豹等等.香港海洋公園現時養咗兩種海豹:灰海豹同斑海豹.
食物同生態地位[編輯]
海豹係海洋哺乳動物,主要食魚,但要視乎品種而定.例如食蟹海豹主要食蝦,豹斑海豹反而係兇猛嘅捕獵者,會捕獵企鵝,甚至其他海豹.而住喺北極嘅海豹,亦係北極熊,殺人鯨同人類嘅獵物.
分類[編輯]
- 僧海豹亞科 Monachinae
- 僧海豹屬 Monachus
- 象海豹屬 Mirounga
- 羅氏海豹屬 Ommatophoca
- 羅氏海豹 Ommatophoca rossi
- 食蟹海豹屬 Lobodon
- 食蟹海豹 Lobodon carcinophagus
- 豹斑海豹屬 Hydrurga
- 豹斑海豹 Hydrurga leptonyx
- 威德爾海豹屬 Leptonychotes
- 威德爾海豹 Leptonychotes weddellii
- 海豹亞科 Phocinae


text:
喂咁岩既,公司個19會計都係咁架喎,成日用舊公司個套,又唔見佢死返去做喎.上年有次打8號波,都預左會放假,但我又請左a leave, 咁我就取消個假架啦.佢話佢舊公司請左就係請左唔會因為8號波取消個假.dklm, 我而家係打之前取消唔係打左先取消喎.佢真係食屎返工
咁佢又過黎做?唔留低?
好似我個西同事咁,日日講roundtable,屌咁你做得幾個月又走?
) (佢2015 fg)[/quote]
最搞笑係佢話自己有16k既job(話唔係自己想學既野) /2x k既job(老細助手要四圍飛,佢唔想)唔要,走黎做呢份13k既19admin工,話想識多d prof到時佢地可能會請佢做ra
ou邊有fund請ra呀,最多咪請student helper
又話自己有經驗,無理由人工低過fg(我),如果係咁唔應該請個fg 做po (寫就寫po其實多佢一k only,但做既野一樣)
最搞笑係我轉個頭quit撚左,佢自己做哂2個人既workload,我仲要好快搵到份真ra
呢d人好on9,你咁樣走去做低過fg人工既野,無人迫你你自己攞黎,又係度唔gur人,但係做完一年之後出去搵工人地咪based on 呢份工當係你最高既work exp, 咁即係同得一年經驗無分別


text:
一覺訓醒,就見到成個Facebook都關注緊梁天琦被大公報記者打件事.我相信好多人同我一樣好憤怒,不過除左怒氣之外,我有留意唔同KOL對呢件事嘅分析,希望綜合各人之見,加埋我少少諗法,評論下我地應該點做.
一,唔好再矯情
雖然心入面好憤怒,但係大家無需要係社交平台到不斷話「梁天琦好慘」,「點解要一個後生仔承受咁多」之類嘅說話.
矯情係左膠所為,亦都係過去十幾年社運不得民心嘅原因.梁天琦係本土派之中嘅強者,大家唔需要將佢塑造為弱者,因為到最後人係支持強者個邊(特別係所謂中間派).
如果大家想幫梁天琦,大可以做好多其他野,例如「探討」下個大公記者嘅來歷;好似梁天琦所講,認住佢地,再跟返佢地;亦有高登巴打考慮整一個App可以畀重要人物.而簡單嘅網上討論,大可以集中係件事身上,例如壹傳媒自稱片段係由讀者提供嘅可信性,有無可能係壹傳媒自己都有派人跟蹤梁天琦;或者如果你遇到同類情況,要保護已經有案底唔可以打交嘅朋友,可以點做,即係我以下想講嘅野.
二,有效阻止朋友捲入毆打嘅方法
如果敵人對你朋友挑釁,雙方有機會打起上黎,多個鏡頭影住你地,而你真係唔想自己朋友捲入毆打,最進取嘅方法,係你繞去敵人後面,一面勸敵人要保持冷靜,一面阻住敵人前進,當然前提係要對方得人少,同埋環境許可之下,仲要你有膽有力.如果環境唔許可,你都要企係敵人同自己人中間,或者起碼同自己人平排面向敵人,令敵人唔敢輕易出拳.
而最無腦嘅方法,係拉住自己友,都唔知係咪睇TVB膠劇睇得多,咁樣唔只令到自己朋友係鏡頭下出盡洋相,仲會幫埋敵人輕易出拳突擊,你就會變成將朋友捲入戰局嘅幫兇.
所以,以後當有人兇緊你嘅時候,如果有個和事佬拉住你唔畀你行向前,個條友一係鬼,一係戇鳩仔.
綜觀以上所講,梁天琦今次件事,擺明唔係一對一,而係一組人對梁天琦:紅褲條友扮勸交但全程都只係阻礙天琦,個女人拍片又全程影住天琦,而兩個港鐵職員集中火力欄住梁天琦,更加係助長緊大公記者繼續挑釁.
最後,希望各位同路人,唔好再塑造梁天琦係弱者,呢招對本民前係唔work架,本土派無需要故作矯情,網上有好多其他方向嘅野可以講可以做,等緊大家去講去做.


text:
擊退黑眼圈有辦法!!告別熊貓眼
一對明豔照人既眼睛真係好加分架,相反如果對眼下面成日有對大大嘅黑眼圈,搞到個人睇落無里神氣,連面色都差埋!之但係現時好多眼部產品去黑眼圈嘅成效都相當有限,究竟除左買護眼霜,仲可以點改善到對熊貓眼呢?
香港人生活繁忙,成日捱夜同OT,朝朝搭車返工總有一兩隻熊貓係左近.最慘係對黑眼圈一旦出左黎就好難擊得退,有時明明早左上床都比人問琴晚係咪冇訓教,都幾hurt架!今次就要同大家分享去各種去黑眼圈的小方法.
其實黑眼圈嘅成因有好多,除左成日捱更抵夜,仲有啲人係先天性眼框皮膚色素細胞密度比較高,令眼袋位特別深色,仲可能同鼻敏感,肝臟問題,甲狀腺有關添!
咁有咩改善方法呢?
青瓜敷眼:
青瓜蘊含維他命C,而維他命C有美白作用,雪凍D青瓜先敷可以幫助減輕眼部浮腫情況,要切薄才可以貼上眼,訓前敷返十分鐘到!
菊花/杞子/黑棗/桑椹子焗茶:
菊花有明目嘅效用,杞子可以保持眼部細胞健康,桑椹子養血安神,幫助睡眠,再加埋補肝腎嘅黑棗,實行內外夾攻黑眼圈.
按摩眼睛周邊:唔講唔知原來眼睛周圍有好多穴位架,例如眉毛中間,眉頭內側,眼角內側等,如果係因鼻敏感造成嘅黑眼圈亦可以按下鼻部嘅穴位,不時按摩可以增加血液循環,改善黑眼圈架.
當然啦,真係要徹底KO黑眼圈,作息飲食係最緊要既,早啲訓,食得健康啲就咩病都冇哂啦!


text:
今日睇到單新聞話有個係外國長大既ABC出書介紹港女係外國人既玩物,只要你係鬼佬講英文就有一大堆港女排隊同你上床.咁有關女性既負面新聞,婦團當然會出黎見下報啦,但今次既問題係港女既崇洋風氣其實係人所共知,就算唔係所有香港女性係鍾意洋腸都好,幾滴污水已經夠影響一杯水既質素.當然寫書果個敗類係立心不良,但係人地入面圖文並荗,有哂一班港女擺哂POST既床照,好明顯唔係老作.港女成為洋腸玩物既代表,除左怪依條友之外,係咪都要諗下港女自己既問題?
相信有女人會話「點解港男搞鬼妹就威,港女比鬼佬搞就係雞?」其實好簡單,因為就算港男真係食到鬼妹最多咪用黎係朋友面前哂命,最多都係上高登等一眾高登仔羨慕下.但係好多鬼佬食港女既心態真係當你係雞,係公廁.網上面好多比較偏激既鬼佬會開網站不斷放鬼佬點樣玩亞洲女人,將亞洲女人講到一文不值,但無奈好多港女同亞洲既女性都仲係見到鬼佬就好樂意「腿張開」.你男朋友賤格你都會同佢分手,但偏偏一眾港女甘於一次又一次以比鬼佬玩弄為樂,先會造成今日既結果.我相信如果有港男將食鬼妹既經歷放上網然後話鬼妹「好撚CHEAP」既話,鬼妹肯定會反擊,而唔係港女咁仲要幫鬼佬講乜野「外國人文化係咁」,「大家都係出黎開心下姐」,「我心甘情願」之類長他人志氣既說話.如果係一小部份既鬼佬食過一兩次港女就話港女係雞,咁當然係果班竹佬仆街,但「港女係雞」依句說話,係外國係受到普遍認同既時候就好有可能係港女既價值觀本身就有問題.上年既「蘭桂坊港女」事件其實每晚都發生緊,只不過係果次咁啱遇到兩個鍾意拍片放上網既鬼佬先會係網上爆左出黎.
港女對外國人既過份崇拜,其實你係日常生活留意下係唔難發現.點解港女成日埋怨港男唔大隻,但又時不時見到身材樣貌都唔錯既港女拖住個又肥又唔靚仔既鬼佬?點解港男唔幫你拎手袋就叫冇紳士風度,但我通常見鬼佬都唔會幫女人拎野又冇問題?點解同港男食飯男人比係正常,但同鬼佬食飯AA甚至條女比返轉頭都冇半句怨言?以上咁多問題,其實好明顯就係港女覺得只要係鬼佬就會高人一等.唔知點解,對港女黎講英文好似比較高級,同樣鬼佬都比較吸引.同一個可能識左半晚都冇既人開房唔奇,但肯比影相甚至拍片,而唔怕自己全相會出現係某某網站既,好似只有鬼佬先有咁既能力.你要話鍾意比邊個搞係女人既自由依點我唔反對,但係當你做到自己咁CHEAP而整臭「港女」依個名既時候你又企出黎話唔好物化女性,只會貽笑大方.
我唔會阻止港女們繼續搵鬼佬做目標,我亦冇權咁做.但麻煩你地記住自己都係一個人,理應有尊嚴,而唔係一見到係鬼佬就當眾打車輪玩3P屌屎忽都冇問題.你要人地尊重你既話,首先你就應該錫住自己.當你對住鬼佬毫無低線任佢點玩都淨係識講「FUCK ME」既時候,比人當做係雞又怪得邊個?
相關


text:
川越近尼愈尼愈受遊客歡迎,除左同東京路程相對其他近郊地方較近,佢舊區獨有嘅古樸城鎮風格建築亦好難係東京市區搵到.因為咁佢仲有小江戶之稱~
交通方面主要有三種:第一種係東武東上線搭到去川越站﹑第三種係JR川越線搭到去川越站﹑而最後一種就係西武新宿線搭到本川越站.因為無論川越定本川越站行過去小江戶都需要最少十五分鐘,而且三條線價錢唔係相差好遠,由池袋/新宿過去主要大約500YEN單程,所以搭邊條線就睇下大家酒店位置決定啦~提提大家,川越都幾曬嫁,大家記得搽定防曬.小江戶區除左曬之外,仲收得好早,唔係一般嘅早﹐下午4點左右你就會開始見到一啲資料館關門,然後5點幾之前就會關得7788(唔係嚇大家,筆者第一次去嘅時候正正係4點到,結果好多野收得7788,不過依家好似有收妟左少少,但真係只係少少),另外佢地星期一係休息嫁~唔好白行一趟呀~當你係到一排舊式建築,就證明到左小江戶街啦!
川越嘅名物有兩樣,就係漬物同蕃薯啦~係個人私心最鍾意食嘅蕃薯~呢度有賣好多唔同種類嘅蕃薯制品例如蕃薯批啦蕃薯條蕃薯片啦…總之鍾意食蕃薯的話一定唔可以錯過!到埗第一件事緊係食返杯蕃薯雪糕先啦~
呢間叫石門藏町茶屋嘅就話連CNBLUE同少女時代拍 >都係係度食雪糕嫁!
不過食落覺得奶味就重左少少,如果可以再濃D蕃薯味就好啦~
前行少少見到有一間拉麵舖頭有賣蕃薯餃子,雖然好似幾得意咁不過因為好驚坐底食D舗會關門所以就SKIP左了:_:
頭先講到,小江戶除左賣蕃薯,賣漬物都好出名嫁~雖然平時我其實只係鍾意食菜類漬物.入到去一間叫河村屋既漬物店,發現好多人都係度試食漬洋蔥.漬洋蔥有三種味:分別係黑椒﹑紅酒同埋醬油.因為我畬真係好入味,黑椒味好濃(好似黑椒洋蔥豬扒嘅味!)所以筆者都忍唔住買左包,626YEN有三個細嘅,不過價錢係根據重量而定嘅~
今次好可惜時之鐘維修緊,所以無機會去參觀,不過我地就行左去離小江戶較遠少少嘅冰川神社.冰川神社求姻緣好出名,再加上7月開始會有風鈴祭,吸引左唔人去參拜.聽每日神社開門嘅時侯都會免費派發20粒守過祝福嘅結緣石俾信眾,所以每早都吸引左唔少誠心嘅少女等侯~神社一開門就經無曬嫁啦~所以參拜都要排左大約十五分鐘左右.但成個神社都係風鈴再加上浴衣少女場面真係好治癒~
冰川神社嘅求籤方法好得意,就係釣金魚嘅形式啦~三個魚池裡面分別係英文籤﹑一年好運籤同戀愛籤.每條魚裡面都會有籤文,求籤者需要用魚竿釣一條合眼緣嘅魚仔返屋企~每籤300YEN.
除左求魚仔籤,冰川神社仲有一個幾特別嘅地方係俾人洗清罪過.當俾左100YEN買紙人仔之後誠心對住人仔反省,再摸人仔嘅頭三下,就可以放佢落特返側邊嘅迷你流川,當人仔漂過流川上嘅鳥居,就代表左罪被寬恕.不過筆者由於睇太多恐怖漫畫心裡覺得有點可怕就沒有試了.神社當然少不了的是御守~除左結緣御守,風鈴祭嘅時候仲會有限量版風鈴形狀御守.另外聽講7夕嘅時侯亦會有特別版御守嫁~風鈴祭的時侯神社會開到晚上9點.神社到左晚上景色都好特別嫁~千祈唔可以好似筆者一枝箭咁走左就後悔莫及了:_:
全力支持:大新銀行,香港航空,中國平安保險


text:
Wikipedia:貢獻畀維基百科
維基嘅目的係將整體人類知識匯編成網上內容自由嘅百科全書.為咗呢嗰目的,你可以用以下方式貢獻畀維基百科.如果你想以參與一般維護文章嘅方式畀貢獻,請睇埋Wikipedia:維基維修.大部分需要關心嘅文章都放咗喺Wikipedia:維基維修積壓場.
開戶口
你唔使登入維基去睇維基百科全書,你亦唔使登入維基去修改維基百科全書.基本上所有人都可以係任何時間修改幾乎所有嘅文章,包括未登入嘅人.但係登記戶口係好容易嘅事,而且重有着數.
你可以做乜
文章
維基百科主要由文章組成,而每篇文章嘅文都係要成為正文.維基最重要嘅文章都放喺基礎文章,嗰度有唔同類型嘅文章等你去加,請你揀啲你熟識,又或者你有興趣嘅文章去加.唔好只係整空心文章,要幫文章達到正文嘅標準,因此令佢成為正文候選.另外你亦可以要求未編寫嘅文章,咁樣可以幫我哋了解維基百科重差啲乜野.
重有,寫好文章麻煩畀個類別,可用類別請睇Category:類.
一覽表
一覽表用嚟介紹一列有關文章,形式同文章一樣,但係內容唔係介紹一樣嘢,而係介紹好幾樣相關嘅嘢,例如諾貝爾經濟學獎得主一覽.暫時粵語維基並未引入正表,但如果你寫好咗一組文章介紹同一類嘢,不妨寫埋一覽表一口氣介紹佢哋.另外,有啲嘢唔適合獨立成為一個百科全書文章,好似卡通片人物,但係卡通片人物一覽就好有意義,咁樣編寫一覽表就最好不過.
順帶一提,寫好一個表請喺下面加上「[[Category:一覽]]」,咁人哋識去搵.
圖畫,相
正圖同正相可以令文章更生動,而且一睇就明.如果有正圖正相,不妨加入正圖候選畀大家知.已經編收嘅正圖正相放咗喺Wikipedia:正圖.撳呢度睇乜嘢係正圖.
聲
有啲情況係文字同圖畫所表達唔到,例如粵音點讀,就要用聲去表達.暫時,你可以將聲音上載到 Wikimedia Commons,再用 {{audio|聲}} 語法加入文章內,例如可以參考文章「孲𤘅子」.你要確定把聲可以開放自由版權,侵權嘅聲隨時都會被刪.你亦應該用自由格式(ogg 或 midi)嘅聲,同埋要令把聲清楚,清除雜音.
指南
維基用戶可以利用各個唔同指南搵到一啲話題嘅落腳點,令用戶更容易搵到資訊.要改善維基嘅指南,就要去指南Portal:指南總覽揀一個啱自己嘅去改好佢,令佢符合正題標準.


text:
吾乃神選之人!《Pokémon 太陽/月亮》四島守護神捕獲攻略!
話說故事就劇透晒,連影響和平既究極異獸都搞掂埋,咁作為一個阿羅拉冠軍仲差啲乜?當然就係四島既守護神既支持啦!所以今次就教埋大家捉四個島既守護神~未入手既訓練員不妨留意下啦.
(戰前準備)
1.一隻可以學識招式學習器No.54「點到為止」既小精靈,例如狙射樹梟.
2.一隻有令敵人陷入睡眠狀態既小精靈,當然呢個因人而異,就算無都唔怕,畢竟令守護神陷入睡眠只係增加多少少捕獲率.
3.各類回復藥補給用品,畢竟預定可能捉既時間會比較長.
4.當然要有大量精靈球啦!無波點捉呀?建議除左高級球之外可以去阿卡拉島皇家大道既超值超市買計時球,或者到8號道路既小精靈中心既商店買黑暗球,之後會詳細講解.
5.帶上封面神,摸守護神像開戰之前Save一Save雙重定驚.
(美樂美樂島守護神-卡璞‧鳴鳴)
卡璞‧鳴鳴係主角第一隻遇到既守護神,因為就係佢一開始救起主角,仲將Z石送比佢,所以先話主角係神選之人!不過其實一打完冠軍就自動有劇情去對戰,果陣如果收服到就唔洗再理,果陣唔小心打死左佢都唔洗驚,因為佢只係預你入手四位守護神專用既卡璞Z結晶,至於呢次親自再去收服佢就真係記得開始戰鬥之前要save一save啦~
每隻守護神一出場都會先開特性果招場地技5個回合,就以卡璞‧鳴鳴為例,佢既電氣場地會增加電系招式既威力,而且唔會陷入睡眠狀態,除非你等佢果5個回合完左,或者用第二隻守護神洗走佢個場地技能,否則真係一開波無得令佢訓教,戰術無咩好講,只能說無「手下留情」呢招就預下戰力,打到佢黃血或者紅血就先掉黑暗球,最好等佢遊戲時間夜晚捉,機率高過用高級球,掉左大約10粒都收服唔到就轉計時球啦~
(阿卡拉島守護神-卡璞‧蝶蝶)
呢隻卡璞‧蝶蝶相信係究極異獸來襲果陣先出過一次鏡,其餘都對話提及下,點都好,相信呢個生命遺跡因為麗姿劇情果陣黎過,所以可以直飛過去,不過入到就要用一用怪力玩智力推石仔遊戲,但唔難推,推到自己有路行入去摸守護神像就可以.
既然放到做第二隻守護神,咁我就預你最少身上已經有一隻守護神先,其實每位守護神都識一招「自然之怒」,呢招其實係值得你收服佢之後入隊直接直落捉守護神既旅程(當然最好去精靈中心補個血先),因為「自然之怒」除左係卡璞Z結晶既觸發條件技之外,主要因為佢效果係直接扣敵人一半血量,咁就唔怕大大力打死左隻守護神啦~捉法照舊,不過呢隻可以一黎就比異常效果,因為精神場地只係加超能系招式威力同防止先制攻擊.
(烏拉烏拉島守護神-卡璞‧哞哞)
呢隻卡璞‧哞哞要穿過個沙漠先入到遺跡,但唔係話你直行就得,異次猿已經簡單拍左條片教大家,放心啦,畢竟NPC既提示都未必話真係好清楚咁教……建議大家飛到卡璞村起程,之後向右行,過左幽靈屬性考驗就可以解除果到既隊長門入去沙漠到.
既然沙漠果到動左腦又睇埋片,呢到都應該唔需要太多,第一隻教大家用精靈球既捉法真係四隻通用,而呢隻卡璞‧哞哞因為青草場地既關係,頭5回合都會補血,而地震及重踏既威力都會減半,所以應該都係要花少少時間先至會收服到佢.
(波尼島守護神-卡璞‧鰭鰭)
終於到最後既卡璞‧鰭鰭,大家記得主線哈普烏得到成為島嶼女王都係需要佢認同先做到,雖然佢當時無露面,不過主角係主線果陣真係連遺跡都行過入去,但果陣入去當然無得捉啦,依家做左冠軍就真係有得捉啦,直接飛去彼岸遺跡入去搵佢啦!
終於到左最後一隻,不過由於佢場地技問題,頭5回合異常狀態同混亂都唔會中,而且佢個水環好煩,每回合回少少,但都係建議用「自然之怒」或者「手下留情」慢慢磨,先開頭用黑暗球捉,之後用左10粒都唔得就改用計時球去捉,最後祝願各位成功,成為連守護神都征服既神選之人!
(Facebook討論區)
小小討論區一個,歡迎各位訓練員入黎吹水發問:
https://www.facebook.com/groups/PokemonSunAndMoonHK/


text:
Subtitles and Transcript
Translated by
Zuoxiao ZHANG
Reviewed by Pei-Lun Liao
0:12 你哋宜家做緊嘅嘢係害緊你哋 就算車,或者網路 又或者我哋一直講緊嘅智能電話都好 你每日用佢哋嘅次數都唔夠呢樣咁高 就係你哋嘅臀部 今日,人平均每天坐 9.3 個鐘 呢個比我哋嘅瞓覺時間 7.7 個鐘,仲要多 「坐」係難以置信嘅普遍 因為所有人都做緊同樣嘅嘢 而且平時我哋冇諗過我哋坐咗幾耐 我哋甚至冇發覺呢樣嘢係唔好 可以話,我哋呢一代坐嘅問題 等如上一代人吸煙嘅問題
0:53 坐當然仲有不良嘅健康後果 當中嚇人嘅,除咗腰部問題之外 仲包括乳癌同結腸癌 呢兩樣都同缺少運動直接相關 缺少運動嘅人當中分別有一成人 患上咗乳癌同結腸癌 亦都有 6% 缺少運動嘅人患上心臟病 7% 嘅人患上 2 型糖尿病 2 型糖尿病亦都我爸爸過身嘅原因 到呢一刻,呢啲統計應該都說服到我哋 唔好由朝坐到晚 但如果你好似我咁 仍然都係無動於衷嘅話
1:20 咁社交就係令你同我活動嘅原因 人哋叫我參加一個會議 但係安排唔到畀我入去 於是就話 「我聽日會同狗仔一齊散步, 你會嚟嗎?」 咁樣聽起嚟可能好奇怪 但係,我記得第一次開會嘅時候 我同自己講「我要問下個問題」 查實係因為開會期間 我會不停咁氣咳同普通咳 而我又唔想影響大家 想早啲問完問題走 所以,我決定與其飲咖啡開會 或者喺會議室開會 我倒不如叫人哋同我一邊行路一邊開會 一個星期大概 20 到 30 英里 咁樣嘅開會方式改變咗我
2:00 其實做行路開會之前 我曾經覺得健康同工作不可兼得 無可能兩全其美 但係宜家,經過幾百次行路開會之後 我學到一啲嘢
2:17 首先,我哋其實可以跳出傳統思維框框 做未做過嘅嘢 就算係同大自然或者運動有關嘅事也好 呢種思維模式確係有用
2:28 第二點,或者係我最反思深刻嘅一點 講緊我哋好多時會將問題放大到無限大 而啲問題其實唔係我哋睇到嘅咁大 如果我哋解決問題 以及用第二個角度去看待呢個世界 包括政治,商業,環境,就業方面 同重新詮釋面對嘅問題 令佢哋正反兩面睇起嚟都正確 當你重新了解問題 然後又同人哋一路行路一路開會 好多嘢就會變成做得到,可持續 同埋切實可行
2:58 我開頭講到臀部 我最尾想講︰ 大家要行路同開會 畀行路帶領談話 當你做到時 你會發現新鮮空氣可以畀到你新嘅思維 亦都因為你做事方式唔同咗 你會有全新嘅想法
3:16 多謝大家
3:17 (掌聲)


text:
男性部門結果發佈:
第10位:ATSUSHI (EXILE)
第9位:稲葉浩志(B'z)
第8位:岩田剛典(EXILE/三代目 J Soul Brothers)
第7位:相葉雅紀(嵐)
第6位:大野智(嵐)
第5位:桜井和寿(Mr.Children)
第4位:二宮和也(嵐)
第3位:櫻井翔(嵐)
第2位:星野源
第1位:福山雅治
永遠嘅男神福山雅治估唔到結咗婚都仲係咁受歡迎呀!雖然公佈婚訊嘅時候好似流失咗大量中女粉絲,但睇嚟年輕嘅一代覺得佢結咗婚之後更加man,仲得到最多3字頭受訪者嘅票數添!佢哋仲話福山結婚一啲都唔影響佢嘅有型程度呢.
今季仲主演愛情日劇《Love Song》,我都好想俾福山瘋狂壁咚啊啊啊啊啊啊
另外得到最多10-29歲票數嘅有包括國民偶像組合「嵐」嘅5位成員全部都榜上有名(松本潤排12),證明佢哋係後生一代嘅眼中始終都好高人氣呢!
新上榜嘅有排第2嘅星野源,第8位三代目J Soul Brothers嘅岩田剛典同第10位EXILE嘅ATSUSHI.星野源最近越來越活躍,粉絲們貪佢樸素得嚟好似好溫柔,同埋鍾意佢個面癱樣呀!其實佢唔單止好唱得,仲識好多樂器,咁多才多藝梗係引死女啦~
岩田剛典其實係超級富二代,係日本娛樂圈算係公子級人物嚟架!王子feel得嚟有時又幾傻又幾可愛,但上台又型同chok到痴線,所以最近超受日本妹妹歡迎,大家都FF自己成為灰姑娘呀!
咁女神方面又邊個歌手最受歡迎呢~揭盅喇!
女性部門結果發佈:
第10位:大原櫻子
第9位:きゃりーぱみゅぱみゅ (Kyary Pamyu Pamyu)
第8位:吉岡聖恵(生物股長)
第7位:山本彩(NMB48)
第6位:安室奈美恵
第5位:aiko
第4位:西内まりや
第3位:YUKI
第2位:miwa
第1位:西野カナ
我就真係估佢唔到喇!?妹情歌天后西野加奈成為最高票數嘅「最想同佢拍拖」女歌手第一位!
唔好誤會!我都好鍾意Kana啲歌架~結果就話俾我哋知一向出名唱歌能引起女性共鳴嘅Kana實力已經令佢得到埋男性粉絲嘅支持喇~另外,之前第一位嘅miwa就跌咗落第二位.
YUKI,aiko,安室奈美惠等長期榜上有名嘅都順利蟬聯繼續上榜.反觀今次新上榜嘅有第4位嘅西內麻里亞,第7位嘅山本彩同第10位嘅大原櫻子.除咗覺得佢哋個個都kawaii同唱歌好聽之外,受訪者都表示覺得鍾意西內麻里亞嘅性格同埋佢講博多方言嘅時候好可愛.
山本彩就因為帶著關西人獨有嘅笑點同埋鍾意棒球所以男性粉絲話覺得會好有話題好好傾,因此得到支持,成為AKB組合系列唯一一位上榜嘅成員.我自己覺得彩姐身材好又多才多藝,識得自彈吉他自唱又可以跳型格舞,上榜唔係無原因嘅~
最後送上女歌手第一位西野加奈嘅新歌俾大家啦~今次首歌講一個女仔形容自己鍾意戀人d乜野,真係好sweet!


text:
一直都覺得,小朋友既世界好值得我地大人去學習,學習同人相處及寬恕.有無發現,小朋友相處係好單純,佢地有一顆比大人更廣闊既心,好似呢一刻有磨擦互不瞅睬,下一刻又已經攬頭攬頸.特別是我有2個小朋友更覺明顯,發現無論佢地點嘈都好,好快你一句我一句,又笑住一齊玩了.久而久之,我對佢地爭執既行為已經唔會太著緊,更唔會動氣要點樣去處理,轉個頭,兩個又老友返,無需擔心.
但係響大人既世界呢? 唔知係我地自尊心太強,定還是太愛面子,好難同一個人磨擦後,轉個頭又無事,就算之後無事,心裡都或會有件事.同樣,頂頸後好難開口去同對方講對唔住,唔似小朋友咁易開口了.所以有左小朋友之後,睇到自己活在大人既框框之中,就會有所得著,會醒覺點解為左少少事就失去一段好友關係呢? 實在不值得!要提醒自己學習放下.
好似呔仔前日出席一個同學仔生日會,呢個同學仔,呔仔日日放學都投訴佢,話佢吐口水,成日蝦同學,又日日爭排隊.我問呔仔,點解你咁唔鐘意佢,又要去慶祝佢生日呢? 佢話佢係成日做衰野,但一齊玩時好開心,哈哈!小朋友就係咁樣,原來唔會將人地唔好既野成日記響心上,唔會嬲左佢唔同佢玩,無記恨既心.當然我亦鼓勵佢去體諒同原諒,佢做衰野就提醒佢,教返好佢,咁樣大家先會一齊成長,變成好人!生日會當日眼見,成班同學仔玩得好開心,玩到唔捨得走,証明呔仔選擇出席係正確.換轉大人既話,對一個人有介締就唔會出席對方既party吧,所以話,我地都要向小朋友學習, 世界就會變得更快樂,更可愛了!


text:
(B+)天堂級手機遊戲《劍魔之戰》短評!
呢隻《劍魔之戰》第一眼睇落去好有當年玩《天堂2》既感覺,所以先話佢係「天堂級」,不過佢操作介面果啲緊係對應返手遊用家,所以技能當然得幾招就算數啦,依家就一齊黎睇睇呢隻《劍魔之戰》值唔值玩啦~
職業選擇少,靈活度低
一開始揀職業教學就真係好型既,比你試晒技又呢樣果樣咁,先講佢一開始既職業先,戰士同魔導師都可以揀男女,而狩魔同舞孃就限制左姓別,遊俠就未開,不過我估都係遠攻輸出黎,不過我就覺得佢職業技能靈活性真係可以再大啲,例如戰士可以分支做狂戰士或者專心坦咁,等大家可以為新技能而多個升級目標.
畫面品質合格,但細節可以更好
其實佢畫面同介面算係合格架啦,控制方面仲有得比你揀2.5D或者3D添,不過我覺得一啲細節可以再用心少少,例如呢隻坐騎咁企佢真係唔太科學,雖然我後期見佢坐其他坐騎真係坐返係到既,但細節可以更好,例如人物多啲啲動作表情咁樣就多幾分.順帶一提,佢戰鬥果陣真係盡量需要你走住黎打,真係要啲技術先得.
系統簡單方便易用
做得手機遊戲,一系列既方便系統點都要有,例如「一鍵升級」,「掃蕩副本」,甚至「自動模式」都要有,佢呢到就做到足,不過技能方面佢就有少少麻煩,要你收集符文先強化到佢既進階效果,即係堆技能既分支,都無可否認佢玩家之間既互動功能都算多,起碼你呢隻GAME除左PVP之外仲可以開紅殺人.
無課難生存概念仍然存在
課金可以做VIP有福利呢啲就唔洗多講架啦,咁佢就無商城既,不過就分為藍鑽同黃鑽,佢抽野既系統叫「占星」,可以用遊戲幣抽,都可以用藍鑽抽,當然都有話到一定時間之後變左免費抽,但呢個交易系統就係要用黃鑽,咁其實玩家交易果到硬係差緊啲野,如果統一用藍鑽反而會好少少,雖然可能會造就一個現象係有人瘋狂開新角色刷藍鑽,不過官方都可以收緊返個獎勵,等大家可以多勞多得.
總括而言,由於呢隻佢整體系統都做得唔錯,幾似一隻Online Game,不過講到Online Game,即係你連線穩定性好高,同埋你部玩果部機都唔能夠太弱雞,食錢度都係同佢其他遊戲不相伯仲,無聊又想玩返RPG既朋友可以試下.


text:
呢句說話入面, 保羅講到點解依從 "works of the law" o既人會o係一個詛咒之下. 因為申命記 27.26 講到, 所有唔依從晒所有律法, 去做呢 d 律法, o既人都要受詛咒. 呢句申命記o既說話就成為保羅呢個 argument o既基礎. 表面上就好簡單, 但係如果我地問: 咁保羅佢自己又點了解申命記呢句說話, 佢又認為呢句說話入面邊一度先係重心呢? 點解佢會 quote 申命記呢句經文呢? 學者主要有五種解釋, 個個都唔同o既. 以下係 summary:
1) 傳統路線. 如果比較一下申命記 27.26 o 係希伯來文同埋希臘文o既版本, 我地會發覺有一個好大o既出入: 就係希臘文 (亦即是保羅 quote o既版本) 多o左兩個"all"字. 而一個傳統解釋就係話, 保羅認為唔可能有人可以做晒"所有"律法, 大不了都係做大部份律法, 但係冇人可以守律法守到完美, 所以所有人都注定o係詛咒入面. 呢個解釋o既問題係, 保羅佢自己似乎唔係咁睇律法個喎. o係腓立比書 3.6 o個度, 保羅講到佢o既背景, 就家族, 佢係希伯來人, 就守律法, 佢係法利賽人, 就熱心, 佢追殺教會, 就律法, 佢係 amemptos, 完美. 所以佢自己可能就係一個可以守晒所有律法o既人. 而且, 要守晒所有律法, 其實冇乜咁難, 因為我地唔可以忘記, 律法個系統入面包括有 sacrifice. 一個破o左律法o既人, 只要去做 sacrifice, 承認自己錯o左, 咁就算係守晒所有律法.
2) 人類學路線. R. Bultmann 認為人性係本衰o既, 佢地唯一可以做o既就係認衰, 而一個人可以做得最錯o既就係唔知衰, 以為自己可以靠自己做得 d 乜. 所以同傳統路線唔同, Bultmann o既著眼點o係 "to do them" o個度. 即是話, d 守律法o既人被詛咒唔係因為守律法守得唔夠完美, 而係因為佢地去守律法. 無論守得好, 守得唔好, 守律法就係衰, 就係自以為是, 以為自己可以解決罪o既問題. 呢個解釋好有問題, 因為申命記 27.26 前半句講到明, "cursed is everyone who does NOT abide by all the things written in the book of the law," 而 Bultmann 就倒轉, 話 d 人被詛咒係因為佢地守律法, 變成申命記o係一句說話入面有好大個矛盾.
3) 民族主義路線. James Dunn 話, d 守律法o既人受詛咒係因為佢地守o既律法係 "national badges", 例如割禮. 所以呢 d 守律法o既人就將 d 外邦人排於教會門外, 完全唔係神咁樣計劃. 之前我地睇過, 傳統路線將佢地o既視線放晒o係"所有律法"呢幾個字上面, 呢個民族主義路線就相反, 完全 ignore 呢幾隻字. 而呢個, 我相信係問題所在, 因為申命記 (同埋保羅) 講緊o既係"所有律法", 而唔係純粹o個 d "national badges".
4) 修辭路線. E.P. Sanders 話, 保羅 quote 申命記 27.26 只有一個原因, 只係因為呢段經文有"律法"同埋"詛咒"呢兩個詞語. 保羅想講明律法會帶來詛咒, 又咁o岩申命記 27.26 係呢一句短短o既文字裡頭又有呢兩個 terms, 所以保羅就 quote 佢出o黎. 所以申命記 27.26 本來講乜係亳無關係, 入面o個句"所有律法"亦唔係重點所在. 呢個簡單o既解釋唔係冇可能, 但係話以保羅一個自細就熟讀聖經o既人o黎講, 當佢 quote 一句經文, 如果話佢 quote o既時候完全冇o個句經文o既前文後理o係腦海入面, 咁又有 d 奇怪, 直頭係唔自然.
5) 歷史路線. N.T. Wright, F. Thielman, J. M. Scott 認為, 申命記 27.26 o既前文後理對了解加拉太書 3.10 好重要. 簡單講, 申命記講o既詛咒係 exile, 而事實上, 以色列亦真係有受o左呢個詛咒, 食到應一應. 雖然, o係公元前第六世紀尾段, 波斯國比 d 以色列人返去以色列地, 起返佢地個聖殿, 但係近期好多研究都指出, 其實即使o係回歸後, 好多以色列人依然認為佢地仲未"回歸"得晒, 未算係復國, 詛咒依然o係度. 所以保羅o係呢度就話, 雖然理論上守律法唔係唔可能, 但係你地要記得, 從史實o既角度, 以色列當時就係守律法守出事, 個詛咒到今時今日都仲o係度, 加拉太書 3.13 話個詛咒要靠耶穌釘十字架先搞得掂. 你地o既前輩搞成咁, 咁你係咪仲要中個頭埋去先?
當然仲有好多其他種解釋, 講都講唔晒咁多, 不過以我了解, 最出位就係呢五個說法.


text:
(九州)4個必去感動絕景!
九州必去・4個感動絕景!
唔好去黎去去都係東京啦,去下其他地方,欣賞下大城市以外嘅美麗丫嘛!今次就講九州,果到有幾個日本人嚴選出黎,靚到令人會好感動嘅景點!係邊到?即刻睇啦!
1.稲佐山的夜景 (長崎県)
稲佐山嘅夜景係日本三大夜景之一.由稲佐山望落去,當你上緊山果陣突然睇到咁壯大嘅景色嘅話,係會靚到聲都出唔到.日本夜景最吸引嘅係,唔會好似香港夜景咁,一望過去就全部都係廣告牌,而係真係街道上嘅街燈,同家家戶戶嘅燈光,望落感覺好舒服!
「我從橋的一方邊看著太陽落山,邊等待看夜景.當我看到長崎街道上嘅閃爍燈光時,就?間感動了.」
要上稲佐山嘅話可以搭纜車,但其實有個可以睇到稲佐山景色嘅溫泉.果到係有免費shuttle bus可以去到嘅,所以強烈推介啊!
2.光の道 (福岡県)
呢條光の道係因為嵐嘅CM而一夜成名,而佢而家就變左一大觀光點了.一到左日落嘅時間,無論係小朋友定係老人家,當地嘅人都會好自然咁為左欣賞光の道而聚埋一齊,順便休息下.
可以望到光の道嘅地方,正式名稱係「福岡宮地嶽神社 」.福岡嘅呢個「宮地嶽神社」,係全日本都有鎮坐嘅宮地嶽神社嘅總本宮黎.
睇下嵐嘅CM啦!
3.阿蘇草千里 (熊本県)
講起九州觀光,熊本觀光嘅話,一定離唔開阿蘇草千里.喺呢個地方你可以感受到地球嘅雄偉同神秘,果種震憾性嘅美麗一定治癒到你心靈!(我覺得呢個名好得意,好似果D大草原嘅感覺哈哈.)
如果你係鍾意大自然,又係外向派嘅話,一定一定要去一次呀!有埋馬嘅感覺更加似神話!
到左夜晚,又會變左另一種美麗.星星會映照喺湖水上面,即時有種仙境嘅味道出左黎.
4.高千穂峡 (宮崎県)
最後一個最誇張.點解?因為佢已經唔可以用靚黎形容咁簡單,而係有一種被神聖氣氛包圍住嘅地方.大自然嘅美就停留左喺呢到,去到你可以用五官去慢慢感受呢種大自然最原本嘅壯麗.
而且佢仲係一個Power Spot,有好幾個神話故事都係喺到產生嫁.
你都可以同時賞到瀑布嘅美麗.如果喺初夏左右嘅好天日子去,更加可以乘搭小船,感受清澈又舒適嘅河啦!


text:
今次唔再講警犬,一黎講到口臭,二黎係明事理既人都會知警犬黑暗嘅一面,淨返果班藍絲帶就由得佢地繼續發夢.佔中已經進行左接近廿幾日,連日黎嘅黑幕,對抗,清場,留守,對所有佔中人仕都產生左極大嘅壓力,不安,恐懼.當企係對面全副武裝嘅人可以無視守則噴眼打頭,當收錢搞事嘅人可以得到班仆街護送離場,我地已經睇清楚香港有幾咁黑暗.但亦正因為係咁,身為香港人,我地更加唔想自己同下一代日後都要係咁嘅環境生活.我地唔似蝗蟲咁淨係識搵方法去美國做難民,我地要做嘅,就係好好守護住自己居住嘅地方.
相信好多人同筆者一樣,好憎班警犬.每次睇到新聞班友點樣打班學生法,我恨不得有人搶到警棍就一野扑落佢祠堂要佢絕子絕孫.但去到而家,我地嘅行動咁成功除左因為我地係民主自發冇「大台」之外,就係我地每次都係被施暴嘅一群.弱者永遠得到別人嘅同情,所以就算冇參加過佔中既市民見到學生比警犬打到頭破血流,或多或少都有小小心酸,亦都不齒警犬行為.而警犬高層係錯用催淚彈令民怨大爆發之後,再唔敢用大規模嘅殺傷力武器,最低層嘅狗要發癲最多都「只可以」拉你埋暗角踢獲金.每次清場佢都想我地反抗,最好打死幾件前線嘅警犬(冇睇錯,佢地真係想自己友死),因為咁樣就可以有藉口話我地太危險,之後真槍實彈出齊射瓜我地收工.可惜我地實在太忍得,搞到佢地清完鐵馬就冇藉口再搞落去,被迫收隊.
我地而家的確係要比壓力政府,不過唔係由我地直接比,而係透過我地嘅行動去令共產黨口中所謂嘅外國勢力,甚至共產黨本身去比.依排冇EQ嘅黑警只要拖得愈耐,粗暴對待威者嘅畫面肯定愈多,咁市民自然會愈黎愈對警隊嘅手法不滿.萬一佢地咁「識揀」又拉多幾件外國記者走,咁國際記協同果個國家又要出口,當地記者又報埋一份,世界就愈黎愈多地方知到香港嘅警犬有幾垃圾.當然我唔會望有國家願意真係有咩大嘅實際行動去幫我地依班示威者,但你要知到共產黨嘅心靈係幾咁弱小,只要人地話佢一句佢就會係地下勁碌大叫「操你媽B別管我」,如果每兩三日就有人話佢兩句,佢塊臉一定激到紅過關公,到時自然搵香港689之流上去問責出氣.久而久之最後會點?萬一真係佔黎佔去清極唔走,最好當然係買我地怕搞個真普選,但以中共咁小器嘅性格真係難過登天,咁最有可能嘅就係上演六四翻版,應該唔會有坦克,但流血事件就點都走唔甩.不過世界對中國依個暴發戶一直都唔多鍾意,只要中國一亂黎,佢就會親手將佔中事件推上國際外交層面.
而家我地處於一個膠著嘅狀態,但我地唔需要急於打破,因為中共同689仲急過我地.著重利益話我地阻住做生意嘅商人而家就話我地阻街,但過多排屌我地唔走佢就會轉頭屌政府冇好好解決件事,再加上民心盡失下689又爆單五千萬事件出黎,我係689嘅話真係晚晚訓教都驚醒三次.我地嘅對手本身就沉唔住氣,加上咁多負面新聞,肯定會好快就做野.不過由一班冇腦嘅高層管住嘅一班畜牲又可以做到咩大事出黎?只會將件事搞到愈黎愈不利佢地自己.我地而家要做嘅事就係支持住,然係等佢地自動犯錯,好快支持佢地既勢力就會愈嚟愈薄弱,最後自己玩死自己.所以各位有良知嘅人,繼續幫忙守旺角,守金鐘,守中環,守銅鑼灣.我地唔需要任何暴力,亦唔駛製造任何武器,因為佢地嘅警棍打落我地身上,亦同時將自己一步一步咁樣慢慢打沉.
相關


text:
12月聖誕佳節剛過,大家去咗邊度搵「好西」?開飯仔唔直接答你,開飯仔用12月嘅10強榜答你.10強入面有7間新上榜,當中最啱Gathering嘅西餐同香港人幾時都咁鐘意嘅日本菜平分秋色.不過得到2016年最後一個冠軍寶座嘅,唔係抹茶亦唔係紫薯,而係新晉嘅龍蝦包!
第10位 好燒式串燒專門店(*新上榜)
旺角呢間串燒店厲害之處有二:一,串燒選擇多元化,由肉類,海鮮,蔬菜等食材,到原味,蜜糖,孜然粉,辣粉等調味,辣味甚至仲有得揀小辣到大辣,最啱鐘意「有得揀你至係老闆」嘅香港人.二,除咗串燒出色,餐廳嘅意粉同小食都相當有板有眼,皆因廚師係酒店出身,一間舖頭可以滿足幾個願望,CP值甚高.
圖:相機食先
第9位 Starry Night(*新上榜)
聽到個名咁浪漫,相信你都估到大角咀呢間餐廳係食好西...餐嘅.食肉獸必試重量級1公斤美國牛肋眼扒,唔單止分量夠大咁簡單,而且食落特別Juicy,肉味濃郁.怕食唔哂嘅話,澳洲5星鮮嫩羊架同9安士美國西冷扒都係推介.另外呢度仲有手工啤酒供應,嗌返碟香腸拼盤或者滋味水牛香辣雞翼送啤酒,爽歪歪.
第8位 The BASE
呢間觀塘工廈西餐廳繼9月之後再次登上10強榜,相信應該係同唔少人同朋友一齊嚟食聖誕大餐有關喇.因為佢地嘅菜式非常用心又有新意,例如小食炸蝦肉釀雞翼珍寶珠就係將雞翼先去一條骨,釀入蝦肉再炸至金黃香脆,方便食之餘又過癮.三層芝士大啡菇堡貨真價實有三隻Juicy大啡菇,中間仲有半融芝士同太陽蛋,邪惡惹味.
第7位 味道樂居酒屋
長沙灣呢間日式居酒屋亦係再次上榜,最出名而且賣相最呃Like嘅原條成田醬炭火燒鰻魚飯同味道樂特選九品料理當然繼續受到唔少食客追捧,前者鰻魚外焦香內軟綿,炭燒風味配埋鰻魚汁就最啱送飯;後者用木架奉上二人份各式小食同迷你丼飯,精緻得嚟又滿足到試多幾樣嘅心態.佢地嘅燒物亦相當好味.
第6位 琥酌
能夠成為11月榜上唯一留低嘅餐廳,太子呢間日本餐廳靠嘅當然係人氣吉列牛啦!無論你揀高級嘅日本A5和牛,又或者價錢比較相宜嘅美國安格斯牛肉,套餐裡面都包哂漬物,溫泉玉子,赤味噌湯,珍珠米飯,椰菜絲,特選調料等,當然仲有主角吉列牛同燒爐,三成熟嘅吉列牛自己再燒到理想嘅熟度,無論唔點任何醬料,定加溫泉玉子配飯食都一樣咁夾.
第5位 宮葉 パフェ(*新上榜)
早排大受歡迎嘅太子抹茶芭菲店終於上榜,個個去到最關注嘅當然就係佢嘅日式精選乳酪芭菲,一杯有齊晒抹茶乳酪雪糕,厥餠,桃肉同火龍果等等,係吸引嘅.但佢嘅正餐都唔弱呀,照燒鰻魚炸蝦丼同日式豬扒拉麵之類都叫得過呀.
第4位 K2 Kitchen(*新上榜)
觀塘嘅工廈餐廳輪流上榜,今次輪到呢間食西餐同慢煮食物嘅餐廳.必須要介紹下佢嘅香芒鮮果蝦沙律配青檸泡沫,作為前菜相當稱職,由哈蜜瓜,菠蘿,火龍果等等酸酸甜甜嘅生果合製好開胃,仲有面頭堆到高一高嘅青檸泡沫,睇得又食得.另外慢煮牛肋骨腍得嚟都好有牛味,畫碟仲好鬼靚!
第3位 浜滝(*新上榜)
去九龍城唔食泰菜可以食呢間新上榜嘅日本菜呀,主打拉麵同小食,其中熱石拉麵都幾值得一試.每碗都有塊黑色嘅熱石,用嚟保溫㗎,令到每碗麵一路食都一路可以保持熱度,特別天口凍嗰陣食真係幾正.喜歡重口少少嘅朋友可以試黑蒜湯底呀,自家製㗎,味道幾濃下,拉麵索咗啲湯之後仲更加香口彈牙!
第2位 三多炸肶(*新上榜)
呢間小食店嘅分店愈開愈多,今次入圍嘅就係旺角分店.炸雞脾做到外皮脆卜卜而內裡雞肉依然保留到嫩滑嘅口感,仲有夠juicy嘅雞汁,係抵佢上榜嘅.舖頭仲有魚蛋燒賣,薯條,腸粉,沙嗲豬頸肉撈公仔麵等等嘅小食,唔係淨係一味食雞㗎!
圖:chongjacky,阿啦
第1位 Hungry Lobster(*新上榜)
12月嘅榜首位置係屬於大熱嘅龍蝦包餐廳,麵包軟熟而龍蝦肉鮮甜,仲有特濃龍蝦汁點添,冇得輸.全舖仲有好多龍蝦嘢食,包括龍蝦意粉,炸龍蝦餅,法式龍蝦湯等等,完全可以豪食一餐龍蝦宴呀!
文:Kar,Cathy
隨時接收最新資訊
讚好OpenRice專頁!


text:
(廣島酒店體驗文)方便舒適 Wi-Fi順暢 服務一流
搭咗3個幾鐘飛機,終於黎到廣島啦!
一出機場就會見到一塊電子板,話俾你聽黎緊幾班車係幾點出發嘅.
搭機場巴士收費一人1340円,而車飛就可以自己喺機度禁.
話咁快就去到廣島駅,要穿過JR駅先會去到電車嗰邊嘅.選搭1號線往廣島港方向,上車時唔洗俾錢㗎.電車收費成人160円,小童80円,無論你去邊都劃一收費,落車時俾錢就OK~
如果你有當地嘅PASPY卡,就會有乘車優惠㗎~
今次入住嘅係Hotel Sunroute Hiroshima 廣島燦路都大飯店,我地由廣島機場搭大概45分鐘嘅巴士去到廣島JR駅,再轉電車到中電前駅,5分鐘路程就到酒店啦~
呢間酒店喺2008年重新裝修 ,距離市中心僅0.7 Km,離機場60分鐘嘅路程. 飯店位置方便遊人前往市區內嘅熱門景點.為咗俾客人有更舒適同更便利嘅服務,飯店配備咗所有房型皆附免費WiFi,24小時前台服務, 配有無障礙協助設備, 可以寄放行李, 同公共區域WiFi.
廣島燦路都大飯店嘅整體狀況良好,雖然飯店已經好多年歷史,但可能因為2008年裝修過,飯店環境感覺體面,大堂,走廊同房間都好整潔.
大堂櫃枱員工好友善,態度好好,服務唔錯.話說同行朋友漏咗野喺酒店,佢地都幫我地keep起等我地去攞番.而大堂都有一d廣島手信可以買~
佢仲有幾塊board介紹廣島嘅美食,交通方式各樣野~
去得旅行,酒店嘅設施同設備真係好緊要,尤其有冇WI-FI!呢間酒店房入面設備好齊全,有機會用到嘅例如WI-FI,雪櫃,仲有大電視!
我地今次呢間係Crown Room黎嘅,所以入面都好大,有兩個廁所,一房一廳,仲有個茶水間~
茶水間有齊洗手盆,雪櫃各樣,一家大細住呢間房就岩晒啦!
房間都算大,床舒適又整潔~
房間仲有塊全身鏡!
酒店位置適中.廣島和平紀念公園就喺飯店前方,前往廣島和平紀念碑(世界遺產)亦只需步行5分鐘.從JR廣島車站經40分鐘車程即可到達宮島,瀨戶內海以及中國地區的山巒景致盡收眼底.廣島市中心綠意盎然,風景優美,步行15分鐘可到達人氣地區煎菜餅村.
酒店行7分鐘就有一間便利店,夜晚唔驚買唔到野食啦!
因為搭完飛機太肚餓嘅關係,就喺酒店附近搵咗間居酒屋,嘆個宵夜先!
呢間居酒屋距離酒店只係兩分鐘!佢都係食煎菜餅嘅,我地仲點咗啤酒,好肚餓呀!
我地叫左一個煎菜餅同埋和牛燒.幾好味㗎!
第二朝起身去食早餐,佢係自助式,款式都算多.仲可以望住超靚風景食早餐!
整體黎講,呢間酒店性價比都算唔錯!雖然算舊式酒店,裝修一定冇新嘅咁靚,但裝修都keep得唔錯,服務搭夠.
地址:日本廣島縣廣島市中區大手町3-3-1
交通方式:
從廣島新交通1號線(Astram line) 本通站步行10分鐘
從廣島電鐵中電前站步行3分鐘
從JR廣島站駕車約10分鐘
從廣島IC或五日市IC駕車約20分鐘
鳴謝:Expedia


text:
有咩人會守護一個地方呢?
最起碼係依班鐘意依個地方,對依個地方有歸屬感,否則的話,一個抱住過客心態嘅人,會覺得嗰個地方無咗咪去第二度囉.
有咩野會令人對一個地方有歸屬感呢?其中一樣重要因素就係當地文化,例如食物,地標,當地語言嘅歌/電影,甚至係當地嘅都市傳說.有啲人去完外地一段時間,返嚟香港就點都會都要整碗魚蛋粉解鄉愁.
不過有香港特色嘅文化近年開始被逐漸淡化,最近有唔少人都為森美個招牌被移走而覺得可惜.
有香港獨色嘅街邊檔就因為食環趕盡殺絕而幾乎絕迹,另外一樣極富香港特色嘅大排檔,亦會因為無得續牌而逐漸消失,港色美食例如地道魚蛋粉就因為租金或者食才愈來愈貴而愈執愈多,又或者將貨就價,再唔係就要係商場度食50蚊碗雲吞麵,風味不再.
你話咁係社會發展咩?依啲大排檔,小販檔其實可以提供到底門檻楷梯俾人向上流,做咩政府係都要趕絕呢?政府咁做根本就係攞走緊我地嘅歸屬感.
至於香港流行曲就因為無咩人買碟或者其他原因而走下波,甚至可以話走向式微.
香港電影就更加大鑊,因為 CEPA,啲投資者個個走去投資合拍片,攪到無人拍港產片,當年拍出經典港產片嘅電影人,好似張之亮,阮世生都要北上搵食,就連陳果都話要係北京住幾年等自己同大陸接地氣拍合拍片,再咁落去港產片真係會玩完,其實我有個諗法,就係啲導演可以試下好似 iron sky 咁係網上集資開戲架,投資者未必咁快賺到錢嘅,不過起碼俾機會人殺條血路出嚟先喇,依家成個暑假檔期得一套港產片,下次“香港“金像獎又分分鐘攪到變咗合拍片金像獎喇.
最近甚至出現劣質文化入侵,例如大媽跳老舞,有人周街放飛劍,香港文化係經歷過進化,依家就俾人拖緊向後.
另一樣更危險就係語言入侵,啲友仔乜野都叫“打造“,敗家仔二世祖被美化做富二代,問題唔只係用詞會變得貧貶,一個地區方言係一個地方嘅獨特文化,你有無見過其他地方叫曱甴做"小強"呀?所以我地真係要講返香港廣東話呀,多口講多句,希特拉話“要消滅一個民族,首先瓦解它的文化;要瓦解它的文化,首先消滅承載它的語言…“.


text:
6 Aug 2003
今日放榜.中五中七都係.
平時我或者我會擔心Simon 多過 Winston.不過今次呢, 唔知點解, 我淨係有少少緊張 Simon, 好似預左佢一定會入得到中大囉.反正馬馬呢, 我就覺得佢表面上好似諗到自己想點樣, 但係內裡其實無乜頭緒咁樣.尤其係 Simon 個成績好過馬馬好多, 所以我覺得馬馬就算係已經預左要遠卦西洋, 佢都可能係呢一刻唔係好識得為自己算.
一切都如我所想, Simon 果然成功了.雖然我知道佢真係好想做醫生, 好想好想個隻, 但係無奈佢的成績真係唔係有神助, 無辦法.我果時望住佢個成績單個陣, 我心裡面都係度想「我唔想唔想」.但係點樣唔想唔想我就係諗唔到.至於佢自己嘛, 我不嬲都唔知佢係度諗緊乜野, 所以 even 佢話俾我聽入得到 Nursing 咁退而求其佢都 Happy 的時候, 我都唔知信唔信佢好, 我都唔知佢係唔係真係開心.
輪到馬馬.慘了.我本來仲希望佢會得到一個唔錯的成績.可能係十四呀, 十六呀咁, 係入唔到黎, 但係都唔會係好差個種囉.點知, 十分.我都呆左.我即時諗到, 好在佢仲有一個後門走 - 去外國, 如果唔係我諗佢都唯有 Repeat. 我問佢點, 佢好似都唔係好知自己想點咁.我明白, 每一個人係呢個情況之下都會唔知點算好架喇.比著係我都唔例外. 好在佢唔使在係香港留低咁樣囉.如果唔係佢會仲麻煩.好在佢都好似唔係一個非常介意的人, 佢又好似一早預左會有咁樣的成績, 咁我當然就係少說話多鼓勵喇.我一直對馬馬都有一定的信心.佢份人游水咁鬼勁, S. 1 到 S. 5 都係 Gold Medallist. 佢份離校推薦書不知寫得幾靚, conduct 又高, sports achievement 又成功, 不愁無學校唔要佢.但係佢最後都係要左係李潤田 Repeat, 咁樣呀...都好呀, 我話, 反正佢都係用呢幾個月係度 hea 之嘛, 無所謂喇.
聽聞今年張記個成績真係唔係幾好, 好多人都有單位數字的分數, 有好多人都唔知點算好.俾著我囉到咁低分的話, 我都會非非非常之徬徨.


text:
其實早於一年前已經考慮養隻狗仔, 但知道可能會搬屋, 所以稔住搬定左先養. 亦都稔左係會養 schnauzer or toy poodle. 上個月終於都搬左啦, 呢度係比養狗添, 所以都係時候啦! 襯可以名正言順養, 好好教好佢, 到第時再搬都唔驚會亂嘈嘛!
稔左一排, 決定養 toy poodle! 雖然我有 schnauzer 情意結, 但係都想養下第二種狗狗. 而且我怕以前香港養果隻太深刻, 其他都唔夠佢靚同 cute, 好似 nz 養緊果隻 Paco 甘, 都唔係我心目中既 schnauzer 黎既! Paco 係癲架! 係超超超級過度活躍症!!!
因為出面太多黑店, 又怕唔識會被人呃, 我就叫人幫我留意下相熟既 petshop有無 toy poodle. 點都有信心D啦! 至於咩色我都稔過下架, 我首算緊係奶茶色, 似 bear bear 夠 cute 嘛! 但我 Daddy 就覺得黑色過癮, 因為一舊黑 mung mung 睇唔到佢個樣, 好攪笑喎!
不過後來都係決定要奶茶色, 因為我連名都稔好架啦! 登登登登... 豬肉鬆! 哈哈係咪好貼切呢? 事源有次食晏點左個皮蛋豆腐, 我一見到D豬肉鬆就覺得好似啡色既 poodle, 果時就稔, 如果我真係養啡色既 poodle 就叫豬肉鬆! 跟住玩NDS個任天狗, 覺得豬肉鬆呢個名都幾得意, 我就改左隻任天狗叫豬肉鬆! 玩下玩下真係有感情, 好想要真既豬肉鬆呀!
今日我姑姐就話有隻toy poodle可以睇下, Daddy就約埋我去睇. 果間 petshop係我姑姐相熟架, 佢同佢D街坊既狗狗都係呢間買, 有信心好多! 去到個感覺都好好呀, 好 tidy 又無味, 隻 poodle 都幾 cute, 但係仲好細個, 得兩個月, 未戒晒奶架! 佢就好驚, 我都唔敢抱佢! 不過果度就得一隻, 無得揀.
得一隻都唔知好唔好, 有得揀又煩無得揀又煩! 當然, 我地先岩岩開始睇, 唔會甘快決定, 點都出去周圍睇下, 格下價, 睇下其他既 quality先. 點知當我都仲十五十六之際, 我姑姐同我講話呢間 petshop 係 schnauzer 專門店, 佢地自己有配種. 我見到D相, D schnauzer 都好靚仔靚女架! 甘岩有胎準備生添! 呢胎仲會有黑白色, 係純黑+白色, 好分明好靚呀! 比我知道真係唔得了! 即刻又三心兩意, 都話我有schnauzer 情意結架啦! 重要見到佢地D schnauzer 種甘靚!!! 跟住我成晚都仲稔緊究竟 schnauzer 好定 poodle 好呢? 好頭痛呀!!!
P.S.其實當我稔到豬肉鬆呢個名時, 我都稔埋如果買黑色既話叫咩名架! 不過到我真係買黑色 poodle 又或者係黑白色 schnauzer 既話先再話比大家知啦! 又或者遲下兩個名都用到?!


text:
Sarkozy sparks row with plan to teach nursery children English
雖然我明白薩爾科齊嘅苦心,但我可以講,法國就係法國,佢呢個建議嘅下場,真係會累佢變不孝子,即係法國人人問候佢娘親,甚至佢祖宗.
雖然講起上嚟,依家英國皇室,都係法國嘅諾曼第公爵係咁打上去嘅後人,咁照咁講上嚟,講英文都無講德文咁唔可以接受嘅.但事實上,法國人對任何法國文化有關嘅嘢,由食物到語言都好執著,呢種執著法國認得第二嘅話,就無人敢認第一,叫法國佬細細個就要學英文,天方夜譚無咁早.
況且第一個出嚟媽叉佢呢個建議,隨時係執政黨裡面啲人,依家薩爾科齊個黨,有部分係戴高樂黨(嗱戴高樂黨同戴高樂主義者係有分別,戴高樂主義者未必有意見),戴高樂將軍雖然佢個流亡政府最初設喺倫敦,佢號召法國人抵抗到底嘅宣言都係BBC播出嚟,但係戴高樂呢個人平日係絕口不講英文,第一個反對英國入歐共體(歐盟前身)就係戴高樂將軍.薩爾科齊呢個建議,唔係執政黨班友打響第一槍媽叉,仲有邊個?
佢呢個建議,同高登禁止講粗口,要改用粗口filter係無分別.雙語主義喺邊度都合理,但法國呢個國家.我諗算吧,如果我住法國,我都會只會選擇講法文,因為法國人呢挺硬頸係佢生存之本.


text:
香港飲食文化
香港飲食文化係東方文化同西方文化嘅交匯所在,發展出咗一套揉合中國菜(主要粵菜)同西餐嘅飲食習慣.日本菜,韓國菜,台灣菜,越南菜,泰國菜同印度菜等餐廳喺香港成日見,因而有「美食天堂」之稱.
喺香港文化發展中,飲食佔有重要而有趣嘅一環.以往嘅大牌檔同大笪地等街頭食檔,老字號嘅酒樓食肆同埋各類地道醬油,糕餅同特色嘢食,都成為咗香港人嘅集體回憶,並且繼續傳世.過去百幾年來香港經濟同香港社會急速發展為香港人嘅飲食文化帶來新嘅風貌.到咗今日,飲食由過去嘅只係填飽個肚,發展到對色香味美嘅追求;食肆亦由樸實簡陋,以至講求裝潢華麗;菜式由地道口味,到世界各地美食共冶一爐,足以反映香港人飲食態度同生活質素嘅轉變.
此外,根據綠色和平講,香港係全球人均食魚量最高嘅城市[1].
目錄
傳統中式飲食[編輯]
本地菜[編輯]
香港家庭大多以華人嘅中國菜為家庭菜.佢哋大多保留咗自己民族傳統飲食特色.喺華人社區內,以廣府人,客家人(尤其係香港新界嘅原居民),潮汕人,蜑家人為主.因此粵菜,客家菜,潮州菜等都視為本地菜色.盆菜係香港新界原居民喺節慶時嘅傳統菜.西貢市,南丫島,流浮山同鯉魚門就以海產聞名.古漁村好似長洲同大澳重有傳統食肆營業.
喺第二次世界大戰之前,香港中上環一帶遍佈供應點心同茗茶嘅中式茶樓同二厘館,例如石塘咀至西環一帶嘅三元樓,燕瓊林,中上環嘅冠南茶樓,三多茶樓,雲來茶樓[2],高陞大茶樓,平香茶樓,得男茶室,得雲大茶樓,蓮香樓同埋陸羽茶室,灣仔嘅龍門等.由於茶樓客人差唔多全部係男人,茶樓名多數用「多男」,「得男」寓意開枝散葉嘅傳統思想.早年嘅茶樓分為樓座同地廳,樓座嘅風景好一啲,茶價係七厘,地廳嘅茶價係三厘六,而二厘館嘅茶價當然係二厘.三四十年代,茶樓競爭進入白熱化,茶樓開始喺夜晚開設歌壇,表演粵曲.後來附設歌壇嘅茶樓多達三十幾間,例如如意,富隆,平春,添男,大觀,蓮香,高陞等[3].當年高陞大茶樓請過女伶梁瑛演唱粵曲,並且另聘樂師伴奏.
除咗茶樓,當時重有主要舉辦筵席嘅中式酒樓,例如杏花樓,鏞記酒家,南園,西苑,文苑,大三元,宴瓊林,聚馨樓,探花樓,觀海樓,桃李園.杏花樓係香港嘅第一間酒樓,1846年喺西環水坑口開設.1900年,酒樓已增至三十幾間[4].香港人鍾意飲早茶,中式茶樓每日喺清晨約五點開始供應點心,到中午為止.戰後,中式酒樓亦開始兼營茶樓嘅業務,供應多款新式點心.喺經濟起飛嘅八十年代,香港夜生活越來越繁盛,因此到咗九十年代,部份酒樓新設夜茶服務.
齋菜方面,一般嘅寺廟,好似寶蓮寺,圓玄學院,觀音寺會供應正式嘅齋菜.由於早期交通唔方便,有商人會另經營齋菜館.香港第一間齋菜館就係喺1935年成立,喺半山區堅道嘅小祇園.齋菜館亦會賣埋佛經,佛珠,木魚等佛教用品.素菜館就會供應一啲仿葷嘅素食.
避風塘原本係船隻避風地方,由於大量東南亞食材經呢度進口,一啲灣仔嘅餐館就乘勢推出帶有戰後避風塘特式嘅小菜.避風塘菜式一般以海鮮為主,辛辣同味濃係佢特色,好似避風塘炒蟹.另外,喺香港仔避風塘嘅珍寶王國亦係非常出名嘅海上食府,並且係香港主要旅遊景點之一.隨住香港經濟起飛,香港人對飲食要求越來越高,以海鮮為主嘅高級食府相繼出現,好似阿一鮑魚,阿翁鮑魚,新同樂同海都海鮮酒家等.
早餐方面,白領香港人比較鍾意飲早茶;但對於要出賣勞力嘅人,米就係每餐嘅主要食糧.佢哋嘅早餐主要係白粥,油炸鬼同香港特有嘅炸兩.
中國人喺秋冬食野味嘅風俗,喺香港亦曾大行其道.蛇羹(尤其係太史五蛇羹),果子狸,穿山甲,禾花雀一度係成日見嘅野味.後來,好多野味受到法律保護,要品嚐野味就要返到中國內地.
外江菜[編輯]
隨住第二次世界大戰前同埋國共內戰,唔少中國內地各省移民湧入香港,當中上海人,寧波人為數唔少.佢哋帶到香港嘅上海菜,寧波菜,徽菜被統稱為外江菜.
上海人促進咗香港工業,上海菜式亦同時漸受香港人歡迎,例如粢飯,豆漿,上海粗炒,大閘蟹,賽螃蟹,螞蟻上樹,高力豆沙等.出名嘅上海菜館有老正興同三六九上海菜館.
香港川菜以麻辣為特色,雖然喺用辣椒方面已經受到咗亞洲各國嘅影響,但加入新嘅烹調方法,令香氣更甚.而家好多川菜館都喺菜牌上顯示菜餚嘅辛辣程度,以資識別.
特色飲食[編輯]
大牌檔[編輯]
- 內文: 大牌檔
大牌檔曾經係非常普遍嘅食肆,但係由於嚴苛嘅衛生條例以及政府唔再向公眾發出有關嘅經營牌照(許可證),大牌檔喺港已經面臨絕跡嘅命運.大牌檔慢慢將茶水檔搬到室內,並結合以菠蘿冰,雜果冰同紅豆冰作招徠嘅冰室,演變成今日嘅茶餐廳.茶餐廳主要提供即食麵,雲吞麵,米粉,煎蛋,糭同粥等廉價嘢食.部份大型茶餐廳會供應炒粉麵,好似乾炒牛河,福建炒飯,星洲炒米.有啲好似太興燒味茶餐廳兼營燒味業務.當日本料理喺香港受歡迎嘅時候,茶餐廳亦開始供應部份日本熟食菜色.早餐方面,就供應牛油麵包,多士,雞蛋,腸仔,咖啡,奶茶,蛋撻等.雖然呢啲嘢食名喺每一間茶餐廳都係一樣,但真正嘅製成品會因唔同嘅茶餐廳而有少少唔同.
絲襪奶茶[編輯]
喺殖民地時期,香港慢慢吸收咗英國嘅飲食文化,其中英式下午茶逐漸本地化,成為茶餐廳嘅主要部份.當中最出名嘅就係「絲襪奶茶」.「絲襪奶茶」用多種茶葉沖泡,用好似絲嘅綿網過濾,再加入淡奶.「鴛鴦」就係香港另一特色嘢飲,以淡奶,紅茶同咖啡混合調製而成.喺餅店同茶餐廳可以搵到蛋撻同菠蘿包呢兩種中西文化混合而成嘅香港特色嘢食.及後,其他創新嘅嘢飲出現,好似檸啡同埋檸賓.
街頭小食[編輯]
- 內文: 香港街頭小食
街頭小食係香港飲食文化嘅一部分,魚蛋,雞蛋仔,腸粉,碗仔翅,砵仔糕,格仔餅,狗仔粉,涼粉,豬紅,牛雜,馬仔,龍鬚糖,脆麻花,蛋散,煎釀三寶都係好受歡迎嘅街頭小食.大部分街頭小食都係來自廣東,但亦有少數來自其他省份,例如薩琪瑪係滿洲小食.香港其他嘅鹹甜小食亦充滿傳統風味,有啲更係香港特有嘅,好似元朗嘅老婆餅同老公餅.客家人嘅茶粿就喺離島地區比較受歡迎.
車仔麵出自1950年代,當時大陸內地難民湧入香港,謀生困難,所以湧現咗流動攤販.流動攤販為咗運輸方便,將所有廚具嘢食放喺細細嘅木製手推車度上,車仔麵因而得名.由於顧客可以隨意揀選擇麵條,配料,湯汁,而且價錢實惠,所以受到大眾歡迎.
港式甜品[編輯]
港式甜品選擇繁多,傳統嘅有糖水(北方稱甜湯),包括紅豆沙,綠豆沙,芝麻糊,杏仁糊,燉奶,西米露,合桃露,麥米粥同甜品涼粉等,糕點嘅有千層糕,紅豆糕,馬拉糕,桂花糕等,西式嘅有芒果布甸,芝士蛋糕等,重有中西合璧嘅西米布甸同近年出現嘅楊枝甘露,西米撈等.
涼茶[編輯]
香港天氣炎熱潮濕,能夠解暑消毒嘅嘅涼茶成為民間常用嘅中草藥飲品,例如廿四味,五花茶,雞骨草,火麻仁,菊花茶,酸梅湯同竹蔗茅根水等.涼果方面,就有嘉應子,山楂餅,話梅,陳皮梅,飛機欖等.
私房菜[編輯]
1997年亞洲金融風暴後,香港經濟下滑,私房菜成為飲食業界一種新嘅經營模式.中國嘅私房菜原本係達官貴人喺生活安穩後,飲食上不斷有所追求,產生偏重主人口味嘅特別菜色.香港人將中國各省份嘅私房菜移植到香港,以比較隱蔽嘅樓上舖方式經營,地點遍佈港九,好似名門私房菜,囍宴,活色生香等.後來,除咗四川私房菜,潮州私房菜,順德私房菜,重有法國私房菜,意大利私房菜,日式私房菜,素食私房菜等.
外來飲食文化[編輯]
作為國際美食都會,香港匯聚咗各國菜色,成日見嘅有:日本菜,韓國菜,星加坡菜,馬來菜,泰國菜,印尼菜,印度菜,尼泊爾菜,俄羅斯菜,越南菜,英國菜,美國菜,法國菜,瑞士菜,德國菜,意大利菜,中東菜,南非菜,甚至阿根廷菜.香港食肆主要集中地包括銅鑼灣,九龍城,蘭桂坊,尖沙咀,跑馬地同中環蘇豪區,其中九龍城以東南亞菜色為主.
酒吧同餐廳[編輯]
赤柱嘅居民以僑居香港嘅外國人為主,故此而家區內擠滿大量歐陸餐廳同海邊酒吧[5].然而,香港嘅酒吧好早已經喺中環嘅蘭桂坊同灣仔嘅駱克道同謝斐道出現.因為早年洋行集中喺中環,而英軍喺當年嘅添馬艦海軍基地上岸後喺附近嘅灣仔留連.後來,酒吧遍佈咗尖沙咀嘅廣東道,諾士佛台,寶勒巷,尖東,旺角太子地鐵站附近,甚至大埔.外國酒吧常以富歐洲國家特色嘅裝潢為賣點,售賣嘅啤酒產地亦會相配合.由於香港係前英國殖民地,英式同愛爾蘭式嘅酒吧比較多.英式酒吧一般座位比較少,愛爾蘭式酒吧會供應愛爾蘭咖啡,美式酒吧就比較富現代感.呢啲外國酒吧嘅顧客都以外國人同喺外國生活過嘅香港人為主,集中喺中環,灣仔同尖沙咀.自1991年起,為咗推廣同宣傳,慕尼黑啤酒節每年喺廣東道舉行.另外,一啲平民化嘅酒吧就集中喺旺角,太子地鐵站附近同其他地區,常有啤酒推廣小姐喺呢類型嘅酒吧出現.
二十世紀初,香港已開設咗多招待高等華人嘅西餐廳,好似中環嘅華樂園,威靈頓餐室,馬玉山餐室等.
快餐店[編輯]
六七十年代起,大家樂,大快活,美心快餐相繼開業,同時來自美國嘅肯德基,麥當勞亦相繼來港,標誌住香港快餐文化同連鎖式飲食集團嘅開端.其後,登陸香港嘅重有來自日本嘅吉野家,迴轉壽司,美國嘅雲迪斯(Wendy's),哈迪斯,漢堡王等等.除咗香港市民容易接納外來嘅飲食文化,香港本地嘅連鎖式飲食集團亦擅於吸收各地飲食文化嘅精粹.當中美心快餐,大家樂,大快活亦會提供中式食品.其他例子包括為數眾多嘅迴轉壽司店同韓國菜館漢陽苑.
一個失敗嘅例子係「馬里奧餐廳」.佢本來係一間標榜意大利菜嘅餐廳,但由於佢所走嘅中價路線得唔到認同,再加上其他標榜正宗意大利菜嘅高檔餐廳嘅競爭下,被逼先後兩次轉手賣畀兩家本地飲食集團大快活同煜湛集團,並改名為「新馬里奧餐廳」.但煜湛集團喺餐牌中加入嘅港式飲食,並未有為餐廳帶來起死回生嘅轉機.結果全線餐廳喺年幾之後執笠.
咖啡文化[編輯]
雖然香港人本來鍾意飲茶,但係隨住茶餐廳嘅興起,咖啡亦漸受歡迎.尤其係喺下晝3點至6點,茶樓午市同晚市嘅空檔,就成為飲咖啡嘅黃金時間.最平嘅就係「街市咖啡」(市集咖啡).雖然衞生情況差啲,亦無冷氣,又用即溶咖啡沖調,冇乜特色,但係港幣7至8蚊一杯對低下層市民來講,價格好吸引.快餐廳售賣嘅係即磨咖啡,價格高一啲,但環境比較衛生,成為市民另一選擇.如果想配搭要豐富一啲,可以到茶餐廳,咖啡配蛋撻或菠蘿油.除此之外,香港各區重有好多咖啡店.一般來講,佢哋都會推出西式餅點來配合咖啡.佢哋嘅顧客主要係大學生或上班一族.隨住美國嘅咖啡好似星巴克,太平洋咖啡嘅連鎖店登陸香港,咖啡連鎖店迅速遍佈香港.2002年起,迎合年輕人口味嘅樓上咖啡店喺油尖旺同銅鑼灣等區嘅舊式商住樓宇如雨後春筍開設.由於競爭劇烈,咖啡店為咗生存,有啲充滿咗個性,有啲強調文化氣息,有啲充滿人情味,有啲就提供特色咖啡.較有名氣嘅有呼吸咖啡館,Dream Cafe同Quando Cafe等.喺香港最早售賣咖啡嘅地方係西餐廳,會所同酒店嘅咖啡閣.由於環境安靜舒適,座位舒服,一杯咖啡就要40-50蚊.
潮流飲食[編輯]
好多傳入香港嘅飲食成為咗一時潮流,例如珍珠奶茶,沙冰,葡撻,日式薄餅,日式章魚燒,芝士蛋糕.葡撻來自澳門,1990年代末期風靡香港,頓時成為熱門商品,甚至令雞蛋價格上揚,以致供不應求.芝士蛋糕亦差唔多喺同時期風靡香港,促使唔少人學整芝士蛋糕,重有相關嘅書出版.來自台灣嘅珍珠奶茶同沙冰喺1990年代登陸香港,台灣嘅連鎖店好快喺香港各區開業,譬如休閒小站,快可立等.
參考[編輯]
- ↑ 綠色同平希望號訪港 周六起開放 《明報》 2012年10月19號
- ↑ 舊地重遊:二十世紀嘅鴨巴甸街
- ↑ 魯金,《粵曲歌壇話蒼桑》,三聯書店,1996年,16頁
- ↑ 塘西風月夜夜笙歌 緬懷百年香江老茶樓
- ↑ 香港食肆
睇埋[編輯]
- 香港文化
- 廣東菜(粵菜)
- 台灣菜
- 客家菜
- 潮州菜
- 上海菜(滬菜)
- 香港茶文化 - 飲茶葉茶嘅考研
- 港式西餐
- 港式快餐
- 私房菜
- 大牌檔
- 茶餐廳
- 打冷
- 酒樓
- 飲茶
- 粵式茶樓
- 香港燒烤文化
- 港式火鍋
- 香港街頭小食


text:
方舟動物醫院 熱門
基本資料
詳細資料
地圖
網友評論
5 位網友的平均評分.
非會員也可看到留言,不過並非即時的,請注意喔!
Top 1000 評論員 查看我的所有評論
朋友的體驗
代朋友post, 俾大家一個參考.
我的八哥在醫院孤獨的離我而去...
因為佢氣喘, 我帶咗佢去睇醫生, 第一次去睇完醫生話無乜野, 返咗去屋企第二日都係咁再去, 開咗d藥俾我餵佢食, 食咗都係咁就話俾佢聞氣.
聞氣要$70/hr, 好, 為咗我的狗, 無問題, 但佢哋無話俾我聽如果聞幾耐都唔好轉可以點, 中途又話可能係心絲蟲,要驗血, 其實狗狗年紀唔細,都好少去街, 心絲蟲機會好細, 狗狗身體巳經好弱, 仲要抽佢血, 但醫生話如果係心絲蟲就有得醫, 咁唯有聽佢講驗啦, 有結果醫生又唔講個報告我聽, 我主動問姑娘先知.
由此至終都唔知狗狗咩事, 問醫生, 佢話靠佢嘅經驗同狗狗嘅表現, 我狗狗入咗去3日就死咗, 如果佢咁有經驗應該—早睇到其實唔得, 咁應該坦白話我知, 有個心理準備都好.
如果知道佢唔得我情願俾佢安樂d 去, 好過臨死前仲要俾人抽血又迫食藥, 我亦趕唔切見佢最後一面.
到最後埋單6仟幾蚊, 有仟八蚊係幫我送走狗狗遣體, 無問過我就幫我call 咗車, 成件事我覺得醫生只係幫公司搵錢. 唔係為咗動物同主人著想嘅. 仲浪費埋我同狗狗最後共處的時間.
查看我的所有評論
推介E間醫院俾朋友
丁丁係睇方舟動物醫院既醫生,佢地好好人,有次丁丁急病,姑娘立即安排俾丁丁睇先,個次好在佢地咁做,先救到丁丁一命,而且,丁丁做絕育都係佢地道做,做得好好,傷口好得好快,丁丁都好快復原,所以我都有推介E間醫院俾朋友.
查看我的所有評論
方舟動物醫院的24小時服務
方舟動物醫院好就好在佢有24小時服務,我隻貓有幾次病發都係半夜,而且醫生睇開又放心少少,唔係我隻衰貓早就離開我啦所以我都好多謝佢地!幫咗我好多次,D姑娘都好好!!!!!
珠女睇方舟幾年喇
我珠女系睇方舟,都睇咗幾年,
覺得幾好,又有廿四小時營業,我珠女有次半夜有事都系去呢道睇,
好彩最好冇事,加上姑娘幾細心,真系會廿四小時留守住我珠女,我先放心少少,
同埋醫生都好專業,睇咁耐未試過斷錯証
chacha隻眼睛有事
之前chacha隻眼睛有事.睇咗哩間動物醫院.覺得哩間獸醫好好人.好專業.姑娘都幾親入友善.幾幫到手.個次埋單$3000,不過最緊要chacha到最後都冇咩事.


text:
Saturday, 3 November 2007
The Bourne Ultimatum
今日妹仔放假, 朝早同佢去完大統華返o黎, 下午就開呢齣戲睇, Bourne 系列o既第三集.
同頭兩集相似, 故事主要講 Jason Bourne 一邊被人追殺, 一邊要想辦法回憶返之前失憶o既片段. 今集個 feel 冇第二集咁陰沉, 同埋上一集 d 剪接太快, 節制太急, 今次有所改善, 不過有 d 打鬥鏡頭仲係太快, 睇得唔清楚. 不過其實呢個系列三集都好睇, 故事唔錯, 有追看性, 動作又一流, 非常出色o既追逐,槍戰,隻抽場面都有, 由頭緊張到尾. 連平時唔睇動作片o既妹仔都睇到好肉緊. d CIA 成日都捉唔到 Bourne 係太誇張, 不過齣戲拍得 Bourne 好機智, 反應快, 所以都算有說服力, 唔會令人覺得劇情癮居. 呢個系列其中一個精彩地方係o個 d 出去追殺 Bourne o既勁抽殺手, 第一集 Clive Owen 做o個個 Professor, 同第二集o個個 Kirill 都令人印象深刻, 今集 d 殺手都唔弱, 雖然我都係鍾意第一隻個 Professor 多 d.
不知不覺中, 已經變成 Jason Bourne o既 fan, 結尾見佢o係水中游走, 不由好似戲中o個個女仔咁微笑一o野. 雖然 Bourne d 記憶已經回復, 但係總希望仲有得拍落去, 睇埋 Bourne 同而家俾佢搞到要走路o個個女仔之前有乜瓜葛.
Posted by Howtindog at 17:30
Labels: 電影
0 comments:
Subscribe to: Post Comments (Atom)


text:
櫻庭和志
櫻庭和志(日文:桜庭和志,さくらば かずし,綽號格雷西獵人(Gracie Hunter)或IQ摔角手(IQ Wrestler),1968年7月14號—)喺日本秋田縣出世,係一位日本混合格鬥家.喺Pride度打出頭.
簡史[編輯]
曾經係職業摔角手嘅櫻庭和志可以話係日本人嘅英雄偶像,原因係佢曾經四次擊敗曾經喺綜合格鬥界所向無敵嘅格雷西家族(Gracie family)成員,分別係凱勒(Royler),霍斯(Royce),漢素(Renzo)同埋凱因(Ryan),而最令人印象深刻嘅係佢喺 PRIDE 2000 格蘭披治賽(PRIDE Grand Prix 2000 Finals)入面,用咗成90分鐘時間,打敗咗三屆 UFC 終極冠軍霍斯格雷西(Royce Gracie),呢場比賽甚至成為咗混合格鬥界歷史嘅其中一場最經典比賽,唔講得笑.
[註:喺巴西葡文,以上R字頭係讀'h']
個人特色[編輯]
櫻庭嘅技術別樹一格,佢啲地戰知識係到咗大師級境界,經常會使出其他地戰家所預測唔到嘅動作同降服方式.佢喺打格鬥西兄弟嗰陣,就經常研究巴西柔術家嘅習慣,跟住佢就會針對呢啲習慣採取一啲特殊戰術.就拎佢同蘭素嗰場黎講,蘭素對櫻庭用背抱嗰陣,櫻庭同佢慢慢企起身,但櫻庭就捉實蘭素扣住佢隻左手,櫻庭突然間一出力,解開個手扣,然後張蘭素隻左手向住逆時針方向咁扭,再用木村鎖方式將佢降服;因為個過程好鬼快,個裁判等到蘭素冇晒動作兼冇法自行tap-out投降嘅情況下先察覺情況,但裁判扶蘭素起身嗰陣,佢隻左手已經成隻去骨雞翼咁"軟奶奶".賽果係櫻庭和志用木村鎖降服對手勝出.
再戰霍斯[編輯]
櫻庭喺2007年6月3號,喺美國洛杉磯運動場舉行嘅K-1 Dynamite!! USA再次決戰霍斯格雷西.呢場重演當年傳奇嘅一戰,結果櫻庭輸咗,由霍斯以點數勝出.但喺賽後藥檢當中,霍斯被NCAA驗出對類固醇呈陽性反應;霍斯被罰4000美元.


text:
四日行程真係落足四日雨
無一日係唔需要揸住把雨傘
仲要日日淋到成身濕晒
我都係第二日要食藥頂住先
第一日行程
機場~天成~鼎泰豐~東區地下街~天成~誠品~三越~饒河街夜巿
今次好多得姨娚帶路
我先可以咁輕鬆搵到想去嘅地方
出發啦))))))))))))) 16~Feb~2010(二) 大年初三 8:15航班出發去台灣 今次搭港龍 因為早在網上check in咗 所以都唔需要太早去到 我地搭5:30am的通宵巴士入機場 6:15到達香港國際機場 天都未光呀 我要三點半就起身啦! 囡囡好興奮 叫我影咗好多相 機場都好有新年氣氛呢 因為知道上咗機無乜好嘢食 所以先係機場搵食先 點知間間勁多人 淨係排隊都排咗半個鐘 等齊人祇需要將行李過磅就得啦 因為我地做咗網上check in手續 呢位就係今次行程嘅"領隊"啦 今次多得呢位姨娚女帶路 我地先唔使浪費時間去搵路咋 今次係搭港龍機 囡囡有我咁高啦
8:15起準時飛去
16~Feb~2010(二)
大年初三
8:15航班出發去台灣
今次搭港龍
因為早在網上check in咗
所以都唔需要太早去到
我地搭5:30am的通宵巴士入機場
6:15到達香港國際機場
天都未光呀
我要三點半就起身啦!
囡囡好興奮
叫我影咗好多相
機場都好有新年氣氛呢
因為知道上咗機無乜好嘢食
所以先係機場搵食先
點知間間勁多人
淨係排隊都排咗半個鐘
等齊人祇需要將行李過磅就得啦
因為我地做咗網上check in手續
呢位就係今次行程嘅"領隊"啦
今次多得呢位姨娚女帶路
我地先唔使浪費時間去搵路咋
今次係搭港龍機
囡囡有我咁高啦
姨娚女揀咗三行兩人住
個個都可以睇到窗口
好靚嘅雲海
機上嘅早餐真係好難食
9:26到達台北桃園國際機場二號大樓
呢度少人好多
機場內有柜位可以做台証
機場內可以辦理台証
都唔太多人
30樓下的年青人
可以先到呢個柜位
辦一個証
咁就好多地方都有拆扣
睇下呢三位年青人
10:30坐光國客運到台北車站
好方便
呢張係行李証
上車每件行李會貼上一張號碼貼
落車要跟號碼攞番件行李
台北車站
天成就係呢度隔離
勁方便
11:30到酒店登記咗放低行李
(因為未可以攞房,要準時2點正先可以有房)
今次旅程全程都會坐捷運周圍去
呢度嘅捷運同香港的港鐵一樣架
旅客可先在站內的自助機
(亦可以到客戶服務中心辦理)
辦理一個樣似香港的八達通的"悠遊証"
祇需台幣500元
有100元係按金退票可領回按金
呢個証可以坐捷運或共車好方便
先坐捷運~板南線去南港方向的"忠考敦化站"
落車行兩個街口就係鼎泰豐
天成飯店下邊的捷運有間捷運食物館
似香港的food court咁
有好多嘢食好方便
我地先去鼎泰豐食晏
去到已經好多人排緊隊
但佢地啲效率好快
等咗半個鐘就有位
其間兩位男士自己行開咗
搵咗碗麵食咗先!
佢地會先派一張單俾你寫好菜
一入坐好快有得食
門口有間精品店
我地都放低唔少銀両
細妹同姨娚女
最出名嘅小籠包
好好味
其他食物一般啦
但佢地嘅服務水準好高
香港真係要學下
佢地啲廚房真係好淨乾
地面水都無一滴
好衛生架
食飽飽再行東區地下街車(忠考敦化站~忠考復興站)
無乜嘢睇,好少鋪頭,又有好多休息
佢地啲地下街好有特色
仲不時見到有啲年青人係度練舞
無人會理會架
待續........................


text:
姓仲好聽的男孩名字有哪些呢?仲氏的公認祖先為仲子(名由,字子路,孔子的弟子).仲氏從第64代開始使用統一的輩份字,因此,全國的仲氏子孫的輩份相差不大,得姓始祖:仲堪.那麼姓仲的男寶寶叫什麼名字最好聽呢?姓名網為您分析姓仲好聽的男孩名字.
姓仲好聽的男孩名字
姓仲好聽的男孩名字》》
仲海生 仲雨璐 仲升 仲泓恒 仲玉圓 仲詠詩 仲明新 仲鑫 仲舵 仲錦順
仲全 仲榕 仲盈佑 仲天同 仲爾嫻 仲慶國 仲昭丹 仲立傑 仲敢 仲林鳳
仲妤軒 仲玨如 仲思沂 仲議勻 仲海天 仲靖元 仲子宣 仲柔月 仲冬子 仲張業
仲閎煒 仲涓 仲惠華 仲宇日 仲柳佼 仲嵐瀾 仲俊羽 仲子含 仲荏植 仲殊影
仲全 仲裎屹 仲德基 仲月菡 仲弘帥 仲冠瑋 仲文麟 仲智茗 仲言成 仲蔚偉
仲煜卓 仲上飛 仲筐淵 仲戊昌 仲鋇玨 仲瑋 仲夏 仲曉堂 仲奕揚 仲澗洇
仲承和 仲趣 仲文武 仲忠會 仲凌伍 仲林春 仲張焱 仲媚 仲昕昊 仲哲峰
仲凡林 仲冬菊 仲予曦 仲玄 仲融浩 仲傑輝 仲伊 仲英瑋 仲世烈 仲慶訾
》》還是沒有找到滿意的名字?不妨問問大師.
仲慧敏 仲淑鈺 仲國偉 仲海蚌 仲昵霓 仲順祥 仲瑋健 仲昌海 仲永毅 仲立志
仲鈞元 仲榮意 仲春華 仲桂柳 仲養群 仲州慕 仲國慶 仲隅 仲思甜 仲保鈺
仲舟逸 仲嘉鈺 仲展毓 仲馨陽 仲知曉 仲步鋒 仲寬皓 仲鑫煒 仲亭 仲欣承
仲全弟 仲多 仲風語 仲智維 仲永強 仲曉敏 仲海熹 仲嘉其 仲鶴憬 仲旃迦
仲佩佩 仲永林 仲誼 仲清源 仲新華 仲洪泉 仲瑞瀅 仲建明 仲廣哲 仲熔爍
仲夢園 仲往拜 仲敏駿 仲子釗 仲子濤 仲舔豫 仲威三 仲宣材 仲劍鋒 仲科峰
仲文斌 仲瀲予 仲信 仲傢榆 仲若恒 仲佳音 仲熙淪 仲博 仲軒 仲奕筠
仲志澤 仲俊軒 仲天項 仲方福 仲文娣 仲凡陽 仲泗駿 仲卓彤 仲旺 仲義城
》》還是沒有找到滿意的名字?不妨問問大師.
仲紫璇 仲洪勝 仲汶釗 仲泳積 仲澤良 仲雪健 仲超威 仲陽揚 仲雯茜 仲月星
仲西瑞 仲儒弘 仲航 仲澤精 仲航藝 仲長道 仲總瑜 仲問渠 仲謦憑 仲天昕
仲修江 仲忠閩 仲道遠 仲成 仲玫萱 仲南洋 仲沁潭 仲致廣 仲墨飛 仲發潤
仲美平 仲章勝 仲姝軒 仲炳盛 仲偉華 仲昊 仲煜芒 仲小川 仲嘉禧 仲子琦
仲一鳴 仲擁 仲永峰 仲毓奚 仲伊蔓 仲馨 仲杏蓮 仲宛璇 仲鼎 仲彥柏
仲哲宇 仲滔 仲運芝 仲小卉 仲賜和 仲墨林 仲洪瑋 仲佳淼 仲振湘 仲義昌
仲恩來 仲建勇 仲典耕 仲樂樂 仲森 仲承昱 仲婉璇 仲勝 仲與近 仲鴻翔
仲秀華 仲茗哲 仲梓蕊 仲洪飛 仲皓航 仲博欒 仲泓瑞 仲達華 仲妤兒 仲旖橙
仲宜忻 仲澤遠 仲興 仲辰 仲靜雯 仲恕珍 仲天歌 仲囡沁
》》還是沒有找到滿意的名字?不妨問問大師.
仲姓來源:
1,出自上古高辛氏,為黃帝的後裔,以人名為氏.黃帝有曾孫,號高辛氏,有“八才子”,號稱“八元”,與顓頊之子“八愷”齊名,高辛氏的“八元”中,有仲堪,仲熊兩兄弟的後代子孫,以祖上的名字的“仲”字為姓,遂成仲氏.
2,出自任姓,氏商朝開國君王湯的佐相仲虺的後代.仲虺,本奚仲之後,輔佐湯治理天下,立有殊勛.仲虺之後以祖字命姓,遂為仲姓.周朝樊侯仲山甫即其後.
3,出自姬姓,春秋時魯國公子慶公,字公仲,因亂魯而遭譴責.慶公死後,其子孫有由於避仇者,以其字為姓,稱仲氏.
4,出自子姓,以祖字為姓.春秋時宋國君主宋莊公之後.宋莊公的兒子字子仲,子仲的子孫字“仲”為姓,成為仲氏的一支.(責任編輯:八字免費算命網)


text:
早一兩年香港攝影界有三位好唔錯嘅新Model加入,佢哋三位都係姓歐,仲成日都一齊出現,因為佢哋其實係堂姊妺.上次Golden Angel Bobo就係其中一位,而今次就大家搵嚟另一位歐姓美女Wing Wing.
三姊妹之中唯獨Wing Wing係小記之前未見過,當佢嚟到影樓第一睇見到佢嗰陣,腦裡面第一句係:「嘩乜咁細個嘅?」講真Wing Wing個樣真係比較年輕,話畀人聽佢得16,17歲都有人信.不過年齡嘅嘢我就無謂問咁多喇,但同佢傾陣計都估到佢實際點都唔只呢個數.可能佢同Bobo本身都好Close,我乜都未講就已經知道我大約會同佢傾乜,亦因為咁所以我感覺佢都係一個幾醒目嘅女仔.唔講真係估唔到,其實Wing Wing係一個非常好動嘅女仔,同時鍾意打泰拳,游水同埋踩單車.但點解佢仲係咁白呢?泰拳係室來運動當然冇問題啦,但原來Wing Wing只會揀黃昏時間先游水,踩單車更加會揀夜晚,所以就可以Keep到膚色咁白.除咗出去做運動,Wing Wing最大興趣似乎都係返屋企陪下寶貝狗仔,呢一點同佢堂姐Bobo非常相似,難怪佢地一個好動一個好靜但感情都咁好啦!
影落會發現Wing Wing樣子同早幾年一位港姐冠軍有幾份相似,輪廓同樣係咁鮮明,加上Wing Wing表情同pose都多多,好容易就可以影到靚相.可惜今次因為天氣問題臨時決定改去影樓影,所以衣著方面未有好好準備,如果唔係相信會有更多吸引嘅作品畀到大家睇.
姓名:Wing Wing(歐詠怡)
生日:1月27日
星座:水瓶座
興趣:打泰拳,游水,踩單車
模特兒資歷:2年
喜歡男土類型:有責任心
Instagram :wingyi127


text:
質數定理描述質數嘅大致分佈情況.
質數嘅出現規律一直困惑住數學家.一個個咁睇,質數喺正整數之中嘅出現冇咩規律.但係從總體嚟睇,質數嘅個數竟然有規可循.對正實數x,定義π(x)為唔大過x嘅質數個數.數學家揾到咗一啲函數嚟估計π(x)嘅增長.以下係第一個咁樣嘅估計.
-
其中ln x係x嘅自然對數.上式嘅意思係當x趨近∞,π(x)同x/ln x嘅比值趨近1.但係咁樣唔表示佢哋嘅數值隨住x增大而接近.
下面係對π(x)更好嘅估計:
- ,當x 趨近∞.
其中(對數積分),而關係式右邊第二項係誤差估計,睇大O符號.
下面呢個表比較咗π(x),x/ln x同Li(x)嘅大細:
-
質數定理可以畀出第n個質數p(n)嘅漸近估計:
-
佢亦都畀出咗從整數中抽到質數嘅概率.從不大於n嘅自然數入面隨機揀一個,佢係質數嘅概率大約係1/ln n.
呢個定理嘅式子喺1798年由法國數學家勒讓德提出.1896年法國數學家雅克·阿達馬同比利時數學家Charles Jean de la Vallée-Poussin先後獨立畀出證明.證明用到咗複分析,尤其係黎曼Z函數.
因為黎曼Z函數同π(x)關係密切,所以關於黎曼Z函數嘅黎曼猜想對數論好重要.一旦猜想獲證,就可以大大咁改進素數定理誤差嘅估計.1901年瑞典數學家Helge von Koch證明出,假設黎曼猜想成立,以上關係式誤差項嘅估計可以改進為
-
至於大O項嘅常數就重未揾到.
初等證明[編輯]
質數定理有啲初等證明只需用數論嘅方法.第一個初等證明喺1949年由匈牙利數學家保羅·愛多士(Erdős Pál,英文中係Paul Erdős,又譯成保羅·埃爾德什;匈牙利人名係先姓後名嘅)同挪威數學家阿特利·西爾伯格合作得出.
呢個證明發表之前,有啲數學家唔相信可以揾出唔需要借助艱深數學嘅初等證明.譬如英國數學家哈代就話過:質數定理必須用複分析嚟證明,顯出定理結果嘅「深度」.佢認為淨用實數唔足以解決某啲問題,必須引入複數嚟解決.呢句話係憑感覺講出嚟嘅,覺得有啲方法比起第啲更加高等,犀利,而質數定理嘅初等證明動搖咗呢種論調.Selberg-艾狄胥嘅證明啱好表示,睇似初等嘅組合數學,威力都可以好大.
但係,雖然呢個初等證明淨用到初等嘅辦法,但係佢嘅難度甚至大過用到複分析嘅證明好多.


text:
《鬥陣特攻》今日出,相信唔少巴打都對呢堆角色同各角嘅定位一頭霧水,今日小編就借個機會同大家快速上手,為大家搵到你最鐘意又或者最啱你嘅角色!
攻擊就是最好的防守 – 攻擊型
玩得第一身射擊,唔少巴打都係勇字行頭,如果你都係其中一員,攻擊型角色當然最啱你啦!攻擊型角色入面有住唔錯嘅血量,極高輸出,係每關任務強力助手,亦係擊殺對方嘅強力利器!如果你自問走位精進,有殺錯無放過,攻擊型角色絕對係你首選!
穩守突擊 戰略隨時逆轉 – 防守型
如果你對自己走位,反應信心麻麻,咁不如試試防守型角色.防守角色除咗有可觀嘅攻擊力,同一時間佢亦有起碼一招保命技(當然部份其他系列角色都有),令到你唔會因為一兩個小失誤就引致自己戰死甚至係累炒.雖然無攻擊型角色咁霸道,唔需要下下衝入線而又可以有穩定輸出,如果你係新手嘅話防守角色就會係幫助你了解遊戲嘅第一步.
保護同伴 信心之絆 – 坦克型
如果你對自己輸出唔太有信心,但係又想留喺前線有冇計?當然有啦!坦系角色一來多血,二來又有唔少控場技能,令到大家喺會戰當中可以佔盡優勢!坦系角色亦可以喺戰場上保住隊友,如果你對自己嘅掩護能力同坦克Sence有充足信心,坦角將會係你嘅選擇!
最強後援 奇開得勝 – 輔助型
如果你任何方面都唔係特別出色,而且又怕死又剩,咁點算?最後輔助型話唔定啱你!輔助角色可以幫玩家回血,又或者可以用技能令玩家快速進出戰場,令大家續戰力大大提高!大部份輔助型都可以提高玩家唔同方面戰鬥力:加速,增傷,甚至係復活!如果你唔善於攻擊搶點,又或者想做一d另類工作(或者簡單講鐘意做補師啦),輔助型就會係你選擇喇!(留意:Symmetra係無補血技架)
如果你睇到呢度都仲未開Game,即係話你本身對遊戲都未係好了解,未買game,又或者頭先輸到九彩啦!其實暴雪台灣亦有官方教學,內容深入淺出,幾分鐘教識你點玩,如果想學勁D咁咪睇下囉!
今日焦點
(席捲世界)《鬥陣特攻》今推出 全球Event figure一次睇!


text:
HTML
HTML(全名HyperText Markup Language),又譯超文本標記語言,係目前用喺網頁嘅主流標記語言.HTML元素係網頁嘅基本組成模塊.HTML嘅書寫形式一般由封閉嘅標籤構成,而且標籤會寫喺兩個尖括號裏面,譬如 .而內容就會寫喺封閉標籤入面.
早期嘅HTML語法被定義為較鬆散嘅規則,以幫助唔熟悉網絡出版嘅人採用.網頁瀏覽器接受咗呢個現實,並可以顯示語法唔嚴格嘅網頁.隨住時間流逝,官方標準逐漸趨於嚴格嘅語法,但係瀏覽器仍然可以顯示一啲遠遠及唔上合乎標準嘅HTML.用XML嘅嚴格規則嘅XHTML(可擴展超文本標記語言)係W3C計劃中嘅HTML接替者.雖然好多人認為佢已經成為目前嘅HTML標準,但佢實際上係一個獨立嘅,同埋HTML平行發展嘅標準.W3C目前建議用XHTML 1.1,XHTML 1.0或者HTML 4.01登網頁.
發展史[編輯]
喺1982年,Tim Berners-Lee為咗令世界各地嘅物理學家能夠更加方便咁進行合作研究,建立咗HTML.Tim Berners-Lee設計嘅HTML係以純文字格式為基礎,可以進行任何文字編輯器處理,最初只有嘅少量標記(TAG).隨住HTML使用率增加,啲人唔滿足於淨係睇到文字.喺1993年,大學生Marc Andreessen喺佢嘅Mosaic瀏覽器加入 標記,自此Web頁面可以出埋圖片.但啲人認為得圖片都係未夠,希望可以將任何形式嘅媒體加到去網頁度.因此HTML不斷擴充同埋發展.
HTML標記[編輯]
HTML標記由幾個關鍵部件構成,包括元素(以及佢嘅屬性),基於字符嘅數據類型,字符引用以及實體引用.另一個重要構成部件係文檔類型聲明.呢個聲明會為瀏覽器嘅渲染模式作出標準提示.以下嘅Hello World程式,係一個較為常見嘅簡單電腦程式語言入門示例,腳本語言同標記語言構成咗下面9行代碼,雖然喺HTML裏面唔係限死要開新行嘅:

你好 HTML

HTML 好好玩!

喺 同埋 之間嘅標籤描述咗一個網頁.介乎 同埋  之間嘅文本係嗰頁睇得到嘅內容.呢個標記文本' Hello HTML '定義咗瀏覽器嘅標題.
呢個文檔聲明嘅類型系一個HTML5.如果呢個
聲明無被引用嘅話,大部分瀏覽器會用Quirks mode(俗稱怪異模式)對呢個HTML文檔進行渲染[1].
元素[編輯]
- 內文: HTML元素
HTML文檔完全係由HTML元素構成嘅.HTML元素最普遍嘅形式一般含有三樣嘢:標籤對,起始標籤,結束標籤;寫喺起始標籤裏面嘅某啲屬性;最後,任何文字以及圖形內容會處於起始標籤同結束標籤之間,又或者呢啲內容會套入其它嘅HTML元素.所謂HTML元素其實就係起始同結束標籤裏面嘅任何內容,同時亦包括起始同結束標籤.留意每個標籤都會封閉喺尖括號裏面.
一個HTML元素嘅一般形式係 內容 .因此,用 呢類形式嘅元素會被定義作為空元素.空元素可以唔附帶任何內容,譬如BR標籤或者內聯IMG標籤.一個HTML元素嘅叫法一般就係佢喺標籤入面用嘅英文名,結束標籤嘅英文名前面會帶有一個斜線字符「/」.空元素唔需要而且唔畀有結束標記.若果標籤嘅屬性無被提及,屬性會被定義為默認屬性.
示例[編輯]
HTML文檔頭: ... .通常文檔標題會喺文檔頭被定義,例如:

文檔標題

細標題:HTML 文檔嘅細標題一般會定義喺由   到   嘅標籤入面:
細標題1
細標題2
細標題3
細標題4
細標題5
細標題6
段落:
段落 1  段落 2
換行: .   同  之間嘅分別係,「br」只會簡單咁換行,而唔會對頁面嘅語義結構產生影響.而「p」就會將頁面分成好幾個段落.「br」喺呢度其實係一個「空元素」,雖然佢可以含有屬性,但佢唔會帶有任何標籤內容,而且唔帶有結束標籤.
呢個   係一個段落   同時   帶有換行符
註:

註釋有助於理解標記處嘅含義,但就唔會顯示喺頁面上面.一般情況下佢係畀開發者睇嘅.
喺HTML裏面嘅標記元素重有另外好幾種類型:
- 描述文字目的嘅結構化標記,例如,
高爾夫 將「高爾夫」構築為一個二級標題.結構化標記唔會具體表達任何嘅渲染過程,但係大多數瀏覽器會有默認嘅樣式嚟對元素進行格式化.而內容更有可能會通過樣式表(Cascading Style Sheets,即係CSS)進一步被格式化.
- 描述文字外觀嘅表象標記,例如
boldface 指明可視化輸出設備需要令文字呈現「粗體」嘅視覺效果.而對於無法做出呢類行為嘅設備(譬如TTS聽覺類嘅設備),喺呢度就無更多嘅設定.例如呢兩個例子
粗體 同埋
斜體 ,會同時存在其它嘅元素可以起到一樣嘅視覺效果.例如,
加粗文字 同埋
重點文字 ,而呢類元素有時會有更強嘅語義性,以幫助閱讀代碼嘅人去理解.極之容易就可以睇出,一個以聽覺作為輸出嘅客戶端應該恰當咁解釋後面兩個元素.然而,佢哋會同對應嘅視覺表現效果產生分歧:例如,喺屏幕上對書名用斜體嚟表示係啱嘅,而對一個書名進行強調嘅屏幕閱讀器就係唔可取嘅.大多數表象標記喺HTML 4.0規範下已經被標註為過時,用樣式表進行格式化就已成慣例.
- 超文本標記令文檔嘅某部分可以連接到其它文檔,一個錨元素會喺文檔入面創建一個超連結,同時佢嘅
href屬性會設置為超連結嘅目標URL.例如呢個HTML標記,
維基百科 會將「維基百科」設定為一個超連結.若果要將一個圖片作為一個超連結,通常會將一個「img」元素作為內容嵌喺一個「a」元素入面.例如'br','img'呢類只有屬性而無任何內容嘅空元素,就會係咁:
.


text:
HKD1311
HKD1466
HKD1854
HKD768
HKD668
HKD1078
HKD128
HKD380
HKD188
HKD158
HKD330
HKD188
HKD398
HKD248
HKD398
HKD248
HKD438
HKD330
HKD368
HKD188
HKD188
HKD980
HKD298
HKD1450
HKD198
HKD228
HKD258
HKD178
HKD88
HKD188
HKD1600
HKD1400
HKD128
HKD88
HKD98
HKD3300
感謝及已經受巴打同意 以下為高登巴打文章轉載
到手了 未知領域的神秘面紗
今日正式要掀開
一早就好想知到底呢D野係咩料 有咩鬼用我成日都諗
箍鳩住咪好似忍尿咁 好辛苦 但又可以扯“行”D 硬好多
到底係咩feeI箍住條丁好想試
膠盒 硬硬地
不過硬係覺得唔硬正 好易爆
咁細都仲要渡膜不過個吸塑好靚
固定得好之餘 仲放得好型
幾撚有霸氣
裝落條龍棍度 武裝進化都未套 已經好抗奮
心理作用個下已經覺得自已硬左好多
真係好撚型棍癡線 佢仲有得cooI埋春袋
屌你 幾有大將風範
我認為唔箍得春袋既唔配叫堅挺鎖精環
沒左呢份氣勢 巨龍都變幼蟲喪家犬
我以前個件唔得 玩得唔盡興 吊住我條引
今次呢件要圍圍皮
驚異の勃起力!! 至極の射精感!!
分厚い裝甲
個陣就係睇左呢副圖雄鷹展翅 氣吞天下
不過鐡造 好似好重咁 條丁舉啞鈴咩 所以試下膠 算數
一樣咁春型
我之前個件唔識震
呢件得 有個位俾你擺震蛋
其實主要砌女用 因為用來放蛋個位 姐係個膠套 三尖八角
用來篤女跟住震 去High爆佢
講真其實個震對男人沒咩用 純粹攪女
震對男人有feeI 勁快射左就唔叫堅挺鎖精環
不過呢D都係其次 箍春袋緊要
抽走塊膠片先啦 基本上D電子玩具都有塊絕緣體係度
好彩有個咁既野 如果唔係攞返去個陣
chok chok下按著左
同埋我都唔想蝕電 插返入去 就算俾人搵到 都唔估到係咩
其次你發現佢放蛋個位 係有D凸起的軟膠
震佢都唔夠皮再磨條女陰蒂
試下個震蛋先 得一個掣
按一下就開 按一下就關 最簡單易用 防水
而且唔算嘈 震力比我想像中勁 仲諗住咁細
勁極有限 但真係幾震 夠做了
今晚實測
i5.minus.com/jb1ijImtaBOzl1.jpg露J慎入
開炮前一照
用完挺左好多 比之前係有要用力
條丁用力先會好硬既個陣feeI依架唔洗谷
就自然挺起 D青筋都多左 凶猛好多 有種會插死女既感覺
好正似乎係令個充血時間延長 keep到個最硬 耐D
唔駛好似用屙尿咁 出盡力扯行佢
戴套都用得 反而咁樣個套仲沒咁易插到皺曬 影響個感覺
同埋cooI左真係屌耐左 但我唔知係唔係心理 定前戲耐左
但係個堅挺 真係屈機 我cooI完 再谷 硬過鑽石 屌到條女V嘩鬼叫
爽到爆 同埋個震我真係沒咩感覺 只係有左佢我抖個陣 條女唔會有多餘動作
un啊 咬耳仔個D 有蛋攻下佢陰蒂 算係錦上添花 始終沒得轉頻 做唔到主角
我先係戲肉 巨龍
箍春袋好難 好彩有彈性 拉一拉都OK 不過箍春袋我沒feeI
咩感覺都沒 有時巨龍扯得勁個時 蛋好似細左咁 箍唔到
洗就易過借火啦 淨係水就得 又沒用ky
沖下水 捽兩捽攪掂
唔好落梘 一用就收皮而且隻蛋全防水
掟入去浸都仲震緊 早知就拎出來塞落女度
Ning Sum Trading Company | 情趣用品評測網站 | Dsc手辦の魂 日系手辦訂購店
©2012-2017 18DSC 成人用品店 版權所有,並保留所有權利.
陳列室地址: 九龍荔枝角青山道489-491號香港工業中心B座3樓B3a室 (荔枝角站C出口 步行3分鐘)


text:
(夏日熱辣辣)沖縄以外・日本絕景海灘!
一講起日本嘅海灘,全世界都會即刻諗起沖縄呢個陽光與海灘嘅地方.如果我話其實除左沖縄之外,日本其他地方都一樣有好靚嘅海灘你又信唔信?係堅嫁!而且有唔少添!等我話你知日本頭10個沖縄以外嘅絕景海灘,等你下次想去海灘影相玩沙游水果陣,多D選擇,唔洗下下都去沖縄啦!
第10位:前浜海岸 / 東京都
呢個「前浜海岸」位於東京都嘅神津島,雖然係屬於東京都但其實都唔近,東京去嘅話飛機要搭40分鐘;噴射船要搭3小時40分鐘,由熱海去嘅話就個半鐘到達.所以個感覺有D似由東京出發嘅小小旅行.
雖然唔近,但可能都因為咁先有一啲透明度咁高嘅海!
第9位:ヒリゾ浜 / 静岡県
「ヒリゾ浜」位於静岡縣嘅伊豆,由東京出發的話最快2個鐘可以到達(新幹線+巴士).如果東京揸車去嘅話,其實都係3個鐘左右,唔算話遠到唔想去.
呢到個海同樣透明度高,而且個景仲超靚添呀!
第8位:浄土ヶ浜 / 岩手県
喺岩手縣宮古市嘅呢個「浄土ヶ浜」,有個特徵就係呢D一岩一忽嘅流紋岩喺海中突出黎.佢地之所以會一岩一忽係因為被海水沖蝕同風化作用.而呢到因為風平浪靜,所以係日本國內少數嘅海水浴場,仲被選為係日本嘅「快水浴場百選」添!
「一閃一閃小星星~」天氣好果時,夜晚仲可以睇到好靚嘅星空,平時我地有幾何可以睇到星星丫!如果黎到,真係要好好睇餐飽呀!
第7位:水晶浜海水浴場 / 福井県
佢位於福井縣美浜町,入選左「日本水浴場88選」.呢到好受熱愛水上活動嘅人士歡迎,所以由朝早開始就好熱鬧啦!
藍藍嘅海水同偏白嘅沙,仲有四圍綠油油嘅風景(嘩好似小學教科書),完全配合到水晶呢個名呀!只要你去左一次就一定會被佢嘅美麗融化!
第6位:白良浜海水浴場 / 和歌山県
喺和歌山県白浜町嘅「白良浜海水浴場」係有成620米廣闊嘅海岸,可以話係關西No.1嘅人氣海灘黎!
佢同樣入選左「快水浴場百選」,驟眼睇真係唔覺得呢到係日本呀!而且喺佢附近有個露天風呂係可以著泳衣入嘅,不過當然要收錢.
第5位:竹野浜海水浴場 / 兵庫県
呢個海水浴場位於兵庫縣豐岡市,呢個仲勁,D白沙差唔多有1km咁長,好似都唔少日本人知道呢個咁靚嘅海灘嘅存在.
呢到海水清澈,無論係一家大細定係情侶黎都非常適合.呀,佢都有被選入「快水浴場百選」同埋「日本の渚・百選」嫁.
第4位:角島大橋周辺のビーチ / 山口県
呢個位於山口縣下關市嘅「角島大橋周辺のビーチ」,呢條「角島大橋」非常出名,因為佢成日被用黎做外景拍攝,所以話唔定你睇日劇/綜藝節目都有見過佢嫁!
廷伸到去海上嘅角島大橋係北長門隨一嘅勝地,全長1780米,係免費通行嘅大橋黎講算係日本首屈一指嘅長度.而且經過嘅時候望住個海景,一定會被感動到呀!你睇下靚到!
第3位:高浜海水浴場 / 長崎県
佢位於長崎縣五島市,被「日本の渚・百選」,「快水浴場百選」,「日本水浴場88選」認定(即係頭先出現過哂果D),仲喺2004年被日本經濟新聞選為「日本最靚海水浴場」添!
呢個浴場係喺三井樂半島嘅西邊,周圍都被山包圍,夠哂綠,而且水清沙幼,好有魅力!
第2位:永田いなか浜 / 鹿児島県
呢個「永田いなか浜」位於鹿兒島屋久島,呢到嘅特點係島內有好多海龜上陸.去到話唔定都會見到幾隻龜仔出現呀!
呢個海岸都係長1km,剩係行海邊都有排行!
第1位:大金久海岸(百合ヶ浜) / 鹿児島県
第1位嘅就係喺鹿兒島大島郡嘅與論島嘅「大金久海岸」啦!佢係與論島最大嘅海灘,白沙全長約2km!!而且海水透明度相當高,簡直好似去左夏威夷咁呀!


text:
陳雲的解說,清晰點出中華民國標準音,中華人民共和國標準音,以及南洋標準音之間區別嘅來源.
中華民國標準音,即今嘅台北標準音,本來係希望拯救受北方民族污染嘅漢語而設計.所以,點解中華民國標準音嘅華語,有江浙一帶委婉之情,就係咁解.而南洋本來唔講華語,喺大馬今日仲係華粵閩各據一方,印尼都係因為省份太多,成為印尼語以外嘅共通語言咁解,亦係脫胎自中華民國標準音.
一如陳雲所講,共產黨搞嘅盲目文字簡化,語音簡化,後果好嚴重.文字簡化後,殘體字固然不知所謂,好多人對五筆輸入亦無從掌握,因為漢字嘅筆順同字型結構全毀,點搞以筆劃為基礎嘅輸入法?而大量同音字出現,就令到大家打起拼音時揀字問題多多,特別各地華語都唔同,最好嘅共同輸入法,就係手寫輸入.點解倉頡輸入法,唔駛背都識,因為倉頡係用漢字嘅造字法則嚟設計,我唔係話無例外情況(否則難,重兩碼唔會出現),但你識寫,筆順啱,就一定掌握到,好似英文打字一樣容易.所以我身邊認識嘅,本身筆順無問題,或有書法根柢,用倉頡打字永無甩拖(仲要有其中兩個唔係電腦專家嚟,但本身都係寫得一手好書法).
漢字同華語,本來設計都有佢嘅邏輯,只不過被共產黨搞到一塌糊塗.所以,共產之後,中華全滅.用中華民國之名嚟搞台獨都唔會死錯人,因為中華人民共和國徹底「去中華化」.
後話:如果你有仔女,想學中文輸入法,我建議係臨摹多啲,有正確筆順指導嘅字帖,不論鋼筆字定毛筆字,搞掂筆順同對字形結構有概念,好重要.當筆順正確,對字形結構有概念,咁樣學倉頡係好快,亦可以用倉頡嚟查辭典同字典,倉頡輸入法唔需要電腦知識,事實上係需要對漢字書寫法則嘅正確理解.
倉頡本身係好好嘅漢字辭典同字典檢索方法.漢字唔係無「字母」,只不過漢字字母唔係用嚟標註發音,而係一堆用嚟砌漢字出嚟嘅基本元件.朱邦復嘅漢字基因論,唔係完全廢話嚟,係有佢根據,仲有好多研究空間,呢個唔係朱邦復一條友可以自己搞掂.


text:
九龍灣
九龍灣係一個喺香港九龍半島以東,香港島以北嘅海灣,係維多利亞港嘅東面部分,喺紅磡同埋鯉魚門之間.呢個灣喺起緊啟德機場新跑道嘅時候俾人分開做兩半.
喺牛頭角附近,九龍灣東北角嘅填海區亦都係叫做九龍灣,以前叫做牛頭角工業區.喺九龍灣地鐵站起咗之後,呢一區就俾人叫做九龍灣嘞.近地鐵站嗰一邊係住宅區,而近海嗰一邊就係工業區.呢一區基本上係牛頭角嘅延伸,所以有啲設施,好似牛頭角警署咁,係喺九龍灣嘅.
行政[編輯]
喺行政上,九龍灣填海區(除咗啟德機場範圍之外)同埋跑道以東嘅水體係屬於觀塘區嘅.機場嘅範圍同埋跑道以西嘅九龍灣係屬於九龍城區嘅.
地理[編輯]
喺20世紀,九龍灣曾經進行過幾次大型嘅填海,就係連而家遠離海邊嘅新蒲崗都係填海填返嚟嘅.
而家九龍灣嘅東面有一條防波堤保護住,形成咗一個避風塘.避風塘裏面有一舊礁石.其他有啲好似海心島咁嘅礁石,喺歴代填海工程嗰陣已經填咗入去內陸地帶嘞.
特徵[編輯]
舊啟德機場係喺個灣嗰度填出嚟嘅,佢嘅跑道三面俾水包圍住.
將來[編輯]
政府曾經計劃將個灣嘅一部分,甚至成個灣,填咗嚟同啟德機場一齊供應土地嚟起住宅,運動場同埋一個郵輪碼頭.土地需求嘅淢少,同埋環保問題,使到計劃要重新檢討.
交通[編輯]
九龍灣填海區有港鐵觀塘綫嘅九龍灣站服務,亦有好多巴士線.五號幹線同七號幹線喺九龍灣交匯.啟德隧道嘅東面出口都係喺九龍灣.
教育[編輯]
九龍灣出名嘅學校有港大進修學院,公開大學市區中心,仁濟醫院羅楚思書院同埋天主教柏德學校等等.


text:
烏龍波
烏龍波,又可以講成擺烏龍,係足球術語之一,意思係解當一場賽事進行期間,一個球員唔小心將個波送咗入自己嘅龍門而令到己方球隊失波.家陣好多講波佬都會將烏龍波通俗咁講成「擺老烏」或者「送大禮」.
做出呢種失誤嘅多數係返去自己龍門前回防嘅球員,有時為咗即時化解敵方密集嘅攻勢,守方球員諗住用頭或者用腳解圍,點知判斷錯誤變成將個波改變方向飛入龍門,令到自己方面嘅守門員欲救無從而失波,呢個擺烏龍嘅情況係最普遍.
但有時誤會亦都會存在喺己方嘅球員同守門員之間,例如守方球員以為己方嘅門將喺自己後面,諗住輕鬆將個波撐龍舟畀佢,點知原來個門將唔為意接唔到而畀個波漏入龍門.有個關於誤會嘅實例發生喺2006年FIFA世界盃足球賽其中一場英格蘭嘅賽事入面,後防球員加利尼維利諗住後防冇晒威脅,於是喺大禁區角位外將個波大腳回後畀門將羅賓遜,點知羅賓遜出嚟諗住用腳輕鬆將個滾地波控定之際,個波突然俾草頭彈高避過咗佢隻腳,一路彈下彈下噉碌入龍門,令到英格蘭無端端失咗一球畀對手.
另外一個英超嘅經典烏龍波發生喺阿士東維拉嘅守門員安格文身上,當時後防球員美爾寶喺龍門右邊界外大力噉掟返個界外球入去畀安格文,點知安格文伸腳想接波時個波輕輕點一點佢隻腳後繼續彈入龍門,佢失波之後直頭無晒表情,重俾衝入球場嘅對方球迷(伯明翰球迷)拍佢塊面嚟嘲笑,成為當時英超球壇一單笑話.
當然烏龍波都可以係守門員自己一個人造成,不過例子就比較少.


text:
韓國旅客係青衣站睇完醫生,懷疑感染新沙士依件事,經網上瘋傳之後已經冇咩人唔知.正當大家都話韓國旅客累街坊嘅時候,有人講咗一句「我未搵夠錢買青衣城喎」.或者你覺得佢冇人性,依個時候仲諗住樓價會跌可以入平貨,但無奈係一個所謂「正常」嘅香港你要買樓係天荒夜談.
早前中大研究先話唔食唔住乜都唔用,儲錢買樓都要十四年,仲要未知十四年後個樓市升成點,係咪真係夠比首期.成日話等經濟樓市泡沫爆破啲樓自然會跌返價,但我真係唔知要等到幾時,反而望新沙士係香港再爆發好似仲實際.你話咁樣好冇人性好賤格都好,但要係而家物價樓價高到痴線嘅香港買到一個「瓦遮頭」仲可以有咩方法?
回望返零三年香港沙士爆發,帶比我地嘅除咗係一個個英勇捨己救人嘅醫生護士之外,就係樓市大地震.當年淘大花園依個重災區甚至出現五十五萬嘅成交,對比近期幾個單位大約要四百萬簡直係差天共地.當年我地係沙士時期都只係記得洗手洗手洗手,同埋關心中招嘅醫生護士可唔可以脫離鬼門關,反而唔係太多人仲有閒情去關注個樓市.但到咗而家咁嘅時勢,當新沙士再次出現係香港之際,有人先關心樓價係咪會再大跌並唔係代表佢地冇人性,一嚟而家香港仲未到上次淪陷代地步,按照香港人針唔拮到肉唔知痛嘅習性,除非有香港人因為新沙士而死,唔係代話都唔會識驚;二黎就係證明香港嘅樓市實在太高,高到只要有上車嘅機會香港人都唔會放過,上車比一切都重要.
就算你再比心機做野,得到老闆賞識升職加薪都好,你一個月份糧可能都只係啱啱好係香港買一尺甚至半尺地磚.拍拖同居?結婚?你突然覺得同女朋友之後嘅路冇可能行到落去,唔通結咗婚都仲要分開住?排公屋都唔係我地依班五星香港人可以做嘅事,反正到最後都會比班新移民甚至係懷仔依類唔合法嘅人搶哂啲單位.以前啲人會話大個出黎打工養起頭家,但而家嘅後生出黎打工連自己都就嚟養唔掂,仲點養得起最少都要四五百萬嘅家?當一個人幾努力都唔能夠買到一間屋嘅時候,佢就只能望自己中六合彩頭獎,或者買中今晚德國對美國嘅半場二比五依個九千倍波膽.如果連橫財運都冇,到咗依個時候真係望新沙士係香港爆發先有買樓嘅希望.你話我黑心?最起碼我都仲覺得自己比起黑警好囉.
編按:截止6月11日,香港仍未有新沙士確診個案.


text:
人人都係料理大師!自家製章魚小丸子!
為左證明我唔係淨係識得整黑暗料理嘅,今日就帶大家到銅鑼灣展示一下“廚藝”,去玩自家製章魚燒.
銅鑼灣地鐵站C出口行過黎好快,就係鵝頸橋附近.
如果你係想整章魚燒嘅話,最好預先book枱,因為佢都幾full!我個日book左7點半,早左幾個字去到,但已經開始有人排隊.
有好大隻章魚係門口迎接你
舖頭細細,一眼就睇得晒!
如果大家時間許可,佢仲有下午茶時段可以整小丸子,仲平d添!夜晚呢就6點開始供應…
其實呢度算係一間日韓料理餐廳,我睇Menu都係韓國野多過日本野!不過其實我都係俾佢個章魚燒吸引過黎嘅.
章魚燒嘅材料有洋蔥,蘿蔔,泡菜,章魚粒仲有灑係面嘅木魚.
不過佢價錢都幾貴,18粒章魚小丸子賣$128,即係差唔多成$7一粒!
咁當然如果你當係黎玩嘅費用,成件事就會合理好多!
唔駛驚自己唔識整或者搞唔掂,因為店員一開始就會教你點整,同埋牆上面都痴住左張教學.不過如果你真係有困難,店員見到都會即刻過黎幫你架!
自家製嘅好處就係勁足料!我粒粒都塞爆晒咁滯!
你睇我玩得幾開心,雖然我整到好亂!記住手要快,如果唔係就燶㗎啦!
製成品,但係唔記得左放木魚,哈哈
因為兩個人,淨係小丸子唔夠食.我就再order左個冷麵同埋一個香辣燒魷魚,兩個味道都唔錯,份量都適中!價錢大約68-78左右.
總括黎講,呢間餐廳嘅食物質素都唔錯!不過價錢對我呢d窮L黎講就有少少貴!小丸子就更加唔駛講啦,如果你要同出面街買嘅比,佢一定貴好多!但係你當係黎玩嘅話,咁就good啦!如果你唔想玩小丸子淨係黎食野都OK,我見全場大約都只係3分1人玩小丸子.同埋佢有90分鐘時間限制,想坐耐d慢慢食吹下水就未必好適合!我走個陣出面都仲有人等緊位,所以如果真係有興趣黎既話就記住早d book枱啦
大阪李朝園
地址:銅鑼灣駱克道447-449號中威商業大廈地舖
訂座電話:2336 2770
營業時間:星期一至日: 12:00-01:00


text:
(以後去旅行冇佢唔得!?) 「最新自拍神器」試玩報告!
去旅行玩又點少得自拍!不過揸機嗰個永遠都好慘,因為最近鏡頭,塊面永遠都係最大,而姊妹群就永遠縮到無雷公咁遠,務求唔使用美圖秀秀都有細粒面效果(一係就大家個頭已經遮哂個景......),所以每次自拍,小編都喺度諗,如果有部廣角啲,最好就有埋美顏功能嘅超易用相機咁就好啦!
原來諗吓諗吓就會成真!就喺小編出發去關西做採訪之前,突然收到公司通知話Casio會Sponsor我地最新「分體自拍相機」,開心到飛上天!部相機個名好似好勁,心急到即刻上網做吓Reseach睇吓呢部機咩來頭先!
咦!?個樣好特別喎!一睇EX-FR100個Design就知專為自拍而設,仲有美顏模式,就算素顏都拍出嫩白膚色,更加可以同時做到長腿,瘦面效果,最正就係鏡頭同機身可以拆開,想影任何奇怪角度一啲難度都冇!
唔講咁多,即刻同大家睇吓部機好唔好用啦!
部機都幾細部,帶喺身都唔係好阻地方,所以我決定隨時帶住喺身,試吓影多啲唔同種類嘅相測試吓部機嘅實力!(唔好問我有冇開箱文!由於過度興奮,盒相機一到手喺唔記得影相嘅情況下已經俾我急不及待咁拆開哂......I'm SORRY~)
靜物:
EX-FR100
iPhone
就算係飛機餐嘅正面,EX-FR100都可以好輕易影哂,邊邊仲有唔少空位添!相對iphone,就要用斜斜地嘅角度先可以影得哂成份餐.
風景:
EX-FR100
私伙相機
咪睇EX-FR100係部自拍相機,風景相一啲都難唔到佢,顏色同原景基本上冇乜分別,隨便影都影到遼闊效果,唔錯!
人像:
鏡頭夠Wide,就算手短如我都唔會成個頭遮哂後面啲景!亦因為夠Wide,叫多幾個朋友一齊影都絕對冇問題!仲有,部機有美肌功能,隨時都可以有粉紅粉紅趣緻的臉!
總評:★★★★☆
EX-FR100比想像中強勁,影出嚟效果都幾驚喜,原本喺機身Mon Check返啲相覺得同一般DC冇咩分別,點知放入電腦放大咗睇真啲就睇到畫面都幾細膩.而佢鏡頭同機身可以拆開嚟玩令到拍攝變化更大,更容易拍到意想不到嘅效果,呢點都好正!最方便係Download個App(個App叫「EXILIM」)就可以直接link去手機睇相,想即時share返畀friend都超簡單方便!呢部機,小心一玩上癮!
不過可能相機太輕巧,略嫌個Mon有啲細,想即刻放大張相睇嗰陣有少少唔方便.
拍攝小貼士:
1. 拎住鏡頭影!
既然鏡頭同機身可以拆開嚟玩,緊係叫朋友拎住個鏡頭大擺pose啦!好玩在你指揮佢嘅同時,佢完全唔知自己咩樣,拍完出嚟朋友都忍唔住大爆笑!
2. 放喺奇怪位影!
大家不妨試吓放喺啲奇怪位影,平日對眼唔多接觸到嘅角度就最Perfect!隨時影咗張大師級作品都唔出奇!
3. 加配件影!
呢部EX-FR100有好多配件可以玩,金錢許可就緊係買哂佢慢慢玩啦,咁就算上天下海天光天黑都絕對冇問題喇!
4. 喪影!
機身夠輕巧,一手掌握哂,拍攝質素又唔錯,下次去旅行真係可以帶佢就算,最重要係部機勁易上手,唔使點睇說明書,摸幾摸都會識用,就算唔係玩自拍,用嚟行街影相影野食質素都綽綽有餘,拎住佢有理冇理喪影!
以上只係個人試玩後嘅感受,想知多啲部機嘅野就要留意返以下官方訊息喇~
Casio EX-FR100有白,紅,黑,黃4色
長腿同美肌效果係呢部機嘅Basic Function
Casio EX-FR100 9大特點
多元配件適合不同活動
Casio EX-FR100基本規格


text:
早前哥哥張國榮六十歲生忌,包括哥哥生前嘅唱片公司在內,唔少團體都有紀念活動.筆者在街頭,亦見到有年輕人特意為咗紀念哥哥,成晚翻唱哥哥嘅作品.粵語運動,除咗新發展之外,承繼先輩嘅文化,亦係重點.尤其係當粵語流行曲,曾經紅遍華人世界,本身就係粵語運動所擁有嘅優勢.
文化承傳,外國睇得極重.沙士比亞之所以係經典,就係因為幾百年後嘅今日,仍然每日有人重演沙翁劇作.中學課外活動,亦往往有睇歌劇活動,甚至會有劇團願意係日間加演,招呼中學生團體.只有如此,沙翁先會歷久不衰,係一代又一代嘅西方人之中傳承.假如突然有禁令,所有沙士比亞作品不得上演,咁一兩代之後,沙士比亞就會剩返紙本,再唔係集體記憶嘅一部份.
《引爆流行》裏面,作者Malcolm Gladwell寫過,要成就社會改革,先需要有天時地利,所以大部份界別,石破天驚之後,都會經歷一代嘅眾星熠熠.書中寫嘅電腦界就係例子,Bill Gates和Steve Jobs等,年紀相差都不到兩歲,但係同時出現,集體將電腦民用化.但係依個模式,幾乎一定後繼無人,之後會出現青黃不接嘅真空期.科技界比較幸運,個人電腦完全發展之後,出現互聯網同電話,令新一輩嘅創業人可以延續神話.但嚴格而言,個人電腦已經歷咗諸神之黃昏,有冇明星都好,個人電腦嘅發展已經逐漸平淡.
但係縱觀歷史,更多嘅例子係會出現一代巨星,發展出範式之後,然後經歷幾代嘅寂靜.唐詩,宋詞,元曲嘅全盛期,其實各自都係得一兩代人嘅創作.所以文化扎根,繼承嘅有瑰寶亦係重點.粵語流行曲曾經大盛,歸功一代人之間,出現咗上十位著名詞人,加上電視電影製造需求,才得以成功.要完全複製當時嘅環境,就算冇咗現時嘅政治環境,亦未必可能.故此更顯得當日嘅作品,需要我輩努力承傳,使之成為我城嘅文化傳統.
粵語流行曲,雖然係以粵音漢語作曲,嚴格來講唔係正式粵語歌.但係相對而言,已經係現代文學之中,最可以體現粵語嘅體裁.創作時候嘅商業考慮,亦非缺點.沙士比亞嘅劇作,當日係同鬥熊場競爭嘅商業活動.唔少宋詞,亦係寫俾青樓之用,並非純粹藝術作品.就算係文藝復興時期嘅作品,唔少都係為咗彰顯主教君王財力而創造.甚至可以講,成功藝術,創作時候都係貼地而創.只會經過時日洗禮,逐漸變成藝術瑰寶.
而且繼承之中,亦能創新.新世代演繹沙翁作品,每每會加入現代元素,例如將故事環境設定成現代,演員改穿現代服裝.各種Cross Over,亦有唔少借鑑或取材自沙翁作品.係香港,近年唔少專業歌手翻唱經典作品,重新編曲,甚至改動作品氣氛,都係良好發展.筆者經常希望,可以再次有類似《雪狼湖》嘅音樂劇.相比二十年前,買飛睇舞台劇似乎已經更深入民心,故此再做粵語音樂劇,或者會比當日更有巿場.


text:
蛋撻
蛋撻,即係用蛋做餡嘅撻[1],做法係將餅皮放入圓形嘅模,倒入溝埋砂糖同雞蛋嘅蛋漿,然後放入焗爐;焗出嚟嘅蛋撻外層係鬆脆嘅撻皮,內層就係黃色瓊埋嘅香甜蛋漿.
歷史[編輯]
由英國傳入,後成為香港著名地道美食.同英式蛋撻分別係,港式蛋撻嘅蛋漿只係溝水,所以又叫撻水,以嫩滑見稱,焗好嘅蛋撻內嘅蛋漿表面滑如水般反光,主張新鮮出爐趁熱食,種類除咗曲奇皮,重有酥皮蛋撻,英式蛋撻嘅蛋漿會混入忌廉,溫呢拿等料,未注入撻殼前已先煮過,蛋撻焗好後要癱凍至室溫,亦都唔會用酥皮.
西方糕點傳入香港後,其中一部份形成西餅呢個港式概念.而蛋撻就衍生出原創嘅港式西餅椰撻.
種類[編輯]
香港蛋撻以皮分為牛油蛋撻同埋酥皮蛋撻兩種:
- 牛油蛋撻撻皮光滑完整,好似一塊盆形嘅餅乾,有浸牛油香味,類似西餅嘅餡批底皮(Pie Crust),食落似曲奇,所以又叫曲奇J皮.
- 酥皮蛋撻撻皮係一浸浸薄酥皮,近似西餅嘅牛油酥皮(Puff Pastry);但因為用咗豬油(Lard),出來嘅酥皮會粗壯啲;因為撻皮厚啲,所以餡都會少啲.
亦有喺蛋漿入面混入其他料,例如鮮奶撻,薑汁蛋撻,蛋白蛋撻,朱古力蛋撻同燕窩蛋撻等等.
文化[編輯]
蛋撻作為香港文化嘅標誌之一,亦喺多個大眾娛樂同文化作品中出現.例如:
- 《牛油蛋撻》,有一首歌以牛油蛋撻作為歌詞嘅歌為人熟知,並無正式歌名,歌詞有多個些微唔同嘅版本,有個版本當中一部份係「滑滑劣劣 似豬膏咁滑 牛油蛋撻無咁滑 撩人面珠 我想錫一啖 嘩 味香滑如食新鮮蛋撻」.
- 《光輝歲月》為一個以香港回憶作為賣點嘅遊戲,遊戲入面其中一個道具係蛋撻.


text:
泳裝
泳裝(粵拼:wing6 zong1),又叫游水裝(jau4 seoi2 zong1),係游水時或喺海灘活動同選美入面着嘅一種裝,特色係又薄又貼身.男人可以唔著上身,只著游水褲(泳褲),女人因為要遮埋個胸,所以一定要著游水衫(泳衣),可以係一件頭或者三點式.泳裝一直發展緊.
目錄
發展史[編輯]
游水衫發展史道道都反映咗唔同時期社會(尤其係觀念同文化)嘅演變,亦反映咗社會道德同性觀念嘅地區差異.
16世紀前[編輯]
16世紀前重未有「游水衫」,嗰時啲人去游水都係剝光豬落去嘅.而喺古希臘入面,啲人認為,海就係又天然又simple嘅,所以落海游水唔使著埋衫褲落去.而喺古羅馬,就已經有浴場,搞到阿德拿海附近成日都人山人海.由於游水要剝光啲身,所以喺歐洲嗰邊就有「成日剝光豬」嘅講法.
16世紀[編輯]
到咗中世紀嗰陣,有人用借口嚟唔俾女仔同男仔喺埋一齊游水同沖凉.但係到咗16世紀,「成日剝光豬」嘅講法俾人哋話成鹹濕.結果就有咗游水衫,而最早嘅游水衫,男仔係著住條圍裙落去游水,而女仔係著住件亞麻襯衫嘅.嗰時游水衫係貴族先有.
17世紀——18世紀[編輯]
到咗17世紀,同醫療有關嘅沖涼方式先至畀咗女仔機會去沖涼.但如果女仔想落去沖涼,必須要着埋長袖同埋剝光隻脚嘅出汗衫,重有出面有頂帽嚟撳住成個身嚟沖涼嘅.嗰陣時,佢哋嘅帆布沖涼衫係又硬又大嘅,好似啲牧師專門著嘅衫咁大個袖,而呢種衫可以喺水度整開,搞到人哋睇唔到個身係點.如果啲女仔一出咗水,侍者就會幫佢哋著返啲長嘅瞓覺衫同埋拖鞋,唔畀佢啲濕苙苙嘅衫將成個身剝嗮出嚟.之後,男嘅轎車夫就將沖過涼嘅女仔搬返去屋企再放喺張床度,等啲女仔慢慢噉喺床上面出汗.而喺17世紀60年代嘅英國,游水衫嘅活動開到鬼咁犀利.而嗰時啲男仔重可以喺游水嗰陣剝光嗮,不過返上岸之後就要著返啲衫同褲.
19世紀[編輯]
到咗1822年,由於有醫生對呢種噉嘅游水杉就猛咁鬧,話佢係阻住啲水同身嘅有病部位嘅直接接觸,會影響啲藥效.搞到出咗呢三種方案:
- 病人唔著游水衫係最好嘅方法
- 如估唔著就唔舒服嘅話,啲游水衫就一定要儘量整到有幾大就有幾大,有幾闊就有幾闊,有幾輕就有幾輕.
- 游水場地分開男,女兩個區
雖然話第1種方案係比較激,但係好多人揀咗第3種方案.就喺嗰陣時,有笪海灘就因為咁,先至分開咗兩部分(有男專用區同埋女專用區),甚至重有啲女仔用嘅海灘重成日用塊布嚟遮住成個身,唔畀啲男仔去睇嘅.後嚟到咗維多利亞年代(1837年—1901年)嗰陣,由於有越嚟越多嘅民眾嚟到英國嘅海邊去游水.而呢種新生活嘅方式出現,就搞咗新嘅游水衫出現咗.而嗰陣時女仔著嘅游水衫,係用咗深色嘅法蘭面料嚟整嘅衫同埋褲.嗰陣時都將話「係唔係罅形」嘅嘢,都入埋衫嘅規則入面,而到咗19世紀60年代就出咗新版本嘅游水衫,而呢種版本嘅游水衫係土耳其版本嘅燈籠褲,上面有簡單又連埋腳嘅連身裙.雖然話呢種衫係搞到嗰陣時保守主義嘅人鬧到狗噉滯,但係過咗好耐,呢種噉嘅游水衫就喺海灘入面出現咗.而呢種游水衫就成日向下轆,重好牙煙噉滯.
由於嗰陣時嘅社會好關住「公眾場合入面嘅形象」,搞到男仔開始要迫住著衫落去游水.重有嗰陣時話一條短褲唔好睇,所以連男仔嘅游水衫都變咗好厚嘅套裝,唔單止成個身都撳住嗮,重連手同腳都撳埋.而男仔最早嘅游水杉係有厚嘩嘰嚟整嘅,腰嘅部份冇鬆緊帶,所以成日都跌落嚟(如估喺水底入面嘅話,重會跌倒腳趾嗰邊).雖然話呢筍嘢會成日俾人話唔文明,但係啲男仔就對呢個好反感,一見到有機會,就重係剝光豬去游水.
20世紀初[編輯]
一件頭嘅出現[編輯]
喺20世紀嗰時,游水衫凈係啲連衫嘅短裙,同家陣街邊成日著嘅裙同衫差唔多.其實嗰時大多數人喺公眾游水池度玩水嘅,都係冇專業嘅游水衫褲.喺一件頭出嚟之前嘅2年(1907年),有位叫安尼迪克拿文嘅澳洲女仔,開始整符合佢自己嘅游水衫,而佢係將游水杉同歌舞雜技演員嘅緊身絲襪嚟整咗合體而搞出咗睇到出面,重體現出大膽嘅體育精神嘅游水衫.而呢種游水衫同埋跳水衫就喺英國同埋美國都引起咗強烈嘅反響.而專業嘅游水衫褲就係喺1909年出現嘅,就係依家講嘅「一件頭」,佢係由時裝界嘅傳奇人物CHANEL嚟整嘅,嗰時重係第一件真正意義上嘅現代游水衫.雖然話呢種游水衫喺一定程度入面,睇到剝光咗嘅四肢同一細部份嘅身,話女仔有傷風化嘅嫌疑,但CHANEL話唔係噉,重著埋呢件嘢上身話清楚點解,結果好多嗰時啲後生女好快就有樣學樣.到咗1930年代,女仔嘅緊身游水衫都幾流行下.而游水衫重出現咗一種同底衫差唔多樣嘅設計,而且重變咗好多:其中背帶頂住咗條袖,褲腳變得越嚟越短,而領鈦口就變到得越嚟越低.搞到猛咁流行嘅日光浴重整到游水衫喺睇到埐皮,而且避免咗背帶出現咗條曬痕.
游水褲嘅出現[編輯]
5種唔同嘅男仔泳裝喺19世紀尾開始出現:分別係短筒褲,游水衫,運動短褲,正規游水褲同緊身游水褲.不過男游水衫喺20世紀反映咗道德壓力嘅下降同社會對剝光豬現象嘅寬容態度,但嗰時有人反對重笑男仔啲游水衫必須要有袖同褲腳,緊身褲同底衫嘅做法.直到1930年代,社會先至開始接受到男仔凈係着游水褲去游水[1].
20世紀中[編輯]
比堅尼嘅出現[編輯]
女仔嘅游水衫出現咗兩件式品種,而且兩件都冇連埋一齊嘅.到咗1940年代出現咗而家講嘅「比堅尼」,係由法國佬設計嘅一種游水衫.喺1946年,由於美國夏威夷嘅珍珠港發生咗原子彈爆炸,而且咁啱得咁橋炸咗比堅尼島先至改成噉嘅名.佢係攞咗三件布同四條帶嚟整嘅游水衫,而呢種衫喺1946年7月5號出現嘅.呢種衫料喺女仔嘅衫入面,係世界上撳住個身嘅面積最細嘅游水衫,通過胸罩嚟遮住個胸,背脊除咗條繩之外,成身幾乎剝光豬噉滯,而三角褲嘅胯重儘量向上整咗,重最大限度噉睇到個大髀.呢件嘢重好細,啹埋一搆就可以裝入個火柴盒入面喇.由於比堅尼嘅出現,就將以前嘅保守觀念簡化咗,變成而家嘅時尚意識.而世界上第一個著比堅尼嘅係法國佬——米些蓮畢拿甸尼[2].
單堅尼嘅出現[編輯]
隨著世界各地嘅經濟發展同埋出現咗現代嘅生活方式,結果材料就越嚟越犀利,啲料重越嚟越多添.喺1958年由於用咗人造彈性纖維整件游水衫,由於呢啲游水衫同底衫好相似,所以喺20世紀60年代,有啲嗰陣時嘅後生仔重將啲游水衫當成係底衫嚟著.到咗20世紀70年代,就出現咗冇結構嘅游水衫,又可以啀「單堅尼」.而呢種嘢係除咗肚腩下面同埋大髀上面嘅部分係遮住就成身剝光豬喇.雖然話呢種游水衫係通過遮住肚腩下面同埋大髀上面嘅部分嚟承認咗道德嘅約束力,但係呢種噉嘅嘢又吸引咗人對性器官嘅注意.雖然話唔著上裝或者係成身剝光豬去游水喺國際範圍入面,係越嚟越多人嚟接受,但係,凈係有好少嘅人用呢種方式去游水嘅.
20世紀尾[編輯]
喺1989年,美國嗰邊有位叫茱莉荷嘅摩䆃推出咗一系嘅游水衫,而呢種游水衫就係「將個大髀放返入去女式嘅游水衫入面」嘅品種.而佢嘅設計啱好通過咗強調啲游水衫嘅整體性同埋佢嘅魅力,搞到啲人諗返之前20世紀40年代嗰陣時喺荷里活入面出現過嘅游水衫.
鯊魚皮游水衫,全身游水衫嘅出現[編輯]
到咗20世紀90年代,游水衫嘅風格又重新行返去以前19世紀嘅品種,雖然話比20世紀初同20世紀中嘅游水衫品種係覆蓋咗身嘅好多位,但係同19世紀嘅游水衫唔同嘅係,呢種游水衫係重新用咗啲原嚟嘅縫合方式同埋調節體態嘅方式.就喺嗰陣時,Speedo公司就開發咗鯊魚皮品種嘅游水衫,而呢個係有水衫嘅使用面料係最有重大意義嘅更新.而呢種游水衫係用咗特殊嘅面料去整嘅,佢根據咗仿生學原理,呢種游水衫同鯊魚皮唔同嘅係,佢喺水入面嘅阻力要比人體嘅皮膚低3%,聽話最多可以將比賽嘅成績提高7.5%.而呢種游水衫係為咗最大限度咁減小運動員喺水入面嘅阻力,所以除咗手同面以外,其他部位都係撳住嗮.呢種游水衫喺2000年,澳洲嘅游水選手伊恩科比就係著過呢種游水衫啦,而呢種連體嘅游水衫就引起咗好多人關注.雖然話呢種游水衫響1999年就允許喺奧運入面用,但係到咗2012年就冇呢隻歌仔唱啦[3].不過呢種游水衫依家重喺市面上有得賣.
21世紀[編輯]
依家游水衫嘅品種已經越嚟越多,重有越嚟越貼身同埋衿用,同時重越嚟越有審美嘅價值.
布堅尼嘅出現[編輯]
- 內文: 布堅尼
喺2007年2月,澳洲籍黎巴嫩人阿克達渣力餮就研發咗一件游水衫,呢種係伊斯蘭教徒嘅女仔去游水嗰陣,成日着住嘅游水衫.依家已經吸引咗全球各地買家嘅興趣.好多中東同埋歐洲國家地區都話想引入呢件嘢嚟做救生制服.
依家游水衫嘅品種[編輯]
喺西方嘅文化入面,其中男仔嘅游水衫品種大部份都係沙灘褲,四角游水褲,三角游水褲,T字游水褲同埋G字褲呢5種,全部係爲咗減少身體下面嘅覆蓋.
而女仔嘅游水衫品種大部份都係一件頭,比堅尼或者係T字游水褲呢3種.雖然話呢啲品種嘅樣,長度都裁切入面都係有多方面嘅趨勢,但係喺裁切方面,都係同一般嘅連衫褲呢啲嘢係冇乜大嘅區別[4].而喺2007年出嘅波堅尼,係專門照顧咗啲穆斯林嘅女仔去游水嘅,佢係除咗面同埋手掌,腳底之外就全部都遮冚嗮(同潛水衫有啲似).呢筍嘢家陣重有個升級版本嘅,就係遮冚嗮成身嘅游水衫喇.而遮冚嗮成身嘅游水衫喺伊斯蘭教嗰邊,可以睇成係謙虛嘅行為.喺埃及嗰頭重出現咗遮冚嗮成身嘅「伊斯蘭版游水衫」[5].
女仔嘅游水衫[編輯]
男仔嘅游水衫[編輯]
男女都啱着嘅游水衫[編輯]
睇埋[編輯]
出面網頁[編輯]
- 游水衫發展史
- 游水衫發展史
- 舊相見證游水衫嘅發展史
- Bathing suits through the years CNN
- Bathing suits through the years Chicago Tribune
- Fashion Era: The Evolution of Swimsuits Over the Years LuLu's
註[編輯]
- ↑ 游泳池-泳装的发展历史 思乐永发 专业泳池设备中心
- ↑ 《国家地理》透析百年泳装发展历史[组图 搜狐IT]
- ↑ 疯狂鲨鱼皮为何俾禁用:穿上它不会游泳也能完赛 新浪奧運
- ↑ "Trends in women's swimwear".
- ↑ Warm welcome for 'Sharia swimsuit'. BBC News. 2000-09-05. 2009-01-10 查過..


text:
欣澳站
欣澳站(粵拼:jan1 ou3 zaam6;英文:Sunny Bay Station)係一個港鐵站,喺香港新界大嶼山東北嘅陰澳打水灣填海區,2005年6月1日啟用,早迪士尼綫同香港迪士尼樂園3個半月.呢個站設有一個島式月台同埋一個側式月台,本站亦係港鐵第一個設有月台閘門嘅車站.
目錄
車站結構[編輯]
車站樓層[編輯]
車站大堂[編輯]
由於欣澳站只係一個轉車站,車站大堂除咗設有一個客務中心,售票機,增值機,八達通查閱機同幾部出入閘機外,並無任何設施,因此車站大堂好細,站內並冇任何車站商店,只係喺1號月台與3號月台之間設有恒生銀行同埋中銀香港嘅自動櫃員機,以及喺月台兩邊設置廁所方便去香港迪士尼樂園嘅乘客使用.該站亦係前地鐵市區綫系統中,第一個設有閘內洗手間嘅車站.
車站月台[編輯]
欣澳站設有一個島式月台同埋一個側式月台,2號月台係側式月台,同車站大堂同出口相連,畀東涌綫往香港方向嘅列車使用.
1號同埋3號月台則共用同一個島式月台,1號月台畀東涌綫往東涌方向嘅列車使用,3號月台畀迪士尼綫往迪士尼方向嘅列車使用,該月台主要係東涌綫乘客轉迪士尼綫列車去香港迪士尼樂園.
而響欣澳站中間,設有2個後備島式月台,叫做欣澳應急月台(前稱陰澳應急月台),淨係畀東涌綫同機場快綫喺緊急事故時疏散乘客之用.
機場快綫路軌同東涌綫路軌分開,呢個設計嘅原意係畀東涌綫列車喺欣澳站停站嗰陣,畀機場快綫嘅列車超越.但係機場快綫列車通常喺接近欣澳站時減速,甚至喺欣澳站入面嘅路軌短暫停留,等東涌綫列車駛走.
由於欣澳站中間係緊急月台,東涌綫同機場快綫嘅路軌,因此設有月台行人天橋連接1,3號月台同2號月台,方便乘客由迪士尼綫轉東涌綫返市區.
欣澳站屬於開放式設計,月台冇冷氣,月台上得幾部涼風機降溫,因此夏天非常炎熱,而落雨更會有雨水由天幕同地面之間嘅空隙隨風飄入.另外,由於該站用開放式設計,不適宜安裝月台幕門,所以起嗰陣改用高度較低嘅月台閘門,令欣澳站成為全港首個採用月台閘門嘅鐵路車站,呢種月台閘門嘅高度大約係其他港鐵站幕門嘅一半(約1.5米).而為咗遷就迪士尼綫嘅列車設計,迪士尼綫嘅閘門矮東涌綫嘅大約1米.
車站出口[編輯]
欣澳站淨係整咗一個出入口,通往欣澳站公共運輸交匯處.呢個公共運輸交匯處原本設計喺緊急嗰時用,而家用嚟作往返愉景灣專線巴士嘅車站.
- A - 公共運輸交匯處
鄰接車站[編輯]
接駁交通[編輯]
愉景灣嘅管理組織香港興業開辦往來愉景灣,經愉景灣隧道,去欣澳站嘅專線巴士服務,編號為DB03R,於2005年9月17日投入服務,服務時間為每日0645-0115,欣澳站同東涌站一齊成為往來愉景灣嘅中轉車站,DB03R線亦係欣澳站現時唯一接駁交通工具.
利用狀況[編輯]
由於欣澳站附近冇任何民居或旅遊設施,喺香港迪士尼樂園開幕同愉景灣接駁巴士通車之前,該站曾經幾乎無人用.而由於北大嶼山公路旁邊一段嘅機場鐵路係開放式路段,係睇車嘅好地方,所以吸引咗唔少鐵路迷利用欣澳站前往附近去影來往嘅列車.
車站歷史[編輯]
西部外走廊[編輯]
- 內文: 香港10號幹線
前港英政府落實興建香港迪士尼樂園度假區同迪士尼綫之前,早喺1989年《機場及海港發展計劃》曾倡議喺陰澳及竹篙灣起新貨櫃碼頭,新港澳碼頭及新鐵路西部外走廊,以配合香港國際機場搬去赤鱲角及發展大嶼山.
當時政府建議西部外走廊在陰澳設站,以便與機場快綫交匯,形成一個完善鐵路網絡,因此在機場快綫興建初期,早已在陰澳決定興建一個車站.後因政府將西部走廊(現為西鐵綫)嘅營運權交畀九廣鐵路,加上中西區青洲填海計劃否決及新貨櫃碼頭決定喺青衣島興建,使有關計劃一直擱置至今.
車站命名[編輯]
規劃初期,本站用當地「陰澳」做車站名稱,即陰澳站,由於迪士尼公司及離島區議會認為陰澳嘅「陰」字未能配合迪士尼嘅歡樂形象,因此迪士尼公司及旅遊事務專員向香港政府地政總署及地鐵公司要求將陰澳打水灣地區及車站名稱改做「欣澳」,以配合迪士尼樂園開心歡欣嘅形象.
地政專員經過區議會諮詢後,決定批准是次變更,更於2003年刊登喺香港憲報內.因此地鐵公司將車站正式命名做欣澳站(英文名稱由Yam O Station改做Sunny Bay Station),寓意一個充滿陽光與歡欣嘅地方.後來,地鐵公司又於2006年1月1日將原有嘅「陰澳應急月台」易名做「欣澳應急月台」.
呢次改名並引起部分市民及學者反對,認為呢次改名做欣澳係錯誤理解陰澳嘅原意,更以外國文化取替咗本地文化.


text:
>>
----以下內容全部虛構,如有雷同,只屬好運----
一百五十一隻小精靈唔知大家捉咗幾多隻呢?我聽到唔少朋友捉咗100款以上,限定怪又未有得捉,有巴打已經對《Pokemon Go》興趣慢慢減退.咁唔知如果比你捉埋金銀版小精靈你又點睇先?網上就流出咗下一次《Pokemon Go》更新要點,今次立即同大家搶先睇!
1》繁殖系統
金銀版比紅藍綠黃版最大進步當然係繁殖!今次更新後每一款小精靈都會隨機分配性別,當兩隻同款小精靈同時放入背包,佢地就會隨機「喜歡」對方,隨後就會生出小精靈蛋!新一代小精靈會比父母有更佳能力,要突然原有小精靈能力上限完全無難度!
2》嬰兒系統
新圖監更新後,會出現更多「嬰兒」系列小精靈.金銀版中比初代版本出現更多進化分支,透過全新「嬰兒系統」,玩家可以選擇進化路線,得到更多以往從未遇過又或者捉極都捉唔到嘅小精靈!
3》進化系統
除咗「嬰兒系統」,仲有一個新進化系統.部份初代小精靈去到金銀版都有進化版出現,今次更新入面亦會被重現!不過要進化都唔係易事,除咗要收集夠Candy之外,更需要配合進化素材,進化素材將會喺遊戲中唔同Pokestop出現.睇黎如果你想要強勁嘅新世代小精靈,大家都要努力行多幾步喇!
4》新御三家
去到新世代,當然唔少得金銀版御三家- 菊草葉,火球鼠,小鋸鱷.今次呢三隻菊草葉,火球鼠,小鋸鱷都會加入遊戲入面!要拎到佢地其實唔難,只要你進化到一隻新嘅金銀版小精靈,又或者生咗一款嬰兒系小精靈就OK架喇!
新更新係唔係好吸引呢?要玩到其實唔難!下世就得架喇!(?)
----以上內容全部虛構,如有雷同,只屬好運----
睇完大家可能覺得好興奮,可惜呢幾張圖片其實都係Fans 自製圖片,唔少日本同外國網友都以為係官方野,仲不斷share.官方就澄清咗全部都係假野,不過今次事件中都睇到玩家們心意,希望往後更新版本有5成似呢個「流出版」相信大家都心滿意足架喇!


text:
大家唔好以為新界區只有荃灣,元朗呢啲地方先有好嘢食,其實喺另一邊嘅大埔都一樣好多嘢.最近小編就跟大埔嘅朋友去搵食,地膽推介得嘅實無「伏」啦!咁以後入大埔,就唔好凈係識去踏單車同燒烤場喇!出發嚕~
1. 電影取景餐廳 必食名物
講起大埔,大家一定會諗起好hit 嘅《紅van》 取景餐廳同埋故事主角食嘅蘋果批.蘋果批固然係必食名物啦,外皮香脆鬆化,餡又足料.地膽朋友話,其實呢度嘅雞批同焗豬扒飯都好好味,所以食飯時間都好滿架!
圖片來源:dessert_sweeties @IG;Chan Mui E @FB;Antony Mui @FB
華輝餐廳
地址:大埔鄉事會坊17號地舖
2. 唔駛出九龍都食到美味足料煲仔飯
一話食煲仔飯,好多人都會諗起廟街或者香港島,唔通新界真係無人識煮煲仔飯?當然唔係啦!嚟大埔就食到喇!呢度嘅煲仔飯好足料,飯焦金黃色,食落又香又脆,肉汁同油分又滲咗入飯粒,正到令人好感動!豉油係甜嘅,最難得係自家製,所以記得要試!地膽仲話嗰度嘅腸粉都好出名,即叫即拉,超新鮮.啲皮又夠薄,好似透明咁,唔怪得有「玻璃腸粉」呢個大名!
圖片來源:tuisik @IG;thelittlechilipadi @IG
陳漢記
地址:大埔運頭街91B地下
3. 衝出大埔 一隻炸髀走天下
從來都無諗過,喺香港賣炸雞髀都可以賣到開分店.唔好以為小編亂講,呢個喺幾星期前已經成為咗事實.呢間喺大埔賣小食嘅小店,雞髀係生炸,大大隻,成隻素掌咁大,即叫即炸,外皮炸到金黃香脆,咬落去卜卜聲,雞肉嫩滑又多汁,難怪每晚都唔少人排隊去買,仲開埋分店去元朗.除咗生炸雞髀,原來呢度嘅炒腸粉都好受歡迎.炒腸粉有香辣肉碎同豉油肉碎2種,醬料分佈平均,食得辣嘅可以揀香辣肉料,因為辣醬係獨家秘製,食起嚟又夠曬惹味!
圖片來源:“九十後”食在北區 @FB;kamikoliu @Openrice
三多小食
地址:大埔北盛街29號瑞安樓地下
4. 隱世味道 重新面世
多年前,大埔有家出名嘅麵店叫「和暢」,但後來結業,唔少人都覺得可惜.怎料地膽今次介紹這家叫「暢和」嘅店,兩者有關係嗎?去暢和,一定唔可以唔試佢嘅醉雞!呢度最特別嘅係「醉雞河粉」,
醉雞用咗花雕酒浸,酒香味好濃,雞肉亦夠厚,入口嫩滑;可以配河粉都幾特別,河粉煮得啱啱好,又無爛,入口滑溜溜.同食其他麵相比,感覺好唔同,夠特別.
圖片來源:Jennylui @Ctrip
暢和麵家
地址:大埔寶湖道3號寶湖花園商場二樓222B號舖
FB:www.facebook.com/kinder925
5. 三十年不變 美味依然
招牌有「魚蛋」兩字,招牌一定係魚蛋!呢度啲魚蛋自家製,每日都買魚起肉攪碎,經過多個工序同時間,先可以整到一粒粒魚味濃縮又彈牙嘅魚蛋.唔講唔知,原來除咗魚蛋,墨魚丸同雲吞都係自製,難怪每個人食完都大讚,阿媽會帶埋阿仔去食,搬走咗嘅都會專程去買魚蛋呢.
圖片來源:Foot2food @IG
廣成魚蛋粉
地址:大埔廣福邨廣惠樓側冬菇亭3號
6. 新界「群記牛腩」代表
唔知點解,柴灣同灣仔嘅群記,都係以「牛腩」作招徠.無獨有偶,大埔呢間日日排長龍食牛腩嘅麵店又係叫「群記」.唔通「群記」同「牛」係有特別關係?唔理佢哋有無關係,對大家嚟講,最緊要係好味.呢間群記雖然規矩多多,不過食物質素有保證,老闆會因為牛肉唔夠靚而休息.牛腩嘅湯底每日用至少30斤牛骨去煲過夜,每一口湯盡是精華.牛腩有唔同部位可揀,爽腩,坑腩,蝴蝶腩,連極少有嘅牛面珠同牛鞭都有,真係好難得.難怪牛腩界有流傳住「中環有九記,大埔有群記」呢句名言.
圖片來源:delicioussoul @IG
群記清湯腩
地址:大埔墟大明里26號地下
7. 冬菇亭大排檔 分店開到去北京?
講你都唔信,喺香港隱世到分店都無開嘅冬菇亭大排檔,竟然喺北京搵到其蹤影?嘉華咖啡小食呢度嘅鹽焗雞飯真係引死人,望到張相已經口水直流.雞肉煮得啱啱好,入口嫩滑,雞皮又爽;味道有沙薑嘅鹹香,加上係炒飯底,真係唔食唔得喇!而呢度嘅奶茶都值得試,茶同奶比例恰當,飲落香滑,之後茶味餘韻悠長,是水準之作!
圖片來源:imafoodlovah @IG
嘉華咖啡小食
地址:大埔廣福村廣崇樓側熟食亭5號
8. 街市冰室都有一口多士食
平時要喺西餐廳先食到嘅粒粒多士,竟然喺呢間藏身於大埔寶湖道街市嘅一間冰室都可以食到!呢個多士唔係普通多士,而係「一口多士」!一口多士有3款口味,分別為蜜糖,花生奶醬同埋杏仁朱古力.多士約2吋厚,麵包切粒之後再烘,之後逐粒疊起先上碟.多士烤得金黃,就連承托嘅麵包邊都烘得香脆!淋喺面嘅朱古力醬混入咗牛奶同忌廉,一啖一粒,外脆內軟又香口,連飲品套餐都只係廿幾蚊!唔係唔食嘛?酥炸魷魚鬚餐都好吸引!
珞桐冰室
地址:大埔寶湖道3號寶湖道街市P2舖
更多介紹:冰室一口多士 驚現街市!
9. 網上著名食評家兼地膽力推 大埔最好食西多士
西多士係唔少香港人嘅下午茶嘅選擇,嚟到大埔,就梗係要去試下網上著名食評家兼地膽都力推嘅西多士啦.據講呢度嘅西多士整之前吸滿蛋汁,之後就慢火煎15分鐘到金黃色,上碟之後,就切為9格,一口一粒,真係好貼心.你可以按個人喜好配糖漿或煉奶食,如果你想食,就記得早啲去喇,有時未到3點就已經賣曬!
圖片來源:himmy_food @IG
李記咖啡奶茶
地址:大埔鄉事會街8號大埔墟街市及熟食中心2樓CFS33舖
10. 馳名超厚炸豬扒上海麵
雖然豬扒喺港人口中有貶義,但係當講起「炸豬扒」嘅時候,唔少人都會流口水,尤其係見到呢間上海麵店嘅炸豬扒.大埔街市嘅炸豬扒好出名,因為唔止大塊,又夠厚;每塒由人手揼鬆,再沾上炸漿,落鑊即叫即炸.外皮炸至金黃鬆脆,食落味道好,有口感之餘又多汁!真係食到停唔到口!炸雞翼都受唔少客人歡迎!
圖片來源:Siu King Kin @FB
熟食中心嘅另一個角落,你會再次見到炸豬扒上海麵嘅蹤跡.一啲都唔出奇,因為東記同世記其實係兄弟檔,東記係哥哥主理,而世記就由弟弟主理,兩店賣嘅麵不盡相同,但味道或有些微分別,因此各有支持者.
圖片來源:Leung FunnyFunny @FB
世記上海麵店
地址:大埔鄉事會街8號大埔墟街市及熟食中心2樓CSF38舖
東記上海麵
地址:大埔鄉事會街8號大埔墟街市及熟食中心2樓CSF27舖
大埔又點止10間美食丫?不過時間有限,地膽帶住小編就行住咁多間先啦.不過,小編出發之前,就做咗資料搜集,知道以下呢間麵店係好嘢!私人醒多你一間啦!
私心推介 70年歷史嘅雲吞老麵店
係咪無諗過有間可能老過阿媽嘅雲吞麵店呢?呢間麵店之可以一直站住陣腳,一定有佢嘅實力.呢度最出名嘅就係雲吞麵,雲吞同麵兩者都做得好.唔單止自製雲吞皮,仲用鴨蛋自製麵條,真係夠曬誠意!雲吞嘅餡仲有獨家黃金比例,豬肉三分肥七分瘦就最完美,再包埋生猛爽滑嘅淡水蝦入去,真係無敵!
圖片來源:eatndrink @IG
平記麵家
大埔鄉事會街8號大埔墟街市及熟食中心2樓
相關文章:
(香港好去處 沙田大圍 )新舊美食11個好介紹
(香港好去處) 美孚荔枝角邊走邊食
香港十大最好味雲吞麵
香港十大最好味米線店
Edited by CLASSES


text:
Thursday, April 23, 2009
Cafe Lavande (不眠王子)
一 到 周 末 ,我 總 愛 跟 王 妃 走 去 啲 唔 太 多 人 嘅 地 方 行 吓 ,唔 通 去 旺 角 深 呼 吸 咩 ?我 哋 好 鍾 意 行 山 ,由 中 環 街 市 對 面 出 發 ,一 邊 行 一 邊 欣 賞 兩 旁 嘅 古 舊 建 築 及 特 色 食 店 ,攰 咩?對 腳 可 以 停 低 ,個 人 依 然 會 繼 續 上 山 . . .
因 為 有 登 山 升 電 梯 嘛 . . .,上 到 半 山 太 子 台 ,望 吓 右 邊 ,你 會 見 到 有 間 頗 雅 致 嘅 Cafe Lavande ,小 店 內 只 得 兩 張 枱 ,但 我 覺 得 坐 室 外 其 實 仲 好 feel .上 山 途 中 不 妨 到 此 法 式 茶 寮 歇 歇 ,飲 杯 茶 ,食 個 撻 . . .
細 細 個 蛋 糕 櫃 有 多 多 款 令 人 流 口 水 之 物 ,你 點 忍?
檸 檬 撻 好 多 人 都 走 寶 ,連 網 上 食 評 都 無 人 提 及 ,可 能 唔 易 遇 上 吧!今 次 呢 件 ,都 係 尾 2 嘅 一 件 ,話 你 知 ,呢 度 嘅 檸 檬 撻 係 我 近 年 食 過 最 正 嘅 !比 中 環 置 地 嗰 間 La 乜 乜 物 物 好 食 得 多 ,相 對 呢 度 只 係 賣 $30 唔 算 貴 啦!你 搵 到 度 好 味 過 呢 間 嘅 唔 該 即 刻 話 我 知 ,無 酬 !
檸 檬 撻 用 傳 統 嘅 法 式 做 法 ,撻 皮 極 之 鬆 脆 ,食 落 個 餡 比 預 期 中 酸 ,搞 到 我 即 時 做 咗 個 IQ 博 士 內 超 人 變 身 嘅 指 定 動 作 ,成 個 人 醒 神 晒 !
花 紋 別 緻 嘅 圓 形 小 枱 上 嘆 住 件 靚 撻 ,確 係 寫 意 到 極
梨 子 朱 古 力 蛋 糕 亦 一 試 鍾 情 ,雖 然 $38 好 似 貴 咗 少 少 ,但 味 道 到 而 家 都 仲 記 得 ,寫 到 呢 度 又 再 想 去 食 過
梨 子 朱 古 力 蛋 糕 其 實 唔 係 朱 古力 蛋 糕 ,而 係 蛋 糕 內 加 咗 梨 子 肉 同 朱 古 力 粒 ,蛋 糕 軟 綿 綿 ,梨 子 肉 甜 甜 哋 夠 清 新 ,朱 古 力 味 道 好 濃 吓 ,好 味 到 想 打 包 個 返 屋 企
飲 品 就 試 咗 2 款 Les Mocktails ( 即 係 無 酒 精 嘅 雞 尾 酒 )
初 渡 艷 陽 天 個 名 咁 電 影 feel 嘅?原 來 真 係 嚟 自 一 套 法 國 電 影 La Gloire de mon père ,法 式 cafe 連 飲 品 個 名 都 帶 有 法 國 風 情 ,夠 晒 貫 徹 始 終
初 渡 艷 陽 天 由 薰 衣 草 ,蔓 越 梅 及 有 氣 礦 泉 水 調 製 而 成
味 道 甜 甜 哋 清 新 解 喝 ,$35 杯 都 幾 抵 飲
戀 戀 山 城 個 名 又 係 嚟 自 法 國 電 影?Bingo!套 戲 原 名 Jean de Florette ,睇 嚟 呢 度 個 老 闆 真 係 好 鍾 意 睇 法 國 電 影
戀 戀 山 城 主 要 成 份 有 薰 衣 草 ,蘋 果 汁 及 湯 力 水 ,賣 相 無 乜 特 別 ,但 飲 落 味 道 其 實 相 當 唔 錯 ,價 錢 亦 係 $35
電 話 : 2537 7998 平 均 消 費 : $30 - $80 / 位
地 址 : 半 山 太 子 台 4A 地 下
No comments:
Subscribe to: Post Comments (Atom)


text:
犀鳥
犀鳥(Bucerotidae)係一種既珍貴外型又靚嘅大雀,嘴嘅長度佔咗身長嘅 1/3 到一半,響犀鳥嘅頭上生有一個銅盔狀嘅突起,叫做盔突,形狀就好似犀牛角咁,因而得名犀鳥.分類上同戴勝,啄木鳥有親緣關係.
分佈[編輯]
一般分布於非洲(撒哈拉沙漠以南)經東南亞去到菲律賓同索羅門群島.全世界有 57 種,當非洲有 9 種.中國的犀鳥有 4 種,大多集中生活響雲南西南部如勐臘縣,金平縣,以及廣西南部,分別係白喉犀鳥,棕頸犀鳥,冠斑犀鳥,雙角犀鳥,4 種均為中國國家二級受保護動物.
生活習性[編輯]
佢哋身型雖然大份,但可以棲息在密林深處的參天巨樹(例如熱帶雨林茂密嘅樹上面).拍翼聲好大,而且仲會不斷發出喇叭咁嘅共鳴聲.
犀鳥係實行一夫一妻制,響繁殖季節多成對活動,而在非繁殖季節則大群活動.每年夏天,成對嘅犀鳥,會選擇高大樹幹裏面嘅窿築巢產卵.產完卵之後佢哋就用雀屎室住洞口,只留低一個可以畀雀公伸嘴尖入去嘅細窿,保護雀蛋之餘,雌雀可以安心孵化犀鳥仔.而犀鳥公就負責為老婆同鳥仔不斷咁提供充足嘅食物,保證雌鳥得到足夠嘅營養,同滿足犀鳥仔生長發育嘅需要.
食啲乜[編輯]
犀鳥係雜食性動物,一啲體型較細隻嘅非洲犀鳥會以昆蟲為食,而亞洲犀鳥就以果實(特別係無花果為主).當啲樹木結果嗰時,佢哋就會聯群結隊,同其他雀,馬騮,松鼠呢啲動物一齊響樹頂上面食餐飽.
此外,犀鳥亦會捕獵各類小動物為副食,同時亦會食細小雀鳥嘅幼鳥同鳥蛋.例如飛行能力較弱金絲雀同蝙蝠,都可以喺飛行時被犀鳥捕食.犀鳥嘅食物仲包括一啲響樹上活動嘅蜥蜴,蛇,青蛙,老鼠同大型昆蟲.有啲品種犀鳥會突然飛落森林地下,捕捉蝸牛同無脊椎動物.
響食嘢時,犀鳥會將食物含響咀邊,然後拋高送入張開嘅喉嚨,把食物成個吞落肚.
繁殖動向[編輯]
現時響香港公園,九龍公園,海洋公園,香港動植物公園都有養犀鳥.前兩者養嘅係馬來犀鳥,後者養嘅係紅喙犀鳥.香港動植物公園另外亦養咗黃盔犀鳥.


text:
細細個冇乜聽本地歌,最多係日文歌同英文歌,並引以自豪因為我覺得本地樂壇好垃圾.不過凡事一定有例外,而我既例外就係農夫.
當年既農夫絕對稱唔上紅,頂盡都只係知有呢兩個人.當時佢地既路線都算與別不同.唔係千篇一律既情情愛愛,而係一件件人生既迷思,反思同社會現象.第一次接觸依稀記得係富甲天下,當時淨係覺得首歌唔簡單但細細個乜都唔識唔明,最後都係諗唔到乜亦冇再諗落去.以前仲有Foxy 打農夫就會自動出埋其他歌,當年推介「最緊要扯旗」比成班同學聽,一齊上堂唱上堂笑已經係最大既性教育課.當時仲搵到好多唔同既歌,更多係好舊好舊出道無耐既歌,十七年華,廿四,菩提本無等.
果陣覺得佢幾有beat 聽上黎幾正,就放左入部W595日loop日loop.慢慢潛移默化咁開始左對社會質疑同不解,續漸開始接觸陰謀論等等〈佢地既光行紀都係講緊幾有名既illuminati 〉.細細個既我每次聽完都會諗,但年少無知諗唔明,到大個先明佢地d歌點解.回望佢地慢慢由諷刺同批評社會變到兩個普通既歌手,就好似maroon5紅左都變成Pop而唔再係以前既song about jane.
每一首歌都好有意義好有意思,但我明白亦知道,冷門路線同反社會的確好難走上大台.娛樂圈殺人事件都訴說左佢地既無奈同不滿:
以前邊有人識得農夫係乜
但係有人識噏 農夫係得
今日我賣得 你又話我變質
我唔講得太露骨 我怕從此絕筆
得得得 駛乜咁多原則 最緊要咪亂噏
叫我做乜就做乜 直到導演嗌cut
做小丑又得 唔怕一萬唔怕萬一
慢慢佢地唔再批評社會唔再攞敏感題材,改用大路野填詞作曲一樣出色.講夢想講人生意義講感情,仍然保留佢地既特色同定位,只不過係冇左份味道.當我迷失同質疑自己果陣,佢地有偉大航道:
Woo~ 寫俾你呢隻歌
Woo~ 將所有我經過 我做錯 咪學我 再做錯 因此我
Woo~ 寫俾你呢隻歌
Woo~ 想當你跌低過 挫敗過 有力再 去突破
路從來都係難行
但係無論幾難都好
我一定會係度陪你
其實你嚟到呢個世界
係一個安排
你會比你想像中更加偉大
早排一連十幾位學生自殺,令我搵返首十七年華出黎,而你不禁概嘆歷史不斷重演,社會毫無改變:
第二天沒人理會這新聞
第三天沒人理會這新聞
第四天沒人理會這新聞
第五天同類事件再發生
第六天人人關注那新聞
第七天沒人理會那新聞
第八天沒人理會那新聞
第九天沒人理會那新聞
又令我諗起呢兩位童年偶像,再望一望佢地依家出既歌,已經再吸引唔到我買佢地既CD.可能係年紀大有家庭負擔;可能係慢慢同社會妥協;可能係江郎才盡,我無意為佢地既改變下定論,只不過係覺得有少少若得若失同唏噓.雖然稱唔上係佢地既Fans,但樂見佢地撈得風山水起,都有替佢地開心.畢竟00年出道,辛苦左十幾年終於有得入屋,不求佢地再好似以前咁做好Hip-Hop,希望鍾意佢地既人會發掘下以前既佢地,同我一樣會探究同反思下呢個社會.
致我所愛的農夫,和你道謝 和你道別 如告別後 難再會面.感謝你地教識我咁多,陪伴我成長同找尋人生意義.可能十年之後,我都係今天的我打倒昨天的我,再無所謂既原則同堅持,變成一個行屍酒肉既人.多謝你地


text:
小小豬食自家制番石榴雪葩食到CHOK晒樣,擺埋咁嘅POSE,真係電C人啦!
其實之前我都跟肥媽整過一次番石榴雪葩,不過嗰一次我覺得係半失敗.雖然係做到雪葩個感覺,不過可能係加埋啲核一齊整,啲核又比較硬,所以食嘅時候會感覺到好多粒粒,唔可以好ENJOY咁食,所以就話下次整時,將啲蕃石榴去埋啲核,咁食起嚟個個口感會好啲,咁就應該會仲好呀!
等咗咁耐,終於今日喺生果店見到啲又香又靚嘅胭脂紅番石榴,所以即刻買嚟整啦!
啲番石榴真係好靚,香味就唔在講,最好就係好多肉呀!
先將啲蕃石榴去埋啲核~
先將蕃石榴放入雪櫃冰格雪半日.
用手動攪拌器打.
由於今次啲蕃石榴已經好甜,所以我只係加咗少半碗砂糖.
再加半個檸檬揸汁.
打至漿糊狀後就可以放入盒.
今次小小豬都有份幫手整,就係佢負責用匙羹舀落各小杯仔,真係好少見小小豬咁專心又認真嘅樣呀!
小小豬嘅工作完成啦!
放入雪櫃雪約兩小時,就可以食啦!
上幾次我整雪葩小小豬都食唔到(因為小小豬都係一隻早瞓豬嚟呀),不過今次見佢咁乖幫手,所以就早少少食,等佢都可以享受吓啦!
睇佢食得幾滋味!
今次依個蕃石榴雪葩可以話係完全成功,去埋啲核先整,口感加埋味道好味好多,真係唔知醜咁都要讚一吓自己呀!


text: 24-4-2016原來有時某些事唔知好過知!食飯時從樹熊口中得知老公嫌我近來過份干涉佢公事,亦話我變得太計較和對錢看得很重 .樹熊叫我不要再過問老公公事,因為咁樣我會比左好大無形壓力比老公.聽完樹熊講整晚睡得不好,其實我之前只係問過老公,你同老表夾份到而家究竟有幾多架的士和小巴?你車的車牌號碼你知晤知?老公笑住話:{你真係問起我啦!有幾多架車我真係要數數先答到你,因為車成日又賣出又買入我無認真去記低車牌號碼...}我聽到就同老公講:{你可唔可以認認真真坐低寫你車的車牌號碼,幾年幾月幾錢買入,比我得過{知}字?}老公舊年同今年都同昌哥夾份開左驗煙中心和驗車中心,我只係問老公有幾多份人同埋投資左幾錢?老公3年前同偉哥夾份投左條專緣黎做,我問老公幾年來有無錢賺?過完年老公又同阿昌夾份買左部小巴,我話你咁多野都係同人夾份,兼且全部都無寫你名,不如你上律師樓做份証明你有乜野係同人夾份?完全我無諗過問下都會比老公覺得我煩兼干涉佢公事!之前老公就係相信文生,卒之文生死後她的太太乜都唔認數,攪到今日要對簿公堂,而家仲打緊官私,`老公真係唔明白我的憂慮,我無出外工作,家裏的收入只靠老公,如果佢有乜事我可以去邊度証明老公的投資呢?我叫老公咁做無非想保障我地三母女,難度咁都有錯?又係佢自己講話咁辛苦工作都係為我地三毋女.完全唔知問多些會換來話我太計較!自從大家姐件事後我真係乜人都唔敢再信,我現在只相信老公同兩個囡.如果做夫妻只能講家事而不能講公事,咁我點識去體諒老公工作又幾辛苦呢?突然覺得好空虛無助........喊到對眼腫晒,知道一蓋上眼睡覺,起來一定會變三眼皮,索性入廚房搵野攪好過,卒之攪左呢個香蕉朱古力磅蛋糕出黎..........